Criminal Court ge fandiyaarehge nunimi oiy 376 massala!\nރައްޔިތުންގެ މަޖިލީހުގެ އައްޑޫ މީދޫ ދާއިރާގެ މެމްބަރު ރޮޒައިނާ އާދަމް-- ފޮޓޯ: މަޖިލިސް\nކްރިމިނަލް ކޯޓުގެ ފަނޑިޔާރެއްގެ ނުނިމި އޮތް 376 މައްސަލަ!\nކްރިމަނަލް ކޯޓުގެ ފަނޑިޔާރެއްގެ އަތުގަައި ނުނިމި އޮތް 376 މައްސަލަ އެބަ އޮތް ކަމަށް ރައްޔިތުންގެ މަޖިލީހުގެ އައްޑޫ މީދޫ ދާއިރާގެ މެމްބަރު ރޮޒައިނާ އާދަމް މިއަދު ވިދާޅުވެއްޖެ އެވެ.\nމަޖިލީހަށް ހުށަހެޅިފައިވާ ކްރިމިނަލް ކޯޓުގައި ނުނިމި ހުރި މައްސަލަތަކާއި ގުޅޭ ރިޕޯޓާއި ބެހޭ ގޮތުން ވާހަކަ ދައްކަވަމުން ރޮޒައިނާ ވިދާޅުވީ ރިޕޯޓުގައި ހުރީ ކަންބޮޑުވާ މައްސަލަތަކެއް ކަމަށެވެ.\nޖުޑީޝަލް ސާވިސް ކޮމިޝަން (ޖޭއެސްސީ) އިން ތައްޔާރުކޮށްފައިވާ ކްރިމިނަލް ކޯޓުގައި ނުނިމި ހުރި މައްސަލަތަކުގެ ރިޕޯޓުގައިވާ ގޮތުން ޖުމްލަ 1910 މައްސަލައެއް ބަލައި ނުނިމި އެބަ އޮތެވެ.\nރޮޒައިނާ ވިދާޅުވީ އޭގެ ތެރެއިން 376 މައްސަލަ އެއް ފަނޑިޔާރެއްގެ އަތުގައި އޮތް ކަމަށާއި، 280 މައްސަލައެއް އެހެން ފަނޑިޔާރެއްގެ އަތުގައި އެބަ އޮތް ކަމަށެވެ.\nއެހާ ގިނަ މައްސަލަ އެތައް ދުވަހެއް ވަންދެން ނުނިމި ހުރުމުން ނިގުޅައިގަނެވެނީ އެތައް ދިވެހި ރައްޔިތެއްގެ ހައްގު ކަމަށް ރޮޒައިނާ ވިދާޅުވި އެވެ. ކޯޓުތަކުގެ ފަނޑިޔާރުން ރިޝްވަތު ނަގާ ވާހަކަ އަކީ އާއްމު ވާހަކައެއް ކަމަށް ވެސް އޭނާ ފާހަގަކުރެއްވި އެވެ.\n"އަބަދުވެސް އަޅުގަނޑުމެންނަށް އަޑު އިވެމުން އަންނަ ވާހަކައަކީ، ކޯޓުގައި މައްސަލަ އެއް ނުނިމިގެން އުޅޭ ވާހަކަ. އެ މައްސަލައެއް ނުނިމިގެން އުޅެންޔާ ފަނޑިޔާރުންނަށް ފައިސާ ދޭންޖެހޭ ވާހަކަ. މައްސަލަތައް ބެލުމުގައި ވަކި ގޮތަކަށް ނިންމުމަށް ފަނޑިޔާރުންނަށް ގުޅައިގެން ވާހަކަދައްކަން ޖެހޭ ވާހަކަ. މިފަދަ ވާހަކަތަކަކީ މިހާރު އާންމުކޮށް ދެކެވޭ ވާހަކަތަކަށް ވެފަ މިވަނީ. އަޅުގަނޑުމެން ހިތާމަކުރަން ޖެހޭ ކަމެއް، ލަދު ގަންނަންޖެހޭ ކަމެއް އާންމު ވާހަކައަކަށްވެގެން މިފަދަ ހަޑިމުޑުދާރު ވާހަކަތައް ވެގެން ދިޔުމަކީ،" ރޮޒައިނާ ވިދާޅުވި އެވެ.\nރޮޒައިނާ ވިދާޅުވީ ރިޝްވަތު މުއާމަލާތްތަކަކީ މިހާރުން މިހާރަށް ހުއްޓުވަން ޖެހޭ ކަންކަން ކަމަށެވެ. ރިޝްވަތު ހުއްޓުވައިގެން މެނުވީ ކޯޓުތަކަށް މައްސަލަ ވަންނަ ހިސާބުން އިންސާފު ލިބޭނެކަން ރައްޔިތުންނަށް ޔަގީންކޮށްނުދެވޭނެ ކަމަށް އޭނާ ވިދާޅުވި އެވެ.\nރޮޒައިނާ ވިދާޅުވީ ރިޕޯޓުގައިވާ ގޮތުން ކުޑަކުދިންނާއި ގަދަކަމުން ބަދު އަހުލާގު ހިންގުމުގެ މައްސަލަތައް ވެސް 10 އަހަރަށްވުރެ ގިނަ ދުވަސް ވެފައި އެބަ ހުރި ކަމަށާއި، އެކަން އެގޮތަށް އޮތުމަކީ ބަލައިގަނެވޭނެ ކަމެއް ނޫން ކަމަށެވެ.\nކްރިމިނަލް ކޯޓުގައި ނުނިމި ހުރި މައްސަލަތަކުގެ ރިޕޯޓް އިތުރަށް ދިރާސާ ކުރެއްވުމަށް، މަޖިލީހުގެ ޖުޑީޝަރީ ކޮމިޓީއަށް ފޮނުވާ ރަނގަޅު ހައްލުތަކަކާއެކު އެނބުރި މަޖިލީހުގެ ތަޅުމަށް ހުށަހެޅުމަށް ރޮޒައިނާ ވަނީ ގޮވާލައިފަ އެވެ. އެކަމަށް ތާއީދުކޮށް އެމްޑީޕީގެ ގިނަ މެމްބަރުން ވަނީ ވާހަކަދައްކާފަ އެވެ.\nބައެއް މެމްބަރުން ވަނީ މައްސަލަތައް ނިންމުމަށް އޮތް ހައްލަކީ ކްރިމިނަލް ކޯޓުގެ ފަނޑިޔާރުން އިތުރުކުރުން ކަމަށް ވިދާޅުވެފަ އެވެ.\nޖޭއެސްސީ މަޖިލިސް ކްރިމިނަލް ކޯޓް ފަނޑިޔާރުން


Roadhain libey tharubiyathu -2- One Online\nމިސްރުގެ މިސްކިތެއްގައި މުސްލިމުން ނަމަދުކުރަނީ --\nރޯދައިން ލިބޭ ތަރުބިޔަތު - 2\nވަރަށް ހިތާމަވެރި ޙަޤީޤަތެކެވެ. މިހާރަކަށް އައިސް އަޅުގަނޑުމެންގެ އަމަލީ ދިރިއުޅުން ހައްތާވެސް މިދަނީ އިސްލާމީ އުޚުއްވަތުގެ ތަޞައްވުރާ ފޭވަމުންނެވެ. މުއްސަނދީން ކުރެ ގިނަމީހުންތިބީ ފައިސާވެރިކަމުގެ މަސްތުގައެވެ. ފޯރުންތެރީންކުރެ ދާދިމަދު މީހަކު މެނުވީ އުއްމަތުގެ ބޭނުންތަކުގެ މައްޗަކުން ހަނދާނެއް ނުހުރެއެވެ. މުޖްތަމަޢުގައިތިބި އަތްމަތި ދަތިމީހުންނާމެދަކު ވިސަނައެއް ނުލައެވެ. އަދި ކީތްތޯއެވެ؟ އެބައިމީހުންގެ މަޖާކުރުމާއި، އިސްރާފު ކުރުމާއި ދެއްކުންތެރިކަން ވެފައިވަނީ އުއްމަތުގެ ފަޤީރުންނަށްކުރިމަތިވާ އިތުރު ހާސްކަމަކަށެވެ. ފިކުރުބޮޑުވުމުގެ ސަބަބެއްކަމުގައެވެ.\nމީގެ އެއްމިސާލަކީ ކާވެނީގެ ހަފްލާތަކެވެ. ކާވެނީގެ ހަފުލާތަކުގައިވެސް އިސްރާފުކުރުން ވަނީ ހައްދު ފަހަނަޅައިފައެވެ. ޖައްވާއި، ކަނޑުއަޑީގައި ކާވެނިކުރުމާއި، ދެއްކުންތެރިކަމުގެ މިންނެތް ބޭކާރު ޒީނަތްތެރިކުރުމާއި ވަލީމާގެ އިސްރާފަކީ މުއްސަނދީންގެ ފެޝަނެކެވެ. އުންމަތުގެ ޢާންމު އަފުރާދުންނާއި . ކުޑަކުޑަ މުސާރަކޮޅެއް ލިބޭ މީހުންގެ ކިބައިގައި އެފަދަ ޚަރަދުތަކެއްކުރުމުގެ އެކަށޭނަކަމެއްނުހުރެއެވެ. އެކަމަކު އެމީހުންނަކީވެސް ހަމަ އިންސާނުންނެވެ. ހިތާއި ފިތުގެ އަހުލުވެރީންނެވެ. ތިމާމެންގެ ދަރީންނަށް ހުރިހައިވެސް ވަސީލަތްތަކެއް ހޯދައިދޭންބޭނުންވާ މީހުންނެވެ. އެހެންކަމުން އެފަދަ މަންޒަރުތަކުން އެމީހުންގެ ހިތްތައް ޒަޚަމްވެއެވެ.\nއާއްމުގޮތެއްގައި ދެއްކުންތެރިކަމުގެ މިހުރިހައި ޚަރަދުތަކެއް ކުރެވެނީ އިޖްތިމާއީ ގަދަރުވެރިކަން ފާޅުކުރުމަށެވެ. ކަންދައްކައިގެން މަޝްހޫރުވުމުގެ ބޭނުމުގައެވެ. މާތްﷲގެ ރުހި ވޮޑިގަތުން ވިއްކައިލައިފައި ޚަލްްޤުތަކުންގެ ތާރީފު ހޯދުމުގެ ގޮތުންނެވެ. މިފަދަވަގުތުތަކުގައި ރޯދަ އަޅުގަނޑުމެންނަށް ހަނދާންކޮށްދެނީ މުއުމިނުންނަކީ ތިމާމެން ފިކުރާވާގޮތުގެ ބަަދަލުގައި ތިމާމެންގެ ރަސްވަންތަ ރައްބުގެ ރުހިވޮޑިގަތުން ގަންނަ ބައެއްކަމެވެ. އެހެންކަމުން ތިމާފަދަ އިންސާނުން ރުއްސައި އެމީހުންގެ ތާރީފު ހޯދުމަށްޓަކައި މާތްﷲ ރުހިވޮޑިނުގަންނަވާނެ ގޮތްތައް ޚިޔާރުކުރުމަކީ މުއުމިނުންނާ އެކަށީގެންވާ ކަމެއްނޫނެވެ.\nއިސްލާމީ މަރުކަޒުގައި ކުރި އިސްތިސްގާ ނަމާދަށްފަހު ދުއާ ކުރަނީ -- ވަން ފޮޓޯ: މުހައްމަދު އައުޒަމް\nފަޤީރު ޢާއިލާތަކުގެ ވިސްނުންތޫނު ޤާބިލްދަރިންނަށް މަތީ ތަޢުލީމުގެ ފުރުޞަތުލިބުމަކީ ވަރަށްވެސް ވާދަވެރިކަމެކެވެ. އަޅުގަނޑުމެންގެތެރޭގައި އުފެދިގެން މިއުޅޭ ރިޝްވަތުގެ ބާޒާރަކީވެސް ޙަޤީޤަތަށް ދަންނަވާނަމަ ޤައުމުގައިތިބި ފޯރުންތެރީންގެ އުފެއްދުމެކެވެ. ތިމާމެންގެ އާރާއި ބާރާއި ނުފޫޒުވަރުގަދަކޮށް އިތުރަށް މުއްސަނދިވުމަށްޓަކައި ކުރާފަސާދައެކެވެ. އަރަހުށި މާތްﷲ ތަނަވަސްކަމުގެ ނިޢުމަތް ދެއްވައިފައިވާ ފަރާތްތަކުން ތިމާމެންގެ ވާޖިބު ހަނދާންނައްތައިލައި ތިމާމެންގެ ނިކަމެތި އަޚުންނާއި އުޚްތުން ކުރިއަރުވާްން މަސައްކަތް ކުރަމުން ނުގެންދާތީ ކުރިމަތިވާ ކާރިސާތަކެެވެ.\nބަރަކާތްތެރި ރަމަޟާން މަސް އަޅުގަނޑުމެންނަށް ދަސްކޮށްދޭ ފިލާވަޅުތަކުގެތެރެއިން އެއްފިލާވަޅަކީ ވަގުތަށް ޙުރުމަތްތެރިކޮށްހިތުމުގެ ފިލާވަޅެވެ. ރާވައިލައިގެން ވަގުތަށްފައްތައިގެން ކަންތައް ކުރުމުގެ ފިލާވަޅެވެ. އަޅުގަނޑުމެން ވިސްނައިލާއިރު އަޅުގަނޑުމެންގެ މާތްދީނުގެ ކޮންމެ އަޅުކަމެއްވެސް ވަނީ ވަރަށްބޮޑަށް ވަގުތާ ގުޅުވިފައެވެ. ކަންކަމުގެ ފެށޭގަޑިޔާއި ނިމޭ ގަޑި ކަނޑައެޅިފައެވެ. މިގޮތުން ރޯދަޔާމެދު ޚިޔާލު ކޮށްލަމާ ހިންގަވާށެވެ. ހާރުދަމުގައި ތެދުވެ ފަަޖުރުލުމުގެކުރީން ހާރުކާން ޖެހެއެވެ. ހާރުކާންޖެހޭގަޑިޔާމެދު ފަރުވާކުޑަކޮށް ފަޖުރުގެ އަލިކަންފާޅުވާފަހުން އެންމެ ކޯވަރެއް އަރުންއެތެރެކުރިކަމުގައިވިޔަސް ރޯދަ ރޯދަޔަކަށް ނުވެއެވެ. އިރުއޮއްސުމާއެކު ރޯދަވީއްލާން ޖެހެއެވެ. އިރުއޮއްސުމުގެ ކުރީން ކައިބޮއިހަދައިފިނަމަ ރޯދަ ގެއްލުނީއެވެ. އިރުއޮއްސުމަށްފަހު ރޯދަނުވީއްލައި ލަސްކޮށްފިނަމަ އެއީ މަކްރޫހަކަމެކެވެ. ދީނުގެ ނަބީއްޔާ ސައްލަﷲ އަލައި ވަސައްލަމަގެ އިރުޝާދާ ޚިލާފުވުމެވެ. ދުވާލުގެ އަޅުކަމުގައިވެސް ރޯދަ ވީއްލުމަށްފަހު ކުރާންޖެހޭ ރޭގަނޑުގެ އަޅުކަމުގައިވެސް ވަގުތު ވަނީ ކަނޑައެޅިފައެވެ. މަޣްރިބުނަމާދާއި ، އިޝާނަމާދަކީވެސް ވަގުތު ކަނޑައެޅިގެންވާ ދެފަރުޟެވެ. ފެށޭވަގުތާއި ނިމޭވަގުތު އައްޔަން ވެފައިވާ ދެއަޅުކަމެވެ. އިޝާނަމާދަށްފަހުތަރާވީސް ކުރުމެެވެ. ތައުފީޤު ލިބުނުމީހަކު ނިދައި ހޭލައިގެން ތެދުވެ ތަހައްޖުދު ނަމާދު ކުރުމެވެ. މިހުރިހާކަމަކީވެސް ކުރިޔަށްރާވައިގެން ވަގުތަށްފައްތައިގެން ކުރާންޖެހޭ ކަންކަމެވެ.\nޝައްކެއްނެތެވެ. މިއީ ވަގުތަށް ސަމާލުވުމުގެ ބޮޑެތިފިލާވަޅުތަކެވެ. ވަގުތަކީ ވަރަށް އަގުހުރި ރައުސުމާލެކެވެ. ފާއިތުވެއްޖެ ވަގުތެއް އަނބުރައެއް ނާންނާނެއެވެ. ވަގުތަކީ ވެސް އަރަހުށި މާތްﷲގެ ވަރަށް ބޮޑު ނިއުމަތެކެވެ. މުސްލިމުންގެ ދުނިޔެއާއި އާޚިރަތުގެ ލާބަޔާއި މަންފާހުރީ ވަގުތަށް ކަމޭހިތުމުގައެވެ. ވަގުތަށް ފަރުވާކުޑަކުުރުމަކީ ދެދުނިޔޭގެ ގެއްލުމެކެވެ.\nނަމަވެސް ގަޑިޔަށް ހުރުމަތްތެރިކޮށް ނުހިތުމަކީވެސް މިހާރަކަށް އައިސް އަޅުގަނޑުމެންނަށް އާދަވަމުން އަންނަކަމެކެވެ. އަޅުގަނޑުމެންނަށް ރީތިވަމުން އަންނަ ކަމެކެވެ. ވިސްނައިލަމާ ހިންގަވާށެވެ! އަޅުގަނޑުމެންގެތެރޭގައި ބާއްވާ ޖަލްސާތަކާއި ބޮޑެތި ބައްދަލުވުންތައް ގަޑިޔަކަށް ނުފެށެއެވެ. ވަގުތަކަށް ނުނިމެެވެ. އެހެނިހެން ކަންކަން އެއްބައިގައި އޮއްވައި ދީނީ ވަރަށްގިނަ ރަސްމިއްޔާތުތަކެއްގައި ވެސް މިކަން ހިނގަނީ މިގޮތަށެވެ. ރޭގަނޑު ރޭދެބައިވާ ވަގުތަކީ އަޅުގަނޑުމެންގެ ތަޤްރީރުތައް އެންމެ ފޯރިއަރައި އެންމެ ހޫނު ގަދަވާ ވަގުތެވެ. އަޅުގަނޑުމެންގެ ސާދާ އަޑުއެހުންތެރީންނަށް ފަތިސް ނަމާދަށް ހޭލެވޭނެތޯ ނުވަތަ ނޫންތޯ ވިސްނައިލުމަކީ އަޅުގަނޑުމެން ކުރާންޖެހޭ ކަމެއް ނޫނެވެ. އެކަމަކު ދަންނަވަންތޯއެވެ. ވަގުތު ބޭކާރު ކުރުމާއި، އިސްރާފު ކުރުމަކީ މުދާ އިސްރާފު ކުރުމަށްވުރެ މާގެއްލުންހުރިކަމެކެވެ.\nރޯދަ އަޅުގަނޑުމެން އާދަކުރުވަނީީ އަޅުގަނޑުމެންގެ ހިތްކިޔާކަންތައްތަކަށްވުރެ އަޅުގަނޑުމެންގެ ރަސްވަންތަ ﷲގެ ރުހިވޮޑިގަތުމަށް އިސްކަންދިނުމަށެވެ.މިސާލެއްގެ ގޮތުން ދަންނަވަނަމަ ހައިހޫނުކަމާއި ކަރުހިއްކުމަކީ އިންސާނަކަށް އެކަންކަން ނުފިލުވައި މަޑުޖައްސައިލައިގެން ނުހުރެވޭނެ ދެކަންތަކެވެ. އެކަމަކު އަޅުގަނޑުމެން އެކަންކަމަށް ކެތްތެރިމިވަނީ ކުޑައިރުކޮޅަކަށެއް ނޫނެވެ. ފަޖުރުގެ އަލިކަން ފާޅުވީއްސުރެ އިރުއޮއްސޭންދެނެވެ. އެކަންކަމާހުރެ އަޅުގަނޑުމެންނާދިމާޔަށް މޮށޭނެ ނުވަތަ އަދަބުދޭނެ މީހަކު ފެންނާކަށެއްނުހުރެއެވެ. އެކަމަކު އެކަންކަން ބަރުދާސްތު މިކުރަނީ ހިތުން ރުހުމުންނެވެ، އަޅުގަނޑުމެންގެ އެދުންތަކަށްވުރެން އަޅުގަނޑުމެންގެ ރަސްވަންތަﷲގެ ރުހިވޮޑިގަތުމަށް އިސްކަން ދިނުމުގެ މިޔަށްވުރެ ފުރިހަމަ މިސާލެއް އޮންނާނެތޯއެވެ. އާދެ މިއީ، އަޅުގަނޑުމެން ކޮށްލާ އާދަކާދައިގެ ކަމެއް ނޫނެވެ. އަދިކީއްތީއެވެ.؟ މިއީ އަޅުގަނޑުމެން ލިިބިގަންނަ ތަރުބިޔަތެކެވެ. މިކަމަކީ އަޅުގަނޑުމެންގެ މައްޗަށް ފަރުޟުވެފައިވާ އެއްމަސްދުވަހުގެ ފަރުޟެއްކަމުގައި ވިޔަސް ކަމުގެ ރޫޙާއި މަޤްޞަދަށް ބަލާއިރު މިއީ ހަމައެކަނި މަސްދުވަހެއްގެ ކަމެއްނޫނެވެ. އަދި ކީއްތޯއެވެ. މުސްލިމުންގެ ކިބައިން އެދެވިގެންވަނީ އެބައިމީހުންގެ މުޅިހަޔާތުގައި ވެސް މިކަންމިމަގަށް ބޭއްވުމެވެ. ތިމާގެ ވެރި ﷲއަށްޓަކައި އަބަދުވެސް ކެތްތެރިވުމެވެ. އެހެން ނޫންނަމަ އަޅުގަނޑުމެންނަށް ރޯދައިން އެހާސިލުވަނީ އޭގެ ތޮށިގަނޑެވެ. ރޯދައިން ޤަސްދުވެވޭ ފައިދާހުރި ބައެއް ނޫނެވެ. އެލިބިގަނެވެނީ ރޯދައިގެ ރޫޙޭއްނޫނެވެ. ކައުސާހިބާ ސައްލަﷲ އަލައިހި ވަސައްލަމަ އިރުޝާދުދެއްވައިފައިވާ ފަދައިން ނުކައިނުބޮއިހުރުމަކީ ޙަޤީޤީމާނައިގައި ރޯދައެއްނޫނެވެ.\nކީރިތި ޤުރްއާނުގައިވަނީ ރިބާ ޙަރާމް ކުރެއްވިކަން ސަރީޙު ބަސްފުޅުން އިއުލާން ކުރައްވައިފައެވެ. އިސްލާމްދީނުގެ ނަބިއްޔާ ސައްލަﷲ އަލައިހި ވަސައްލަމަވެސް ވަނީ ރިބާ ކެއުމާއި ރިބާ ހިމެނޭ ކަންކަމަށް އެއްވެސް ސިފައެއްގައި އެއްބާރުލުން ދިނުން މަނާކުރައްވައިފައެވެ. އެހެންކަމުން އަރަހުށި މާތްﷲގެ ރުހިވޮޑިގަތުން އިސްކުރުމުގެ ފޮނިކަން ތޖުރިބާ ކުރާ މުއުމިނުން ރިބާގެ ފަހަތުން ދާކަށެއް ޖާގައެއްނެތެވެ.\nޝައްކެެއްވެސް ނެތެވެ. މިމޫސުމަކީ އަޅުގަނޑުމެންގެ ނަފުސުތައް އަޅުގަނޑުމެންގެ ހެޔޮކަމުގެ ޒަމީރުގެ ބާރުގެ ދަށުގައި މަތަކޮށް ހިފެހެއްޓުމުގެ މޫސުމެވެ. އެކަމުގެ އިމްތިހާނުގެ ދުވަސްވަރެވެ. ރޯދަ ކުރުވިކަމަކީ ހަމައެކަނި އަޅުގަނޑުމެން ކަރުހިއްކައިގަތުމާއި ހައިހޫނުކަމުގައި ބައިތިއްްބުންކަން ނުވަތަ އަޅުގަނޑުމެންގެ ހަޔާތަށް ރޫޙާނީ އަދި އަޚްލާޤީ އިންޤިލާބެއް ގެނެސްދިނީކަން އެނގޭނީ މިހިރަ ގޮތްގޮތުން ބަލައި ވިސްނައިލުމުނެނެވެ.


އާރަށު މައްސަލާގައި ޔާމީނާއި ދައުލަތުގެ ހުށަހެޅުންތައް ވެސް ބަލައިނުގަންނަން ނިންމައިފި\n25 މޭ 2022 - 11:34 0\nކުރީގެ ރައީސް ޔާމީން: އާރަށު މައްސަލާގައި ޝަރީއަތުގެ ކުރިން ހުށަހެޅި ހުށަހެޅުންތައް ވަނީ ބޭރުކޮށްފައި - ފޮޓޯ: މުހައްމަދު ޝާބިން / އަދަދު\nކުރީގެ ރައީސް އަބްދުﷲ ޔާމީނާއި ރައްޔިތުންގެ މަޖިލީހުގެ ކުރީގެ މެންބަރު ޔޫސުފް ނައީމްގެ މައްޗަށް ހިންގާ ޝަރީއަތުގައި، ގާޒީ ދިން މުއްދަތުގެ ފަހުން ދައުލަތުން އަދި ދައުވާ ލިބޭ ފަރާތުން ބޭނުންވާ ގާނޫނީ ނުކުތާތައް ހުށަހެޅުމުން އެ ދެ ފަރާތުގެ ބަޔާންތައް ވެސް ބަލައިނުގަންނަން ޝަރީއަތުން މިއަދު ނިންމައިފި އެވެ.\nއެމްއެމްޕީއާރުސީ މެދުވެރިކޮށް ވ. އާރަށް ދޫކޮށް ދައުލަތަށް ލިބެން ޖެހޭ ފައިސާއަށް ހިޔާނާތްތެރިވި ކަމަށް ބުނާ މައްސާލާގައި ޔާމީންގެ މައްޗަށް މަނީ ލޯންޑަރިންނާއި ރިޝްވަތު ގަބޫލު ކުރުމުގެ ދައުވާ އުފުލާފައިވެ އެވެ. އަދި ނައީމްގެ މައްޗަށް ރިޝްވަތު ދިނުމުގެ ދައުވާ ވަނީ ކޮށްފަ އެވެ.\nއެ ޝަރީއަތުގައި ޖިނާއީ އިޖުރާއަތުގެ ގާނޫނުގެ ދަށުން ޝަރީއަތް ފެށުމުގެ ކުރިން ހުށަހަޅަން ބޭނުންވާ ހުށަހެޅުންތައް ހުށަހަޅަން އޮތީ ފުރުސަތު ދީފަ އެވެ. އެ ފުރުސަތުގައި އާންމުކޮށް ދައުލަތުން ހުށަހަޅަނީ ބައެއް ހެކި ރައްކާތެރިކުރުމަށެވެ. އަދި, ދިފާއުގައި ހުށަހަޅަނީ ދައުވާ ކުރިއަށް ނުގެންދެވޭނެ ސަބަބުތަކާއި ދައުވާގައި ފުރިހަމަ ނުވާ ކަމަށް އެ ފަރާތްތަކުން ގަބޫލުކުރާ ކަންމަވެ. އަދި އެދެނީ އެކަމަށް ރިއާޔަތްކޮށް މިއީ މަދަނީ މިންގަނޑުން ކުރިއަށް ނުގެންދެވޭނެ މައްސަލައެއްގެ ގޮތުގައި ކަނޑައަޅައިދިނުމަށެވެ.\nކްރިމިނަލް ކޯޓަށް އެންމެން ހާޒިރުކޮށް މިއަދު ބޭއްވި ޝަރީއަތުގެ މަޖިލީހުގައި، މައްސަލައާ ހަވާލުވެ ހުންނެވި ކްރިމިނަލް ކޯޓުގެ އިސް ގާޒީ އަހްމަދު ޝަކީލް ފުރަތަމަ ވެސް ސުވާލު އުފެއްދެވީ މައްސަލާގައި ހިމެނޭ ތިން ފަރާތުން ވެސް މުއްދަތު ގުނި ގޮތެއްގެ މައްޗަށެވެ. އެއީ ޔާމީނާއި ނައީމްގެ އިތުރުން ދައުލަތް ވެސް ހިމެނޭ ހިމެނުމަށެވެ.\nގާނޫނުގައި ބަޔާން ކުރާ ގޮތް ދިރާސާ ކުރަން ޝަރީއަތުން ވަގުތުކޮޅެއް ވެސް އެރުވި އެވެ. އެ ވަގުތުކޮޅަށް ފަހު ދައުލަތާއި ނައީމްގެ ވަކީލުން ވެސް ވިދާޅުވީ މާނަ ކުރުމުގެ ހަމަތައް ބަޔާން ކުރާ ގާނޫނުގައި ބުނާ މުއްދަތު ފާއިތުވެފައިވާ ކަމަށެވެ. ނަމަވެސް ޔާމީންގެ ފަރާތުން ހުށަހަޅަންޖެހޭ ނުކުތާތައް ޝަރީއަތަށް ހުށަހެޅީ މުއްދަތުގެ ތެރޭގައި ކަމަށް ދިފާއުން ދެކެ އެވެ. އަދި އެހެން ބައެއް މައްސަލަތަކުގައި ވެސް ދުވަސް ގުނަނީ ބަންދު ދުވަސް ނުހިމަނާ ކަމަށް ޔާމީންގެ ވަކީލުން ފާހަގަ ކުރެއްވި އެވެ.\nމިދިޔަ އޭޕްރީލް 11, ގައި ބޭއްވި އަޑުއެހުމުގައި 15 ދުވަހުގެ ފުރުސަތެއް ދިނުމުން ހުރިހާ ފަރާތަކުން ވެސް މުއްދަތު ބަލާފައި ވަނީ ދެމެދަށް އަންނަ ބަންދު ދުވަސްތައް ނުހިމަނަ އެވެ. އެހެންވެ މި މަހު 10 އަކަށް މުއްދަތު ހަމަވާ ކަމަށް ބަލާފައި ހުރިހާ ފަރާތަކުން ވެސް ހުށަހެޅީ މި މަހު ނުވަ ވަނަ ދުވަހަށެވެ.\nނަމަވެސް ގާޒީ ވިދާޅުވީ މާނަ ކުރުމުގެ ހަމަތައް ބަޔާން ކުރާ ގާނޫނުގައި މުއްދަތު ގުނަން ޖެހެނީ ރަސްމީ ބަންދު ދުވަސްތައް ވެސް ހިމަނައިގެން ކަމަށެވެ. އެހެންވެ މުއްދަތު އޭޕްރީލް 27 އަށް ހަމަވާ ކަން ގާޒީ ފާހަގަ ކުރެއްވި އެވެ.\nއެހެންވެ, ތިން ފަރާތުން ވެސް ޝަރީއަތުގެ ކުރިން ހުށަހެޅި ހުރިހާ ހުށަހެޅުމެއް ބަލައިނުގަންނަން ގާޒީ ނިންމެވި އެވެ. ގާޒީ ދެން ނިންމެވީ މައްސަލަ މަދަނީ މިންގަނޑުން ކުރިއަށް ގެންގޮސް, ޝަރީއަތުގެ މަރުހަލާ ފެށުމަށެވެ. އަދި އަންނަ މަހުގެ ދެވަނަ ދުވަހުގެ މެންދުރު 1:00 ޖަހާއިރު އިފްތިތާހީ ބަޔާން ހުށަހުޅުމަށް އަޑުއެހުމެއް ބޭއްވުމަށެވެ.\nއަޑުއެހުން ނިންމާލުމުގެ ކުރިން ފުރުސަތަކަށް ޔާމީން އެދިވަޑައިގަތެވެ. އަދި ޝަރީއަތް ފެށޭއިރު އަޑުއެހުންތައް ލައިވް ކުރެވޭނެތޯ އެއްސެވި އެވެ. އޭގެ ޖަވާބުގައި ގާޒީ ޝަކީލް ވިދާޅުވީ ކުރިން ވެސް ނިންމާފައިވާ ގޮތަށް ޝަރީއަތުގެ މަރުހަލާގެ އަޑުއެހުންތަކުން ޝަރީއަތް ލައިވް ކުރަން ފަށާނެ ކަމަށެވެ.\nކުށެއްގެ އިސްލާހު: މެއި 25، 2022\nރައީސް ޔާމީންގެ ފަރާތްޕުޅުން ހުށަހަޅަން ބޭނުންވެވަޑައިގެންނެވި ގާނޫނީ ނުކުތާތައް ހުށަހެޅީ ކޯޓުން ބުނި މުއްދަތަށްވުރެ ލަހުން ކަމަށް ދިފާއުން އެއްބަސްވާ ކަމަށް މި ހަބަރުގައި ކުރިން ލިޔެވިފައި ވަނީ މައުލޫމާތުގެ ކުށަކުންނެވެ. ގާނޫނީ ނުކުތާތައް ހުށަހެޅީ، އެ ނުކުތާތައް ހުށަހަޅަންޖެހޭ މުއްދަތުގެ ތެރޭގައިކަން ދިފާއުން ގަބޫލު ކުރާ ކަމަށެވެ.


ރާއްޖޭގެ ޢާންމު ޙާލަތު ހިފެހެއްޓުން\nރައީސް އިބްރާހިމް މުހައްމަދު ޞޯލިޙް ގެ ސަރުކާރުން ކުރިއަށް ނެރުނު ސިޔާސަތުގެ ނަމްބަރު 1 ،2އަދި3ގައިވެސް އޮތީ ރައްޔިތުން\nޙާލަތުގެ ގޮތުން ދިވެހިންނާއި ދިވެހިރާއްޖެވެސް ފެތި، މި އޮތީ މިހިނދަށް މުޅި ދުނިޔެއޮތް ތަނުގައި\nސަރުކާރުގެ އާމްދަނީއަށް ބަލާފައި ހަރަދުތައް ހަމަޖައްސާ\n14 ފެބްރުއަރީ 2021 | އާދީއްތަ 18:20\nމާލޭގެ މަގުމަތީގައި ކުރިއަށް ގެންދިޔަ އިހުތިޖާޖެއް ހުއްޓުވަން ފުލުހުން މަސައްކަތް ކުރަނީ\nދިމާވާ ކަމަކުން ވަކި ފަރުދެއް ނުވަތަ އާއިލާއެއް ނޫނީ ރަށަކަށް ބޮޑުދައްޗެއް ނޫނީ ތަކުލީފެއް ކުރިމަތި ވެދާނެއެވެ. ކުއްލި ހާދިސާއަކުން ނުވަތަ ތޮބީއަތުގެ ހަމައިން ބޮޑެތި ކަންކަން ކުރިމަތިވެއެވެ. ބަލިވެއްޖެ ނަމަ އެންސްޕާ އާއި އާސަންދަ އޮވެއެވެ. މޫސުމީ ހާދިސާއަކުން ފެން ބޮޑުވެ ފުރާޅު އެއްލާލާ ގަސްތައް މުލުން ލައި، ކަނޑު ގަދަވިޔަސް، އެވަގުތު ދިމާވާ ހާދިސާއަކާއި ގުޅިގެން ހާލަތާއި ވަގުތަށް ބަލާއިރު އެކަމަކަށް އެކަށީގެންވާ ހައްލު ފެނެއެވެ. ފުލުހުންނާއި ސިފައިންނާއި ޑިޒާސްޓަރ މެނޭޖްމަންޓް އޮވެއެވެ. މެެރިން ޕޮލިހާއި، ކޯސްޓް ގާޑާއި ފަޔަރ އެންޑް ރެސްކިއު އަދި އެމްބިއުލާންސް ސައިރަން އަޅާފައި އާދެއެވެ. އެއްގަމާ ކަނޑާއި ވައިގެ މަގުންވެސް ބޭނުންވާ ޚިދުމަތް އޮއްސާލެވެއެވެ.\nނުވިތާކަށް ދަރުމަ ވެރިންނާއި ޢާންމު ރައްޔިތުން ވެސް ތިބެއެވެ. އަނެއް ފޮތުން ކިޔާނަމަ އައުޓްސޯސް ކޮށްގެން ބަޔަކު ހިންގާ ސީރިއަސް އެންޑް އޯގަނައިޒްޑް ކްރައިމްގެ ޖަރީމާތައްވެސް ފެނެއެވެ. އެއް ސްޓޫޑިއޯ ހުރި ޢިމާރާތް ރޯކޮށް، އަންދާ އަޅިޔަށް ހަދާލިޔަސް، ނުއަނދާ އިމާރާތުން ލައިވް ފެށެއެވެ. އިސާހިތަކު ގިސްލުން ނިމި އިސް އުފުލެއެވެ. ކަރުނަ ހުއްޓި ހިނިތުންވުން ހިނގައިގަނެއެވެ. މިއީ އެއްގޮތް ނެތިއްޔާ އަނެއް ގޮތް އެކަކު ނެތިއްޔާ އަނެކަކު ހުރެގެން ކަން ކަން ނިމި ހަމަޖެހޭ ގޮތެވެ.\nއެކަން އެހެން އޮތަސް އެންމެން އެއްހާލަތަކަށް ދިއުމުން ކަންހިނގާ މަގު ތަފާތެވެ. ހުރިހާ އަތަކުން ބަހަން ފެށީމާ ހިފާނެ އަތެކެވެ. ނޯންނަ ފަދައިން، ހުރިހާ އަތެއް ދިއްކުރަން ޖެހުނީމާ ދޭނެ އަތެއް ވެސް ނުމެ އޮންނާނެމެއެވެ. ކޮވިޑް-19 އަކީ މުޅިދުނިޔެ ހާލުގައި ޖެއްސި ހާލަތެކެވެ. އެންމެން މިތިބީ އެހީއަށް އެދިއެދިއެވެ. މިއީ ނާދިރު ހާލަތެކެވެ. އަންދާޒާ ކުރަންވެސް އުނދަގޫ ގޮންޖެހުމެކެވެ. ސަލާމަތުގެ އައްސޭރި އަކަށް ރައްޔިތެއް ގޮވައިގެން މިކަނޑު ހުރަސްކުރުމުގެ މަތިވެރި އަމާނާތަކީ ބޮޑު ކަމެކެވެ. މިހިނދަށް އިރާދަ ކުރައްވާ، މިޒިންމާ މަތިކުރެއްވި ވެރިޔަކު އެބަވެއެވެ.\nއެއީ ރައީސް އިބްރާހިމް މުހަންމަދު ޞޯލިޙެވެ. ސަރުކާރަކުންވެސް ޚަރަދު ކުރެވޭނީ ލިބޭ އާމްދަނީއަކުންނެވެ. ޙާލަތުގެ ގޮތުން ދިވެހިންނާއި ދިވެހިރާއްޖެވެސް ފެތިމި އޮތީ މިހިނދަށް މުޅި ދުނިޔެއޮތް ތަނުގައެވެ. އެއްވެސް ކަމެއް މިއަދަކު ފައްސިޔަލެއް ނޫނެވެ. ތެދުބަހުން، ސާފު ޢިބާރާތުން ނަމަ- މިވަގުތު މުޅިދުނިޔެ މިއޮތީ އޮކްސިޖަން ގައެވެ. އިގްތިޞޯދީ ހަރަކާތްތައް މުޅީންހެން ހުއްޓި - އިންޑަސްޓްރީ ތައް ޕާކްކޮށް- ބޯޑަރުތައް ބަންދުވެ، ދަތުރުފަތުރު އެހެލާ - އިންސާނުން ލޮކްޑައުންގައެވެ. މުއްސަނދި ގައުމުތަކާ، ތަރައްޤީވެ ގޮސް ރިޒާވު ލޮލުކޮޅަށް ނުފެންނަ ދައުލަތްތަކާ ބޮޑެތިބާރުތައް ގޮތްހުސްވެފައެވެ.\nއެހެން ނަމަވެސް ރައީސް އިބްރާހިމް މުހައްމަދު ޞޯލިޙްގެ ސަރުކާރުން ކުރިއަށް ނެރުނު ސިޔާސަތުގެ ނަމްބަރު 1 ،2އަދި3ގައިވެސް އޮތީ ރައްޔިތުންނެވެ. ކޮވިޑް-19ގެ އުސް އަޑިތައް އައިސް ގޮސްވަމުން ދިޔައިރު ސަރުކާރުން ތަކުރާރުކުރި އެއްވާހަކަ އެއް އޮތެވެ. މިހާލަތުގައި އެންމެ ފުރަތަމަވެސް ދެވަނަ އަށްވެސް އަދި ތިންވަނަ އިސްކަންވެސް ދެއްވާނީ ރައްޔިތުންނަށެވެ. އެއީ އެކަމަށްޓަކާ ގުރުބާން ކުރަންޖެހުނު ކަންކަން ގުރުބާން ކޮށްފައި ވިޔަސް ކަމުގައި ސަރުކާރުން ތަކުރާރު ކުރިއެވެ. ޖީޕީއެސްއަކީ މޮޅު ވަޞީލަތެކެވެ. އޮތްތަނާ ދާންވީ މިސްރާބާ ނުދާންވީ ތަން ބުނެދެވެ. އެހެނެއްކަމަކު ގަދަވަޔާ ކޮޅިގަނޑުގެ ތެރޭގައި އުފެދޭ މާސިންގާ ރާޅުތަކުގެ މަތީގައި ދަތުރުވެރިންގެ ހައްޓާއި ފުރާނައަށް ރައްކާތެރި އަމާން ދަތުރެއް ލިބުން ގުޅިފައި އޮންނަނީ ނެވިމީހާގެ ހުރި ހުނަރަކާ ގާބިލް ކަމެއްގެ މައްޗަށެވެ.\nއެންމެ ފަހުން އަޕްޑޭޓް ކުރީ:4ގަޑިއިރު ކުރި


India Pakistan ge hoonu fenugai baasmathee rice - Hali News\nއިންޑިއާ ޕާކިސްތާންގެ ހޫނުފެނުގައި ބާސްމަތީ ހަނޑޫ\n29 November 2020, 21:09\nބާސްމަތީ ހަނޑުލަކީ އިންޑިއާގައި އުފައްދާ ބާވަތެއްގެ ހަނޑުލެއްކަމަށް ރެޖިސްޓްރީ ކުރުމަށް މަސައްކަތް ކުރުމުން ޕާކިސްތާނުގެ ސަރުކާރުން ތާސް ހޫނުކުރަން ފަށައިފިއެވެ.\nއިންޑިއާ ސަބްކޮންޓިނެންޓުން ޔޫރަޕަށް ބޭރުކުރާ ބާސްމަތީ ހަނޑުލަށް 2006 ވަނަ އަހަރުން ފެށިގެން ވިލާތު އިއްތިހާދުން ވަނީ ސުން ރޭޓްގައި ޑިއުޓީ ނެގުމަށް ނިންމާފައެވެ. ވިލާތު އިއްތިހާދުގެ ގައުމުތަކަށް ގެންދާ ބާސްމަތީ ހަނޑުލުގެ ތިން ބައިކުޅަ ދެބަޔަކީ، އުތުރުކަރައިން ބޭރުކުރާ ތަކެއްޗެވެ. ދެން ހުރި ބައިތަށް ބޭރުކުރަނީ ޕާކިސްތާނުންނެވެ.\nއިންޑިއާ ސަރުކާރުން ވިލާތު އިއްތިހާދަށް ހުށަހަޅާފައި ވަނީ ބާސްމަތީ ހަނޑުލުގެ ހަމަމއެކަނި "ޖިއޮގްރެފިކަލް އިންޑިކޭޝަން" ޖީއައި ގެ ހައިސިއްޔަތު ލިބިގެންވަނީ އިންޑިއާއަށް ކަމަށެވެ. މި މައްސަލަ ވެގެން ދިޔައީ ޕާކިސްތާން ސަރުކާރުގެ އެންމެ މަތީ ފެންވަރުގައި ލިބުނު ސިހުމަކަށެވެ.\nއިންޑިއާއިން ހުށަހަޅާފައިވާ ޖީއައި އެޕްލިކޭޝަންގައި ބުނެފައިވަނީ، ބާސްމަތީއަކީ ޚާއްސަ ސިފައެއް ލިބިގެންވާ، ޕަންޖާބާއި ހަރިޔާނާއާއި ދިއްލީއާއި ހިމާޗަލް ޕްރަދޭޝްއާއި އުއްތުރަކާންދާއި ހުޅަނގު އުއްތަރަ ޕްރަދޭޝްގައި އުފައްދާ ވައްތަރެއް ކަމަށެވެ.\nޖީއައި ހައިސިއްޔަތު ލިބުމުން ޚާއްސަ ސަރަހައްދުތަކެއްގައި އުފައްދާ މުދަލެއްކަމަށް ކަނޑައަޅައި، ހަމައެކަނި އެ ސަރަހައްދަކަށް ޚާއްސަ އުފެންދުމެއް ކަން ފާހަގަ ކޮށް އޭގެ އަގު އެރުވުމަށް ބޭނުންކުރެވޭނެއެވެ.\nވިލާތު އިއްތިހާދުގައި އުފައްދާ ޝެމްޕޭންއާއި ޗީޒާއި އަދި ޖަޕާނުގެ ކޯބޭގެ ގެރިމަސްފަދަ ބާވަތްތަކަކީ އެއަށް ޚާއްސަ ސިފަތަކެއް ލިބިގެންވާ އަގު ބޮޑު އުފެއްދުންތަކެވެ.\n2011ގައި ޖީއައި ގެ ހައިސިއްޔަތު ހޯދައިގެން އިންޑިއާގެ ދަރްޖީލިންގ ގެ ސައިފަތް ގިންތި ކުރުމުން މިސައިފަތުގެ އަގު ވަނީ އުފުލިގެން ގޮސްފައެވެ.\nމިގޮތަށް ގިންތި ކުރެވޭ އުފެއްދުމެއް އެގިންތިކުރެވޭ ސަރަހައްދަކަށް ނުވަތަ ނިސްބަތް ކުރެވޭ ޖިއޮގްރެފިކަލް ސަރަހައްދު ފިޔަވައި އެހެން ތަނަކަށް ނިސްބަތްކޮށް ލޭބަލެއް ނުކުރެވޭނެއެވެ.\nއިންޑިއާގައި ދަނޑުވެރިން ފަނިފަކުސަ މަރާބޭސް ބޭނުންކުރުމާއި އީޔޫގެ މިންގަނޑަށް ނުފެތުމުން އިންޑިއާއިން ބާސްމަތީ ބޭރުކުރާ މިންވަރު ދަނީ ދަށަށެވެ. އިންޑިއާގެ ބާސްމަތީ، އީރާނާއި ސައޫދީއަށާއި މެދުއިރުމައްޗަށް ދެއެވެ. ނަމަވެސް ނިއުދިއްލީގެ މަގްސަދަކީ މިތަންތަނަށް ދާވަރު މަދުކޮށް ވިލާތު އިއްތިހާދުގެ ތެލިތާހަށް އަޅާމިންވަރު ގިނަ ކުރާށެވެ.\nޕާކިސްތާނުން މިދިޔަ ތިން އަހަރުގެ ތެރޭގައި އީޔޫއަށް 300 ހާސް މެޓްރިކް ޓަނުގެ ބާސްމަތީ ބޭރު ކުރިއެވެ.\nއިތުރު ލިޔުންތައް ޕާކިސްތާނު-އިންޑިއާ ކޯޅުން


MDA ah Dhaalu atholhugai naakaamiyaabu | Mihaaru\nޖަލްސާއެއްގައި އެމްޑީއޭގެ ލީޑަރު ސިޔާމް (ކ) އަދި ރައީސް ޔާމީން ބައިވެރިވެވަޑައިގަންނަވަނީ. ލޯކަލް ކައުންސިލް އިންތިހާބުގައި ދ. އަތޮޅުން އެމްޑީއޭ އަށް ލިބުނީ ފަސް ގޮނޑި. - ފޮޓޯ: މިހާރު\n17 މެއި 2017 - 15:24 49 comments\nއެއް ބަޔަކު ދެކޭ ގޮތުގައި އިންތިހާބުގައި ދ. އަތޮޅުން ނުކުތީ ވަރަށް ހައިރާންކުރުވަނިވި ނަތީޖާއެކެވެ. ގިނަ ދުވަސްތަކެއް ވަންދެން ދ. އަތޮޅުގައި އެމްޑީއޭ އިން "ރަސްކަން" ކުރަމުން ދިޔަ ދިއުން ނިމުމަކަށް ގެނައީ އެންމެ ބޮޑު އިދިކޮޅު ޕާޓީ އެމްޑީޕީ އަދި އަމިއްލަ ގޮތުން ވާދަކުރި ކެންޑިޑޭޓުންނެވެ.\nލޯކަލް ކައުންސިލް އިންތިހާބުގެ ނަތީޖާ ދައްކާ ގޮތުން މުޅި ދ. އަތޮޅަށް ހާއްސަ 23 ކައުންސިލަރުންގެ ތެރެއިން އެމްޑީއޭ އަށް ލިބުނީ އެންމެ ފަސް ގޮނޑި އެވެ. އެމްޑީޕީގެ 12 ކެންޑިޑޭޓަކު އިންތިހާބު ކާމިޔާބުކުރި އެވެ. މިނިވަން ކެންޑިޑޭޓުންނަށް ފަސް ގޮނޑި އަދި ޕީޕީއެމަށް އެއް ގޮނޑި ލިބުނެވެ.\nއެމްޑީއޭ އަށް މެޖޯރިޓީ ހޯދުނީ ހަމައެކަނި ބަނޑިދޫ ކައުންސިލުންނެވެ.\nމަޖިލިހުގެ ކުޑަހުވަދޫ ދާއިރާގެ އެމްޑީއޭ މެމްބަރު އަދި އެ ޕާޓީގެ ނައިބު ލީޑަރު އިބްރާހިމް އާމިރު ވިދާޅުވީ ދ. އަތޮޅުން އެމްޑީއޭ އަށް ނާކާމިޔާބު ވުމުގައި ގިނަ ސަބަބުތައް ހުރި ކަމަށެވެ.\nއާމިރު ޖަލްސާއެއްގައި ވާހަކަ ދައްކަވަނީ - ފޮޓޯ: މިހާރު\nއޭނާގެ ނަޒަރުގައި އިންތިހާބުގައި ވޯޓުތައް ބޮޑަށް ބެހުނީ އާއިލާތަކުުގެ މެދުގަ އެވެ.\nވެރިކަން ކުރާ މައި ޕާޓީ، ޕީޕީއެމާއި ސަރުކާރުގެ ވެރިން މިނިވަން ކެންޑިޑޭޓުންނާ ބެހޭ ގޮތުން ދައްކާ ވާހަކަ އާމިރު ވެސް ތަކުރާރުކުރެއްވި އެވެ. އެއީ ދ. އަތޮޅުގެ މިނިވަން ބައެއް ކެންޑިޑޭޓުންނަކީ އެމްޑީއޭގެ މެމްބަރުން ކަމެވެ.\nޕީޕީއެމާއި ސަރުކާރުން ބުނަނީ އިިންތިހާބު ކާމިޔާބުކުރި މިނިވަން ކެންޑިޑޭޓުންނަކީ ސަރުކާރުގެ ކޯލިޝަނަށް ތާއީދުކުރާ ބައެއް ކަމަށެވެ.\nއާމިރު ވިދާޅުވި ގޮތުގައި މިފަހަރުގެ އިންތިހާބުގައި ވޯޓުލާން ނުކުތް މީހުންގެ އަދަދު މަދުވުމަކީ ވެސް ނާކާމިޔާބުމުގެ ސަބަބެކެވެ.\n"އެހެން އިންތިހާބުގައި ވޯޓުލި މިންވަރާއި މި އިންތިހާބާ އަޅާކިޔާއިރު ވަރަށް މަދު. ހަމައެކަނި ކުޑަހުވަދު އާއި މާއެނބޫދޫން ވެސް ވޯޓުލާން ނުކުތް މީހުންގެ އަދަދު މަދު،" ދ. އަތޮޅުގައި އިންތިހާބުގެ ކަންކަމުގައި އެމްޑީއޭގެ ފަރާތުން އިސްކޮށް މަސައްކަތް ކުރެއްވި އާމިރު ވިދާޅުވި އެވެ.\nލޯކަލް ކައުންސިލް އިނތިްހާބުގައި ވޯޓު ގުނަނީ: ދ. އަތޮޅު ކައުންސިލްތަކުން އެމްޑީއޭގެ ކޮންޓްރޯލް ވަނީ ގެއްލިފައި-- ފޮޓޯ: ހުސެން ވަހީދު /މިހާރު\nއޭނާ ވިދާޅުވީ އެމްޑީއޭ އިން ކުރި މަސައްކަތްތަކާ އަޅާބަލާއިރު، ނަތީޖާ ދަށް ކަމަށެވެ.\nރައްޔިތުންގެ މަޖިލިހުގައި ހިމެނޭ ދ. އަތޮޅުގެ ދެ ގޮނޑި ވެސް ކޮންޓްރޯލްކުރައްވަނީ އެމްޑީއޭ އިިންނެވެ. މަޖިލިހުގައި ކުޑަހުވަދޫ ދާއިރާ އާމިރު ތަމްސީލްކުރައްވާ އިރު މީދޫ ދާއިރާގެ ގޮނޑި މިދިއަ ތިން ދައުރު ވެސް ފުރުއްވަނީ ސިޔާމެވެ.\nއެކަމަކު ކައުންސިލް އިންތިހާބުގައި ކުޑަހުވަދޫގެ އިތުރުން މީދޫ ކައުންސިލްގެ މެޖޯރިޓީ ހޯދީ ވެސް އެމްޑީޕީންނެވެ.\nއިތުރު ލިޔުންތައް ލޯކަލް އިންތިހާބު ދ. ބަނޑިދޫ ދ. އަތޮޅު ދ. ކުޑަހުވަދޫ ޕީޕީއެމް ދ. މީދޫ ދ. މާއެނބޫދޫ ދ. ހުޅުދެލި އެމްޑީއޭ ލޯކަލް ކައުންސިލްތަކުގެ އިންތިހާބު 2017


BREAKING: Resort Akun Dhivessaku Gelligen Hoadhanee - Vaguthu\nރިހިވެލި ކުރީގެެ އެޗްއާރު މެނޭޖަރު އަހްމަދު އަސްލަމް\nކ. މަހާނައެޅިހުރާ ގައި ހިންގާ ރިހިވެލި ރިސޯޓުން ދިވެހި ފިރިހެނަކު ގެއްލިގެން ފުލުހުން ހޯދަން ފަށައިފިއެވެ.\nފުލުހުންގެ މީޑިއާ އޮފިޝަލް "ވަގުތު" އަށް ވިދާޅުވީ، ރިހިވެލި ބީޗް ރިސޯޓުން މީހަކު ގެއްލިގެން މިއަދު 12:49 ހާއިރު ހުށައެޅިފައިވާ ކަމަށެވެ.\nއެ މައްސަލައާ ގުޅޭ ގޮތުން އިތުރަށް ބަލަން ޖެހޭ ކަންތައްތައް ބަލަމުންދާ ކަމަށް ފުލުހުން ވިދާޅުވިއެވެ. އެމީހާއާ ގުޅޭ އިތުރު މައުލޫމާތެއް ފުލުހުން ހާމައެއް ނުކުރެއެވެ.\nއެނގިފައި ގޮތުން ގެއްލިގެން ހޯދަމުންދަނީ އެ ރިސޯޓުގެ އެޗްއާރް މެނޭޖަރުކަމުގެ މަގާމުން ވަކި ކޮށްފައި ހުރި އަހްމަދު އަސްލަމްއެވެ.\nކޮވިޑް-19އާ ހެދިގެން ރިހިވެލި ރިސޯޓު ބަންދުކޮށްފައި އޮންނަތާ އަހަރަކަށްވުރެ ގިނަ ދުވަސްވެއްޖެއެވެ.\nރިހިވެލި ރިސޯޓާ ހަވާލުވެގެން ހުރި ކޭޓީ ކާލްބް "ވަގުތު" ބުނީ އަސްލަމް އެންމެ ފަހުން ފެނިފައިވަނީ މިއަދު ފަތިހު 5:00 ހާއިރުއެވެ.\nކެޓީ ބުނީ، މުވައްޒަފެއްގެ ފަރާތުން ފެންނަން ނުޖެހޭ ފަދަ އަމަލެއް އަސްލަމްގެ ފަރާތުން ފެނިގެން މިދިޔަ އަހަރުގެ އޮކްޓޫބަރު މަހުގެ އޭނާ ވަޒީފާއިން ސަސްޕެންޑް ކޮށްފައިވާ ކަމަށެވެ.\nއަދި ކޮންޓްރެކްޓް ހަމަވުމުން އަސްލަމް ވަނީ ނޮވެމްބަރު މަހު އެ ރިސޯޓުން ވަކިކޮށްފައެވެ.\nރިހިވެލި ރިސޯޓަކީ ފްރާންސްގެ "ސޭވް ދަ ޑްރީމް" އާއި މަހަލް ޓުއާސް އިން އޮޕަރޭޓް ކުރަމުން އަންނަ ރަށެކެވެ. އެތަނުގެ ހިއްސާދާރުންގެ މެދުގައި މައްސަލަތަކެއް ޖެހިގެން އެޗްއާރް މެނޭޖަރުކަމުގެ މަގާމުން ވަކި ކުރި އަސްލަމް ރަށުން ފުރަން އެންގުމުންވެސް އޭނާ ދާން ދެކޮޅު ހެދިއެވެ. އެ މައްސަލަ ފުލުހަށާއި، ޓޫރިޒަމް މިނިސްޓަރު އަހުމަދު މައުސޫމް އަށްވެސް އަންގާފައިވާނެ ކަމަށް ފްރާންސްގެ ރައްޔިތެއް ކަމަށްވާ ކެޓީ ބުންޏެވެ.\nގެއްލިގެން ހޯދަމުންދިޔަ ނައުފަލް ފެނިއްޖެ\n"ގެއްލުނު" މިސްބާހު ރާއްޖެ އަތުވެއްޖެ، މިހާރު ހުރީ ޖަލުގައި\nޖޫން 12, 2021 16:29\nއެޗްއާރް މެނޭޖަރުކަމުގެ މަގާމުން ވަކި ކޮށްފައި ހުރީމައި ރިސޯޓުން ފުރާގެން ދިޔައީކަމަށް ތި ވާނީ... ނާޒިމް ސައްތާރުމެން ގޭސް އަބުރާ ރަށްދޯ މިއީ...\nޖޫން 12, 2021 16:35\nކޭޓީ ކާލްބް ތިތަނާ ހަވާލުވެގެން ހުންނަންޖެހުނު ސަބަބެއް ބުނެލަދީބަލަ..ސަބްލީސް ނުދައްކާ ކޮންޓްރެކްޓު ބާތިލް ކުރީމަ ފައިބަންޖެހޭނީ... ސިޔާސީ ނުފޫޒު ގަދަ ލޯޔަރުންނަކަށް ދިވެހި ރައްތަކެއް ހިބަކޮށް ނުދެވޭނެ\nޖޫން 12, 2021 18:56\nވަރަށްވާހަދޯތީ؟؟ ކުރުކޮށް ފޮނިކޮށް..ސާބަހޭ އިނގޭ..ހީވާކާހަލަ އެކަކަށް އެއްކަމެއްވެސް ނޭގެޔޭ..އެހެންނުވާނެތާދޯ؟؟؟\nޖޫން 12, 2021 17:56\nތިޔަ ރަށުން ރަށުގެ ވެރިންނަށް ކުލިނުދައްކާ ދައުލަތަށް ކުލި ނުދައްކާ ނާޒިމް ސައްތާރު އޭނާގެ ބޭބޭފުޅު ރައީސް ނަޝީދު ލައްވާ ސިޔާސީ ނުފޫޒުން ރަށުގައި މަޑިހިއްޕައިގެން އުޅޭ ފުރާންސު މީހުނަށް ރަށް ހިބަކޮށްދޭން ގަންނަގަނޑު އެންމެނަށް ވަރަށް ސާފު! ރަށުން ދިވެހި މުވައްޒަފަކު ވީނުވީއެއް ނޭނގި ގެއްލިފައިވާނަމަ ޒިންމާވާން ޖެހެނީ ކެތީ ކާބު!!\nޖޫން 12, 2021 18:11\nނޮވެމްބަރުގަ ވަޒީފާއިން ވަކިކޮށްފިހެން ހީވަނީ މިޚަބަރުން، ދެން ކީއްކުރަން ރިސޯޓްގަ ހުރީ؟؟؟


BREAKING: Roadha Mahah Raees Yameen Geygai Bahattan Raees Ah Lafaa Dhinin - Raees Nasheed - Vaguthu\nރޯދަ މަހަށް ރައީސް ޔާމީން ގޭގައި ބަހައްޓަން ރައީސަށް ލަފާ ދިނިން - ރައީސް ނަޝީދު\nރަމަޟާން މަހަށް އިދިކޮޅު ކޯލިޝަންގެ ލީޑަރު އަދި ކުރީގެ ރައީސް އަބްދުﷲ ޔާމީން ގޭބަންދަށް ބަދަލު ކުރަން ރައީސް އިބްރާހިމް މުހައްމަދު ސާލިހަށް ލަފާ ދެއްވާފައިވާނެ ކަމަށް ރައްޔިތުންގެ މަޖިލީހުގެ ރައީސް އަދި ރާއްޖޭގެ ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިހެން ވިދާޅުވެފައި ވަނީ، ރައީސް ޔާމީން ގޭބަންދަށް ބަދަލު ކުރުމުން، އެމްޑީޕީގެ ވަޓްސްއެޕް ގްރޫޕް ތެރޭގައި އެ ޕާޓީގެ ބައެއް މެންބަރުން އެކި ގޮތް ގޮތަށް ވާހަކަދައްކަމުން ދަނިކޮށް އެމަނިކުފާނު ފޮނުވި މެސެޖެއްގައެވެ.\nއެ ގްރޫޕަށް ރައީސް ނަޝީދު ފޮނުއްވި މެސެޖެއްގައި ވަނީ ރައީސް ޔާމީން ގޭބަންދަށް ބަދަލުކުރުމަކީ ރަނގަޅު ކަމެއްގެ ގޮތުގައި ދެކެވަޑައިގަންނަވާ ކަމަށެވެ. ރައީސް ސާލިހްގެ އެ ނިންމެވުމަށް ލަފާ ދެއްވި ކަމަށް ވެސް ރައީސް ނަޝީދު ލިޔުއްވާފައިވެއެވެ.\n"އަޅުގަނޑަށް ފެންނަ ގޮތުގައި ރައީސް ޔާމީން ރޯދަ މަހު ގެއަަށް ބަދަލުކުރެއްވުމަކީ ރަނގަޅު ކަމެއް. ރައީސުލްޖުމްހޫރިއްޔާގެ ނިންމެވުމުގައި އަޅުގަނޑު ލަފާ އެރުވިން. އެ ނިންމެވުމުގައި އަޅުގަނޑު ބައިވެރިވަން" ރައީސް ނަޝީދުގެ މެސެޖްގައިވެއެވެ.\nއެނގިފައިވާ ގޮތުގައި، ރައީސް ޔާމީން ގެއަށް ބަދަލުކުރުމަށް ސަރުކާރުން ނިންމުމުން، އެމްޑީޕީގެ އެެތެެރޭގަައި ވަނީ ހިޔާލުތަފާތުވުމެއް އުފެދިފައެވެ. އެމްޑީޕީގެ ބައެއް މެންބަރުންގެ އިތުރުން ކޯލިޝަންގެ އެހެން ބައެއް ބައިވެރިން ވެސް އެކަމާ ނުރުހި ވާހަކަ ދައްކައެވެ. މި ސަރުކާރު ގެނައުމަށް މަސައްކަތް ކުރި ގިނަ މީހުން ރައީސް ޔާމީނާ މެދު ނުރުހުން ފާޅުކުރަނީ އެމަނިކުފާނުގެ ވެރިކަމުގައި މި ސަރުކާރުގެ ގިނަ އިސް ބަޔަކު ޖަލަށް ލުމާއި އެމްއެމްޕީއާރުސީގެ ޚިޔާނާތުގެ މައްސަލައަށެވެ. މި ސަރުކާރު ގެނައުމަށް މަސައްކަތް ކުރި ގިނަ މީހުން ދެކެނީ އެ ޚިޔާނާތުގެ "ބޮޑަކީ" ރައީސް ޔާމީނެވެ. އެކަމަކު ޚިޔާނާތުގައި ބައިވެރިވި ކަމަށް ރައީސް ޔާމީން އިންކާރު ކުރައްވައެވެ.\nއެމްއެމްޕީއާރުސީގެ ބޮޑު ޚިޔާނާތުގެ މައްސަލައިގައި އިތުރު ދެ ދައުވާއެއް ވެސް އެމަނިކުފާނުގެ މައްޗަށް އުފުލިފައިވާއިރު، މި ދައުވާތަކުގެ ޝަރީއަތް ކްރިމިނަލް ކޯޓުގައި އެބަ ހިނގައެވެ. ބޮޑު ޚިޔާނާތުގެ މައްސަލައާ ގުޅިގެން ރައީސް ޔާމީން ގެންދަނީ ދޭތެރެ ދޭތެރެއިން ފުލުހުންގެ އިދާރާއަށް ހާޒިރުކޮށް ސުވާލުކޮށް ބަޔާން ނަގަމުންނެވެ. އިތުރު ދައުވާތަކެއް ވެސް އެމަނިކުފާނުގެ މައްޗަށް އުފުލާނެ ކަމަށް ބެލެވެއެވެ.\nއޭޕްރީލް 30, 2021 17:25\nހުސްދޮގު ކަޑައެޅިގެން ދޮގުހަދާމީހެއް ނަސީދަކީ\nމަލް ޢޫނު ނަހަދާނެ ތެދެއް.\nއޭނާ ބުނާ އެއްޗެއްގެ އިދިކޮޅު އެއީ އެބުނާ ކަމެއް ހިނގިގޮތް ނުވަތަ ހިނގާނޭ ގޮތް.ބ\nއޭޕްރީލް 30, 2021 17:58\nމޮޅު އެއްޗެއް ފަޅާލީއޭދޯ ކަލޭ ހަދާނެތަ ތެދެއް ދެން ހީކުރައްވަނީ މީހުން ކަލޯ ބަލައިގަންނާނެކަމަށް ސޮރީ ރަނގަޅަށް ވިއްޔާ ތިޔަބުނެވުނީ އިނދިކޮޅަށް ކަލޯ ލަފާ ދީފާނެ ރޯދަމަހަށް ހާއްސަކޮށްގެން ބަހައްޓަން. ގުނބޯ ހައްފަވަން ނޫޅުއްވާ\nއޭޕްރީލް 30, 2021 18:30\nޝުކުރިއްޔާ ރ ނަޝީދު\nއޭޕްރީލް 30, 2021 18:37\nއާދަމުގެ ދަރިންގެ ތެރޭގައި ހިޔަޅު ބުއްދި ހުރި މީހަކަށް ހުރީ މީނާގެ އެކަނި ކަމަށް ހީކޮށްގެން އުޅޭ ނުބައި ނުލަފާ ޖައްބާރު ޚުދުމުޚުތާރު ދޮގުވެރި ޑިކްޓޭޓަރެއް.\nއޭޕްރީލް 30, 2021 18:52\nއެހެންވީމާ މީގެން އެނގެނީ ސިޔާސީ ކަމެއް ކަން. ސިޔާސީ މީހުން އެދުނީމާ ޖަލަށް، ޖަލުން ގެއަށް.\nއޭޕްރީލް 30, 2021 19:01\nތިއީ ދެތެއްނަމަ ތިބާއަށް ހެޔޮގޮތްތަކަށް އެދެން.\nސާލިހހަކީ ވެރިއަކަށް ވާން ފަށައިފި. ޖެހިގެން އަންނަ ރިޔާސީ އިންތިހާބުގައި ސާލިހަށް ތާއީދު ލިބޭނެ.\nއޭޕްރީލް 30, 2021 20:10\nނަސީދު ހަމަހޭގަހުރެގެން ރައީސްޔާމިން ގެޔައްބަދަލުކުރާކައް ލަފަޔެއްނުދޭނެ މީވަރައްވާހަކަ\nއޭޕްރީލް 30, 2021 20:21\nއޭޕްރީލް 30, 2021 20:42\nޖަލަށް ކޯވިޑު ވަނީ މާ ގޮތްހުސްވެގެން ގެއަށް ބަދަލުކުރީ.\nއޭޕްރީލް 30, 2021 20:48\nވަގުންކޮޅުހާދަވަރަކަށް ތިފެނީ ރައީސް ނަސީދުދޮގެއްނުހަދާނެﷲ ނަސީދަށްހޮޔޮރަހުމަތްލައްވާދޭވެ\nއޭޕްރީލް 30, 2021 21:22\nހެޑްލައިނެއް ހޯދާލީ... ފަލަސްޠީން/އިޒްރޭލް ވާހަކަ ނުހިނގީމާ\nއޭޕްރީލް 30, 2021 21:41\nވެރިކަމާއި ހަވާލުކުރީމާ ރައްޔިތުންގެ ފައިސާއިން ކުރީ ވައްކަން އަމިއްލަ އެކައުންޓައް ޖަމާކުރަނީ އަދި ނޭގެ ބޭރުގެ އެކައުންޓުތަކުގައި ހުރީ ކިހާވަރެއްކަން ، އެވަރުގެމީހަކު ތިހިރީ ރޯދަމަހުގައި ގެޔައް ބަދަލުކޮއްފައި އެހެންވީއިރު ޖަލުގައިތިބި އެހެން ކުއްވެރިން އެމީހުންގެ ގެޔަށް ބަދަލުނުކުރީ ކީއްވެގެންތޯ؟އެއީ އިންސާނުން ނޫންތޯ؟ ކޮނަކަހަލަ އިސްލާމީ ޝަރީއަތެއް ، އިންސާފެއްއޮންޤައުމެއްތޯ މީ؟؟؟؟\nމެއި 1, 2021 00:50\nލާދީނީ ފިކުރުގެ އެއްވެސް މީހެއް ހަމައިގައެއް ނުހުންނާނެ.\nއޭޕްރީލް 30, 2021 22:14\nދެން އަހަރުމެން ބުނަންވީ މީ ބޮޑުވަޒީރޭތަ؟ ކިހާދެރަކަމެއްތަ ދެން މިއޮތީ ޖެހިފައި.\nއެހެންވެދޯ ރަމްލޯންމަސްފެށުމުގެމާކުރިން ރައީސް ޔާމީންގެއައްބަދަލުކޮށްދެއްވީ މިބަހްލޫލު ދުވަހަކުވެސް ތެދެއްނުހަދާނެ ﷲމީނަޔައް ތެދުމަގުދައްކަވާށި\nއޭޕްރީލް 30, 2021 23:33\nބަލަގަ ޑިމޮކްރެސީ ދައްނަ ބައެއްނަމަ އެއްމެ ފަހަށް ނެގި ވޯޓްގެ ނަތީޖާއަށްފަހަށް އިސްތިއުފާދޭނެ.\nއަދި ބުނަން އެވޯޓުން އެބުނެދިނީ ޕޕމ ގެ ރިޔާސީ ކެންޑިޑޭޓް ޖަލަށް ލައިގެން ނުތިބެވޭނެއޭ.\nއޭޕްރީލް 30, 2021 23:48\nކަލޭތީ ކާކު؟ ދޮގެެއް ހެދެން އޮށްވާ ތެދެއް ހަދާނެތަ ތި ސަިތާނު؟\nމެއި 1, 2021 01:04\nޢެމްޑިޕީ އާ ކޯޅޭޝަން ދެން ލަލަލާ . ާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާ ޔާނު ހަމަ ގަޓްރަ އީސެ އް . ޙާދަބިރެކޭ ދޯ އެމްޑިޕީ ކުދިން މި ގަންންނަނީ.. 2023 އަށް ކުޑަގޮޅި ހުސްކުރާނެ\nމެއި 1, 2021 04:00\nތިމަންނާއަކީ ބީރުބޮލު ވަޒީރަށް ހެދިގެން ކޮންމެވެސް ނޫހެއްގެ ފަލަ ޞުރުޚީއަށް އެރޭތޯ ބަލާނެއެވެ.\nމެއި 1, 2021 04:14\nމިކަލޭގެ އަކީމީ މާބޮޑު ވަޒީރެކޯ ؟؟\nމިކަލޭގެދާންވީނުން އިންޑި އާ އަށް .\nއިންޑި އާ އަށް އެ އުޅެނީ\nމެއި 1, 2021 06:25\nކެކެކެ މިހިރީވާ ފައްކާ މީހެއް.\nމެއި 1, 2021 06:31\nއެހެންވިއްޔާ ބުނެބަލަ ގާޒީ ބަދަލު ކޮށްގެން، ކުޑަކުދިންގެ ވިސްނުމުން ހުކުމްކުރާ ގާޒީއަކު ލައިގެން މުލަކު އަލީ ޒާހިރު ކިޔާ މީހަކު ލައްވާ ހުކުމް ހަދައިގެން، ސާބިތުނުވި މައްސަލައެއްގަ ޔާމީން ޖަލަށް ލާން ނުހައްގު ހުކުމެއް ކުރުމަކީ ކަލޭގެ މޮޅުކަމުން ރޭވި ހިނގައިދިޔަ ކަމެއް ނޫންތަ؟\nމެއި 1, 2021 07:08\nގައުމުގެ ބައިތުލްމާލު ލޫޓުވާލި ބޮޑުވަގަކު ކީއްކުރަން ގޭގަ ބަހައްޓަނީ އޭނަ ހަމަ ޖަލުގަ ބާއްވާ ދެންވެސް ދޫކޮށްކިޔަސް ހަމަކުރާނީ ވައްކަން\nމެއި 1, 2021 09:54\nމިހާރު ރޯމާދުވާލު މިސަރުކާރުން ކުރާ ވަ އްކަން ކަލެ އަށް ނުފެނޭތަ، ހުސްވަގުފުރޭތަ\nމެއި 1, 2021 07:40\nމަލް ޢޫނު! ނަހަދާނެ ތެދެއް!\nމެއި 1, 2021 12:45\nޔާމީން ނޫނީ ޖަލުގައި ކުށްވެރިން ނެތީތަ؟\nހުކުމް އިއްވުމަށް ފަހު އެހުކުމް ތަންފީޒް ކޮށް ނިމެންދެން ޖަލުގައި ބާއްވާ....


Israel Ga Covid-19 Jehunu Meehunge Adhadhu 40,000 In Mahchah! - Vaguthu\nއިސްރާއީލްގައި ސިއްހީ އޮފިޝަލުންތަކެއް ހަރަކާތްތެރިވަނީ.\nއިސްރާއީލްގައި ކޮވިޑް-19 ޖެހުނު މީހުންގެ އަދަދު 41،000 އަށް ވުރެ މައްޗަށް އަރައިފިއެވެ.\nއެ ގައުމުގެ ހެލްތު މިނިސްޓްރީން ބުނި ގޮތުގައި، ހޯމަ ދުވަހު އެކަނި ވެސް އިސްރާއީލުން 1،681 މީހުން ކޮވިޑް-19 އަށް ފައްސިވެފައިވެއެވެ. މިއީ އެ ގައުމުގައި ކޮވިޑް-19 ފެތުރެން ފެށި ފަހުން އެއް ދުވަހެއްގެ ތެރޭގައި މިހާ ގިނަ ބަޔަކު ފައްސިވި ފުރަތަމަ ފަހަރެވެ.\nއިސްރާއީލްގައި ފަހަކަށް އައިސް، ކޮވިޑް-19 ޖެހޭ މީހުންގެ އަދަދު ވަރަށް ބޮޑަށް ވަނީ އިތުރުވެފައެވެ. އަދި ކޮންމެ ދުވަހަކު ހެން 1،000 އަށް ވުރެ ގިނަ މީހުން ކޮވިޑް-19 އަށް ފައްސިވެއެވެ. އަދި ބަލި ޖެހިގެން ސީރިއަސްވާ މީހުންގެ އަދަދު ވަނީ ދެ ގުނަ އަށް އަރައިފައެވެ.\nއެގޮތުން، ސީރިއަސްވި މީހުންގެ އަދަދު 177 އަށް އަރާފައިވާ އިރު، މިދިޔަ ހަފްތާގައި މި އަދަދު ހުރީ 93 ގައެވެ.\nމިއަދުގެ މިހާތަނަށް އިސްރާއީލް އިން ކޮވިޑް-19 ޖެހުނު ޖުމްލަ މީހުންގެ އަދަދު ވަނީ 41،235 އަށް އަރައިފައެވެ. އަދި އެ ގައުމުގައި ބަލި ޖެހިގެން 368 މީހަކު މިހާތަނަށް ވަނީ މަރުވެފައެވެ.\nއިސްރާއީލްގެ ކައިރީގައި އޮންނަ ފަލަސްތީންގައި ވެސް ކޮވިޑް-19 ޖެހުނު މީހުންގެ އަދަދު ވެސް މިހާރު ވަނީ އިތުރުވެފައެވެ. މިއަދު އެކަނި ވެސް އެ ގައުމުގައި 293 މީހެއްގެ ގައިން ކޮވިޑް-19 ފެނިފައިވެއެވެ. އަދި ބަލި ޖެހުނު މީހުންގެ އަދަދު ވަނީ 7،734 އަށް އަރައިފައެވެ.\nފަލަސްތީންގައި ބަލި ޖެހިގެން މިހާތަނަށް މަރުވީ 45 މީހުންނެވެ.\nޖުލައި 15, 2020 03:48\nޖުލައި 15, 2020 03:49


( 21 ޑިސެމްބަރ 2021 އާ ގުޅޭ )\n"އަހަރެން މިހުރީ ދަރިފުޅާއެކު ވެސް ހޫރް ބަލައިގެންނަން. ކައިވެނިކުރަން..."\nޒެހެންގެ ވާހަކައާއެކު ހޫރައިންއަށް އެނބުރިލެވުނެވެ. ފެންހޮޅިން ފެންތައް މުޅިތަނަށް ބުރައިގެން ދިޔައެވެ. އެއިން ދޫކޮށްލެވުމާއެކު ފެންއައުން ހުއްޓުނެވެ. ނަމަވެސް ބިއްލޫރި ޝީޓު ހިފައިގެން އައި ދެ މީހުންކުރެ ކުރިޔަށް ހުރި މީހާ ކަހާލީ ފެންތަކަށް އެރިފައެވެ. އަރިޔަށް ވެއްޓެންއައި ބިއްލޫރިގަނޑު ފެނި ޒެހެން ވަގުތުން ހޫރައިންގެ އަތުގައި ހިފައި ދަމައިގަތެވެ. ހޫރައިންގެ ހިމާޔަތަށް ޒެހެންގެ އަމިއްލަ ހަށިގަނޑު ނިވާފަތް ގަނޑަކަށް ހެދިއެވެ.\nބާރަށް ތެޅެމުންދިޔަ ހިތް ހަމައަކަށް އެޅުވުން ހޫރައިނަށް ފަސޭހައެއް ނުވިއެވެ. ހޫރައިން ދެއްކި ވާހަކަ އިވުމާއެކު ހަސީނާ ދުއްވައިގަތްކަން އޭނާ ދެނަހުއްޓެވެ. އެވަގުތު ހޫރައިންއާ ހަސީނާ ބައްދަލުވިކަން ނަސީބެކެވެ. އެކަނި ހާލައިގެން ކަމެއްނުކުރެވިފައި ހުއްޓާ އޭނާއަށް އެހީތެރިވުމަށް ﷲ މެދުވެރިއެއްކަމުގައި ފޮނުއްވީ ހަސީނާއެވެ. އިމާރާތުގެ އެތެރެއަށް ހޫރައިން ވަދެ ފޮރުވެން ގަސްދުކުރިއެވެ. ފާރުގައި ލެނގިލެވުމާއެކު ހޫރައިންގެ އުފުލާލެވުނު ދެއަތުން މޭ ހުރަސްކޮށް ދެފަރާތުން ދެ އަތުގައި ބާރަށް ހިފަހައްޓާލިއެވެ. މުޅި މީހާ ތުރުތުރު އަޅަނީއެވެ. ލެއިން ތެމެމުންދިޔަ ޒެހެންގެ ގަމީސް ހޫރައިން ދުށްޓެވެ. އޭނާގެ ދެ ލޯ ފެންކަޅިވިއެވެ. އިންސާނިއްޔަތުކަމެއް ހުރި އެކަކު ވެސް އޭނާ މިއަދު ކަންތައް އެކުރި ފަދައިން ނުކުރާނޭ ހިތަށް އެރިއެވެ. ޒެހެންއަށް އެހީވާން އޭނާ ބޭނުންނުވީކީ ނޫނެވެ. ކަމެއްވިސްނޭވަރަށްވުރެ ސިކުނޑި ވީ ހާސްކަމެއްގެ ތެރޭގައެވެ. ޒެހެންގެ އަތުގެ ތެރެއިން މިނިވަންވެވުމުން ދެ ފަޔަށް ލެވުނުހާ ބާރެއްލާ ހޫރައިން ދުއްވައިގަތީ އޭނާއާ ވީހާ ވެސް ދުރަށެވެ.\n"ރަޙުމުގެ ކަންފުޅެއް ވެސް އަހަރެންގެ ނެތީތަ؟ ހިތް ހިލަގަނޑަކަށްވީތަ... އިހްސާސްތައް ދެނެގަންނަން ނޭނގޭހާ ހަރު ގާގަޑަކަށް ބަދަލުވީތަ؟. ކީއްވެ ފިލަން ދުވީ؟ އެހީވާން މަޑުނުކުރީ... އެތަނުގައި ތިބި ކޮންމެ މީހަކު ވެސް ބުނާނީ އެހެން. އޭނާ އަހަރެން ހިމާޔަތް ކުރި. އެކަމަކު އަހަރެން... ކީއްވެ ޒެހެން!... ކީއްވެ އަހަރެން ބޭނުންވާންވީ. ދިމާވި ދެރަކަންތައް ނިކަން ދެކެބަލަ. އަހަންނަކީ އެއްވެސް މީހަކަށް އެއްވެސް އުފާވެރިކަމެއް ހޯދާދެވޭނެ މީހެއްނޫން."\nހުރި ދިމާއަށް ހޫރައިން ތިރިވިއެވެ. އުޑުފައިން އިށީނދެ މޫނުގައި އޭނާ ދެއަތް އެޅިއެވެ. ރޮވެންވީ ސަބަބެއް އޭނާގެ ހިތާއި ސިކުނޑިއަކަށް ވެސް ނުވިސްނެއެވެ. އެހެންވިޔަސް ދެ ލޮލުން ކަރުނަ އަންނަނީއެވެ. ހިތަށް ދަތިވާގޮތް ވަނީއެވެ. ޒެހެންއަށް އެހީވާން ގާތުގައި މަޑުކުރަން ޖެހޭނެކަމުގައި ޟަމީރު ބުނަނީއެވެ.\nފާއިތުވެގެން ދިޔައީ ކިހާ އިރެއްކަމެއް ހޫރައިން ނުދެނަ ހުއްޓެވެ. އުޑުފައިން އިނދެއިނދެ އޭނާގެ ދެފައި އައްސިވެއްޖެއެވެ. ކަނާއަތް ފަރާތުގައިވާ ފާރުގައި އަތްޖައްސަމުން އޭނާ ކޮޅަށް ތެދުވިއެވެ. އޭރު އޭނާގެ ރުއިން ވެސް ހުއްޓިއްޖެއެވެ. އިހު ހުރި ތުރުތުރު އެޅުން ހަށިގަނޑުން ފިލައިފިއެވެ. ނޭވާލާން ފަސޭހަވެއްޖެކަން އިހްސާސް ކުރެވެއެވެ. އައްސިވެފައި ހުރުމުން ހިނގައި ގަތުން ފަސޭހަ ނުވިޔަސް ލަސް ފިޔަވަޅުގައި މައްޗަށް އަރަން ހުރި ސިޑިކައިރިއަށް ހޫރައިން އައެވެ. ހަރުފަތެއްގެ މަތީ އޭނާ އިށީނެވެ. އެގޮތުގައި އިންނަތާ ވަގުތުކޮޅެއްވީ ފަހުން އެތެރެއަށް ވަދެގެން އަންނާތީ ފެނުނީ ހަސީނާއެވެ.\n"ހޮސްޕިޓަލަށް ގެންގޮސްފި. އަތް އޮތީ ވަރަށް ބޮޑަށް ކަފައިގެން ގޮސްފަ... މިތާ ހުންނަ ޑަކްޓަރު ބުނި ފަހަން ޖެހޭނެއޭ. އޭނާ ދިޔައީ ޒެހެންއާއެކު. ހޫރް ރަނގަޅުތަ؟. އަނިޔާއެއްވިތަ؟." ހޫރައިންގެ ކައިރީ އައިސް ހުއްޓިލުމާއެކު ހަސީނާ ވާހަކަދެއްކިއެވެ.\n"އަނިޔާއެއް ނުވޭ." ހޫރައިން ބުނެލިއެވެ. އެކަމަކު އެ ހިތުގައިވީ ތަފާތު ބަހެކެވެ. އޭނާއަށް އަނިޔާއެއް ނުވީ ޒެހެން ހުރީމައެވެ. އެހެންނޫންނަމަ ތަޅައިގެންދިޔަ ބިއްލޫރިގަނޑު އައިގޮތުން އޭނާ ޒަޚަމްވީސްކަން ޔަގީނެވެ.\nކުލާސް ގަޑިތައް ނިމުމާއެކު ރަހުމާ ޔުނިވަރސިޓީއިން ނުކުތެވެ. އަވަސް އަވަހަށް އައިސް ޕާކުކޮށްފައި ހުރި ސައިކަލަށް އޭނާ އެރިއެވެ. އަތްދަބަސް ސައިކަލުގައި އަޅުވާލުމާއެކު އިސްޓާޓުކޮށް ފަހަތަށް ޖަހާލިއެވެ. އޭނާ ސައިކަލު ދުއްވާލީ އައިޖީއެމްއެޗްއާ ދިމާއަށެވެ. ޒެހެން ޒަޚަމްވި ޚަބަރު ބޯކެޔޮވަލަކުހުޅުލީހެން ޔުނިވަރސިޓީގަ ފެތުރިގެން ހިނގައްޖެއެވެ. ހަގީގީ މަންޒަރު ދުށް މީހަކު ނެތަސް ވާހަކަތައް ނުހަނު ފުރިހަމައެވެ. ރަހުމާގެ ކަންފަތާ ހަމައަށް ވެސް ފޯރީއެވެ. ކުލާހެއް ނިންމާފައި އައިސް ވަން ވަގުތެވެ. ޒެހެންގެ ގާތަށް ދާން ވަގުތުން އޭނާ ބޭނުންވިއެވެ. ތާވަލުގައި އެ ދުވަހަށް ނަގައިދޭން ހުރި ކުލާސްތައް ނުނިމޭތީ ހިތް އެދުނަސް ކުރެވޭނެ ކަމެއް ނެތެވެ.\nހޮސްޕިޓަލުގެ ތެރެއަށް ވަދެވުމާއެކު ޒެހެންގެ ނަންބަރަށް ރަހުމާ ގުޅިއެވެ. ފޯނުކޯލު ނެގީ ޑަކްޓަރ ޝާފީއެވެ. ޒެހެންއަށް ފަރުވާދެނީކަމުގައި ބުނެ އަންނަންވީ ކޮންދިމާއަކަށްކަން ޝާފީ ބުންޏެވެ. ހަލުވި ހިނގުމުގައި ގިނައިރެއްނުވެ ރަހުމާ އަތުވެއްޖެއެވެ.\n"ކޮބާ؟." ރަހުމާއަށް ވަގުތުން އަހާލެވުނެވެ.\n"އެތެރޭގަ... ނާރަކަށް، ކަށްޓައް ކަމެއްވެފައެއް ނެތް، މިހާރު އެތަން ފަހަނީ." ޝާފީ ބުންޏެވެ.\n"ކިހިނެއްވީކަމެއްކަން އެނގޭތަ؟." ރަހުމާ އަހާލިއެވެ.\n"އާ އިމާރާތުގެ މަސައްކަތް ކުރާ މީހުން ބިއްލޫރި އުފުލަނިކޮށް ކަހާލީ. ރަނގަޅަށް ދިވެހި އެނގޭ ބިދޭސީއެއް ނެތް. ޕިކަޕު މީހާ ބުނީ ގާތައްމަތީ ފެން ހުއްޓާ ކަހާލީ ކަމުގަ. އެއްވެސް މީހެއްގެ އިހުމާލެއްނެތް... އިޓްސް ޖަސްޓް އެން އެކްސިޑެންޓް." ޝާފީ އޮޅުންފިލުވައި ދިނެވެ. އެކަމަކު އެއީ އެނގުނު އެއްޗެއްގެ އެއްބައެވެ. ފެންދޭން ހުރި މޫނުބުރުގާ އެޅި އަންހެނެއްގެ ވާހަކަ ޕިކަޕް މީހާ ބުންޏެވެ. ޒެހެން އޭނާ ސަލާމަތް ކުރީކަން ވެސް ބުންޏެވެ. އެ ވާހަކަތައް ގަސްދުގައި ޝާފީ ނުބުނީއެވެ.\nރަހުމާ އައިތާ ގިނައިރެއް ނުވަނީސް ރަހީމް ވެސް ތަހާނީ ގޮވައިގެން ހޮސްޕިޓަލަށް އަތުވެއްޖެއެވެ. ބޭސްގަނޑު އެޅުމަށްފަހު ޒެހެން ނެރުނެވެ. ހުރިހާ އެކުވެރީން އޭނާއާމެދު ކަންބޮޑުވެފައިވާތީ ފެނި ހީނލިއެވެ. ބޮޑުކަމެއްނޫނޭ ޒެހެން ބުނެލީ އެމީހުންގެ މޫނުތަކުން ނުތަނަވަސްކަން ފިލާތޯއެވެ.\nޒެހެން ގެއަށް އައީ ޝާފީގެ ސައިކަލު ފަހަތުގައެވެ. ދެންތިބި އެންމެން ވެސް އެމީހުންނާއެކު އައެވެ. ސިޓިންރޫމު ސޯފާއެއްގަ ރަހުމާއާއި ތަހާނީ ހަމަޖެހިލިއެވެ. ރަހީމް ގޮވައިގެން ޝާފީ އެނބުރި ދިޔައީ ޔުނިވަރސިޓީ ކައިރިއަށެވެ. ޒެހެންގެ ސައިކަލު ނަގައިގެން އަންނާށެވެ. ފެކަލްޓީގެ ޑިޕާޓްމެންޓް ހެޑް ގުޅައި ޒެހެންގެ ހާލު އަހާފައި ފޯނުކޯލު ނިންމާލި ވަގުތު ޑީން ގުޅައިފިއެވެ. ޔުނިވަރސިޓީގައި ހުއްޓާ ޒަޚަމްވީތީ އެ މީހުން ވެސް ތިބީ ހާސްވެފައެވެ. ޒެހެންއަށް ލިބުނު އަނިޔާގެ ކުޑަބޮޑުމިން އެނގެން ބޭނުންވެފައެވެ. މަންމައަށް ގުޅާފައި ޒެހެންއަށް ބުނެވުނީ އަނިޔާވެ ހޮސްޕިޓަލުން ގެއަށް އައިކަމެވެ. މިއުނާ ގެއަށް އަންނަނީ ކަމުގައި ވަގުތުން ބުނެ ފޯނުކަނޑާލިއެވެ.\nފާޚާނާގައި ހުރި ބާލިދީގެ ތެރެއަށް އަތަށް އަރުވައިގެން އުޅުނު ދެ އަންގި ހޫރައިން ވައްޓާލިއެވެ. ދެން ބާލިދީ ނަގައި ފާޚާނާތަށި މައްޗަށް ލައިފިއެވެ. ގުދުވެލައިގެން އޮވެ އޯމޯފެންގަނޑުގެ ތެރޭ އަންގި ތެތްމަމުން ދިޔައެވެ. އަންގީގަ ޒެހެންގެ ލޭ ހޭކުނުކަން ހޫރައިންއަށް ރޭކާލީ މަޑުހަރުކަމެއް އަންގިއަށް އައީމައެވެ. އެހެން ދުވަސް ދުވަހަށްވުރެ ކުރީން އޭނާ ގެއަށް އައެވެ. އަދި ފުރަތަމަ ވެސް ލައިގެން ހުރި އެއްޗެހި ދޮންނަން އެޅީއެވެ. އެއަށްފަހު އަންގީގަ ހޭކުނުލޭ ހުރީ ހިކިގެން ގޮސް އެ ތަން ހަރުވެފައިކަމަށްވާތީ އެ ދޮންނަން ވަނީއެވެ. ތެތްމާލިއެއްކަމަކު ވަގުތުން ހަރުކަމެއް ނުފިލިއެވެ. އެހެންވެ ފޯކުރަން ބާލިދީގަ ބަހައްޓާފައި ހޫރައިން ފާޚާނާއިން ނުކުތީއެވެ. އޭނާ އައިސް އެނދުގެ އަރިމަތީ އިށީނެވެ. ރަނގަޅަށް ފެން ނުހިކި ހުރި ދެއަތުން މޫނުގައި ފިރުމާލިއެވެ. ފިނިކަމެއް މޫނަށް އިހްސާސް ކުރެވުނެވެ. ފުންނޭވާއެއް ލިއެވެ. ދެން ވެސް އޭނާއަށް ހަމަޖެހުމެއް ނުލިބުނެވެ. ފިކުރުތަކުން މިންޖުނުވެ ހިތުގައި ސުވާލުތައްވީ ގިނައެވެ. ޒެހެންއާ މެދުއެވެ. ފާއިތުވީ ފަސް އަހަރު ތެރޭ ފިރިހެނެއްގެ ސަމާލުކަން ހޫރައިންއަށް ހުއްޓިފައެއް ނެތެވެ. އޭނާ އެ ފުރުޞަތެއް ނުދެއެވެ. ފިރިހެނުން ވެސް އޭނާއަށް ބެލުމަށް ޝައުގުވެރިއެއް ނުވެއެވެ. ދުނިޔޭގަ އުޅޭ މީހެއްކަން ވެސް ނޭނގެއެވެ. އެމީހުންހެން ޒެހެން ނުވީ ކީއްވެބާއެވެ. ހޫރައިންގެ އެއްވެސް މަސައްކަތާނުލާ އޭނާއަށް ޒެހެންގެ ސަމާލުކަން ހުއްޓުނީ ކޮންގޮތަކުން ހެއްޔެވެ. ހަރަކާތުގައި ގަޔާނުވާކަމުގެ އަސަރުވާއިރު ވެސް ޒެހެންއަށް ބަދަލެއް ނާންނަނީ ކީއްވެބާއެވެ. އެންމެ ފަހުން މިއަދު އެވީ ކަންތައް ނިކަން ދެކެބަލާށެވެ. މިއަދު ޒެހެން އެ އިއްވާލި ބަސްތަކުގައި ހުރި ބުރަދަން ޚުދު އޭނާއަށް ވަޒަންކުރެވޭބާއެވެ. މީހެއްގެ މިޒަޖާއި އޭނާ ހުންނަ ގޮތް ނޭނގެނީސް އޭނާދެކެ ލޯބިވެވޭނީ ކޮންގޮތަކުން ހެއްޔެވެ. އެއަށް ލޯތްބޭ ކިޔަންވެދާނެ ހެއްޔެވެ. ޒެހެންއަށް އެ އުޅެނީ އޮޅުމެއް އަރައިގެން ނޫންބާއެވެ. ހަށިގަނޑުގެ އެދުންތަކެއްވާކަމީ ހޫރައިންއަށް ވެސް އެނގޭ ކަމެކެވެ. އޭނާގެ ހަޔާތުގެ ވަކި ހިސާބަކުން އެ އިހްސާސްތައް ހޭލައިގަތެވެ. ހިތުގައި ލޯބީގެ ޖަޒުބާތު ހޭލައިގަތުމުންނެވެ. އަޒްހަދުދެކެ ވެވުނު ލޯބީގައި އޭނާގެ ގާތްކަމަށް އެދެވުނެވެ. ނަމަވެސް މިހާރު އެ ގުޅުމާމެދު ވިސްނައިފިނަމަ އެނގެނީ އޭރުގެ އެ ޖަޒުބާތުތަކުގައި ހުރި މައުސޫމްކަމެވެ. ދެމެދުގައި އޮންނަންޖެހޭ އިން ހުރަސް ނުކުރެވުނީ އެހެންވެއެވެ. ޒެހެން އެ އުޅެނީ އެފަދަ ޖަޒުބާތެއްގައި ޖެހިގެންބާއެވެ.\nދެ ދުވަސް ފާއިތުވެ ދިޔައިރު ޔުނިވަރސިޓީ ތެރެއިން ހޫރައިންއާ ބައްދަލުކުރާން ޒެހެންއެއް ނާދެއެވެ. ލިބުނު ޒަޚަމްގެ ބޮޑުކަމުން ކަމެއް ނޫނީ އެ ޒަޚަމްގެ ސަބަބުން ޒެހެންގެ ހިޔާލު ހޫރައިންއާ މެދު ބަދަލުވީ ހެއްޔެވެ. ހޫރައިންގެ ހިތަށް އެ ދެ ސުވާލު ވެސް ވެރިވިއެވެ. ޒެހެންގެ ހާލު އެނގެން އޭނާ ބޭނުންވާންވީ ކީއްވެބާއޭ ވެސް ހިތައް އަރައެވެ. ޒެހެންއާ މެދު އޭނާ ކަންބޮޑުވާކަށް ނުޖެހޭނެއޭ އަމިއްލަ ނަފްސައް ވިސްނައިދޭން ހޫރައިން މަސައްކަތް ކުރިއެވެ. އެހެންނަމަވެސް ކެތްތެރިކަން ކުޑަވަނީއެވެ. ކުރިމަތީގަ ޒެހެން ޒަޚަމްވެގެން ދިޔަ މަންޒަރު ފެނުނީތީއެވެ. ޒެހެންއަށް އަނިޔާއެއް ލިބެން ނޭދޭ ކަމުގެ ޖަޒުބާތެއް އެ ހިތުގައި އޮތްކަމެއް ހޫރައިންނަށް ކުރިއަކުން ނޭނގެއެވެ. ނުބައި ނިޔަތެއްގެ ވެރިއަކަށް ޒެހެން ވާނޭކަމަށް އޭނާގެ އެ ހިތެއް އެއްބަހެއް ނުވެއެވެ. އެއީ ވެސް ޒެހެންއާމެދު ވިސްނި ވަރަކަށް ހޫރައިންގެ ހިތް އޭނާއަށް ބުނެދީން ކަމެކެވެ. ޒެހެންގެ ހާލު އަހާލަން ހިތް ބުނަމުންދިޔަސް އެ ހިތްވަރެއް އޭނާގެ ނެތެވެ. މީހަކާ ވާހަކަނުދައްކާއިރު ޒެހެންގެ ނަން ކިޔުން ވެސް ހޫރައިންއަށް ބޮޑުކަމަކަށް ވާނެއެވެ. އެހެންވިޔަސް އޭނާއަށް އިނދެވެނީ ޒެހެންގެ ޚަބަރެއް އިވޭތޯއެވެ. ހަސީނާ އަތުވެއްޖެނަމަ އޭނާގެ ފަރާތުން ވެސް މިހާރު ހޫރައިންނަށް އުންމީދުކުރެވެނީ ޒެހެންގެ ޚަބަރެއް އިވޭތޯއެވެ. ހޫރައިންގެ ނުކެރުމުގެ ސަބަބު ކަމުގައި ޒެހެންގެ އެއްވެސް އެއްޗެއް އޭނާއަށް އޮޅުން ނުފިލުންވެއެވެ. އެކަން އޭނާ ރަނގަޅަށް ދެނެހުއްޓެވެ. ކަމެއް ހޯދަން އަމިއްލައަށް ވެސް ކޮންމެވެސް ހިތްވަރެއް ލާން ޖެހޭނެކަން ހޫރައިންއަށް އެނގެއެވެ. ހޫރައިންއަށް ކަންތައްކުރަންވީ ގޮތް އެނގުނެއްކަމަކު އެ ގޮތަށް ޢަމަލުނުކުރެވެނީއެވެ. ދިރިއުޅުމުގެ ގިނަ ކަންކަމުގައި އޭނާގެ ހިތްވަރު ނުހުންނަނީއެވެ. ނުކެރެނީއެވެ. ބިރުގަންނަނީއެވެ.\nސްކޫލު ދޮށަށް ހޫރައިންއަށް އާދެވުނުއިރު ބެލެނިވެރީންތައް ވަންނަން ފަށައިފިއެވެ. ޚިޔާލުތަކުގައި ޖެހިފައި އިންވަރުން މިއަދު ހޫރައިންއަށް ޔުނިވަރސިޓީއިން ނުކުމެވުނީ ލަހުންނެވެ. އެހެންވިޔަސް ހަލުވިކޮށް ބާރަށް ހިނގުމަކީ އޭނާ ފަރިތަވެފައި ހުރި ގޮތެވެ. ދޮރޯށީން ވަދެގެން އައި ހޫރައިންގެ ފިޔަވަޅު މަޑުޖެހިލިއެވެ. ޔޫކްމެންގެ ކުލާސް ކައިރީ ތިބި ބެލެނިވެރީންގެ ތެރޭގައި އެ ހުރީ ޒެހެންނެވެ. މީ ކޮންފަދަ ބޮޑު އިއްތިފާގެއް ހެއްޔެވެ. ކުއްލިއަކަށް އެނބުރިލެވެން ހޫރައިންއަށް އުޅުނެވެ. ހަމައެހިނދު އޭނާގެ ހާސްކަމުގެ މައްޗަށް ޟަމީރު އިސްވިއެވެ. އެއްވެސް ކަމަކަށްވުރެ ދަރިފުޅު މުހިންމުކަން ހަނދާންކޮށްދިނެވެ. އޭނާ ލަސްވެއްޖެނަމަ ޔޫކް ކަންބޮޑުވާނެއެވެ. ސުވާލުކުރާނެއެވެ. ހުއްޓި ހުރެފައި ކުރިޔަށް ހޫރައިން ހިނގައިގަތެވެ. ކުލާހާ ކައިރިވެވުމުން ޒެހެންގެ ސޫރަ ފުރިހަމައަށް ހޫރައިންއަށް ފެނުނެވެ. އެ ދެ ލޯ އަވަސްވީ ޒެހެންގެ ޒަޚަމްވީ އަތް ހޯދުމަށެވެ. ބޮޑު ބޭސްގަނޑެއް އަޅާފައިވާތަން ފެނުނެވެ. އަދި އެ އަތުގައި މީހަކު ޖެހުނަ ނުދޭން ސަމާލުވާތީ ދުށްޓެވެ. ދެން ހޫރައިންއަށް ފާހަގަވީ ކުލާސް ތެރެއިން އެއްވެސް ކުއްޖަކު ޒެހެން ފެނިގެން ނޫޅޭކަމެވެ. އެހެންވީރު އޭނާ އެތަނުގައި ކުރަނީ ކީއްބާއޭ ހޫރައިން ހިތައް އެރިއެވެ. އޭނާ އައިސް އެ ހުރީ ކޮންކުއްޖެއް ބަލާބާއެވެ. އާންޓީއާ ސަލާމްކުރަން ޔޫކް ދިޔަ ވަގުތު އަންހެނަކު ޒެންއޭ ކިޔާ ގޮވާލި އަޑު އިވި އެ ދިމާއަށް ހޫރައިންއަށް ވެސް ބަލާލެވުނެވެ. ލޯބިލޯބި އަންހެންކުއްޖެއް ގޮވައިގެން އަންހެނަކު އެ ދިމާއަށް އައެވެ. ޒެހެން ކައިރީ އެތާ ކީއްތޯ ކުރަނީ އޭނާ ސުވާލުކުރަމުން ޒެހެންގެ ރަނގަޅަށް އޮތް މުލައްދަނޑީގައި އަތްއަޅުވާލިއެވެ. ޒެހެން އެނބުރި ޔޫކްގެ ކުލާހަށް ބަލާލުމާއެކު މީހުންގަނޑުގެ ތެރެއަށް އޭނާ ނަޒަރު ހިންގާލިއެވެ. މީހަކު ހޯދާ ފަދައިންނެވެ. ދެން އެ އަންހެންމީހާއާއި ކުޑަކުއްޖާއާއެކު ޒެހެން ހިނގައިގަނެއްޖެއެވެ. އެމީހުންގެ ސަބަބުން ދާން މަޖުބޫރުވެގެން ކަހަލައެވެ.\nޔޫކް ގޮވައިގެން ސްކޫލުން ނުކުތްއިރު ހޫރައިން ވަނީ ހިމޭންވެފައެވެ. ޒެހެންއާއެކު އެ ފެނުނީ ކޮންބައެއްބާއެވެ. ޒުވާން ރީތި އަންހެނެކެވެ. ކުޑަ އަންހެންކުއްޖާ ވަކިން ލޯތްބެވެ. ބޮޑުކޮލަކާއެކު ދޮންކަމުން ރަތްޖަންބެއް ކަހަލައެވެ. އަމިއްލަ ދަރިފުޅު ކައިރީ މިއަދު ސްކޫލު ކިހިނެއްތޯ އަހާލަން ހޫރައިން ހަނދާން ނެތިއްޖެއެވެ. އަޖައިބުވާންޖެހޭ ކަމެކެވެ. މީ ދުވަހަކުވެސް ހޫރައިންއަށް ވީ ގޮތެއް ނޫނެވެ.\nމީހަކު ފަހަތުން ގޮވާކަމެއް ހޫރައިން ނުދެނަހުއްޓެވެ. ފުންވެފައިވާ ޚިޔާލުތަކުގެ ސަބަބުން ކަންފަތާ ހަމައަށް އެ އަޑު ނުފޯރީއެވެ. ކިރިޔާ ވެސް ހައިރާތެއްވީ އޭނާގެ އަތަށް ޔޫކް ދަމަންފެށުމުންނެވެ. ހަމައެހިނދު ކޮންމެވެސް މީހަކު ހޫރައިންގެ އަތުގައި ހިފައި ހުއްޓުވައިފިއެވެ. ދުނިޔޭގެ ހަގީގަތުގެ ތެރެއަށް ހޫރައިން ގެނުވީ އެ ބީހުމެވެ. ސިއްސައިގެން ގޮސް ޔޫކްގެ އަތުގައި ބާރަށް ހިފަހައްޓާލެވުނެވެ. ކައިރީގަ ހުރީތީ ފެނުނީ ޒެހެންނެވެ.\n"މަޑުކޮށްބަލަ..." ޒެހެން ބުންޏެވެ.\n"ދޫކޮށްލާ... ދޫކޮށްލާ... މަންމި އަތުން ދޫކޮށްލާ..." ހޫރައިންގެ ކުރިއަށް ޖެހި ޒެހެންގެ އަތަށް ދަމަމުން ޔޫކް ރުޅިވެރި އަޑަކުން ވާހަކަދެއްކިއެވެ. ޔޫކްގެ ހަރަކާތްތަކުން ޒެހެން ހައިރާންވިއެވެ. އަވަހަށް ހޫރައިންގެ އަތުން ދޫކޮށްލިއެވެ. ފިޔަވަޅެއް ފަހަތަށް އަޅާލިއެވެ. މީ ހޫރައިންއަށް ވެސް އާ މަންޒަރެކެވެ.\n"ޔޫކް... އިޓްސް އޯކޭ ދަރިފުޅު. ލުކް... މަންމި އޯކޭ." ހޫރައިން ނިކަން އަވަހަށް ބުނެލިއެވެ.\n"ސޮރީ... އަސްލު... ހޫރަށް ވަރަށް ގޮވައިފިން. ސޮރީ އިނގޭ ވަރަށް ބޮޑަށް... މަގުމަތީގަ އަތުގަ ހިފައިގެން ނުވާނެކަން އެނގޭ. އަހަންނަށް ގޯސް ހެދުނީ. ސޮރީ އަދިވެސް." އެ ދެމައިންނަށް ބަލަމުން ޒެހެން ވާހަކަދެއްކިއެވެ.\n"ގެއަށް ދޯ ތިދަނީ." ހޫރައިން ހިމޭންވެލުމުން އަނެއްކާ ވެސް ޒެހެން ވާހަކަދެއްކިއެވެ. މިފަހަރު ހޫރައިން އަވަސްއަރުވާލާފައި ދާކަށް ނޫޅުނެވެ. ޒެހެންގެ ސުވާލަށް މަޑުމަޑުން ހޫން ލައްވާލީއެވެ.\n"އަތް މިހާރު ރަނގަޅު. ކުޑަކޮށް ތަދުވޭ. ސާދަ ދުވަސް ފަހުން ރޮދިކޮށަން ދާންޖެހޭ... ޗުއްޓީގަ މިހުރީ. މި ހަފްތާ ނިންމާފަ ނުކުންނާނަން. ހޫރްއާ ދިމާވާނެއެއްނު." ޒެހެންގެ އަތަށް ހޫރައިން ބަލާކަން ފާހަގަވެ އޭނާ އޮޅުންފިލުވައިދިނެވެ. ހޫރައިން އެހުރީ އަހަން ނުކެރިފައޭ ޒެހެންގެ ހިތް ބުނާތީއެވެ.\n"ހޫމް... ދަނީ..." ހޫރައިން ބުނެލިއެވެ.\n"އޯކޭ. ސީ ޔޫ ސޫން." ހިނިތުންވުމަކާއެކު ޒެހެން ބުނެލިއެވެ.\nހޫރައިން އެނބުރި ހިނގައިގަތުމުން ވެސް ޒެހެން ބަލަން ހުރީއެވެ. އޭނާގެ ހިނިތުންވުން ނިކަން ފުޅާވެލިއެވެ. ހުދުހުދު ދަތްތައް ފެންނަވަރަށެވެ. ފުރަތަމަ ފަހަރަށް ހާސްވެގެން ނޫޅެ ހޫރައިން ހަމަޖެހިގެން އޭނާއާ ވާހަކަދައްކައިފިއެވެ. ޔަގީނުން ވެސް އެއީ ލިބުނު ކާމިޔާބެކެވެ. ހިތާހިތުން ﷲ އަށް ޙަމްދުކުރިއެވެ.\nޔޫކްގެ ޔުނީފޯމް ބަދަލުކުރަމުން ދިޔަ ހޫރައިން އާދައިގެ މަތީން އިނީ އެނދުގައި އިށީނދެއެވެ. ކުރިމަތީ ދަރިފުޅު ހުއްޓެވެ. ބޭލި ޔުނީފޯމު ފައިކައިރީ އެނދުމަތީ ބަހައްޓަމުންދިޔައެވެ. ޔޫކް ލައްވަން ނަގާފައި އޮތް ސޯޓު ދިއްކޮށްލުމުން އެކުއްޖާ އެ ލާން ފެށިއެވެ. ޓީޝާޓު ބޮލުން ލައްވަން ހޫރައިން ތައްޔާރުވެލި ވަގުތު ޔޫކް ގޮވާލިއެވެ. ޒެހެންގެ ޚިޔާލުތަކުން އެއްފަރާތްވާން މަޖުބޫރުވީ ދެނެވެ. އެހެންވިޔަސް ޒެހެންއާ މިއަދު ބައްދަލުވީތީ ހިތުގައި މި ދެ ދުވަހު އުނދަގޫ ކުރަމުން އައި ނުތަނަވަސްކަން ފިލައިފިއެވެ. އަމިއްލަ ނަފްސުގެ ފަހުރައް ބާރުދެމުން ހޫރައިން ހިތައް އިއްވާލީ އޭނާ ސުވާލެއް ނުކުރާކަމެވެ. ޒެހެންއަށް ތަފާތު މާނައެއް ނެގިދާނޭ ކަމެއް ނުކުރާކަމެވެ. އަދި ހުރިހާކަމެއް ކިޔާ އެދިނީ ޒެހެން އަމިއްލައަށް ކަމެވެ. ހޫރައިންއަށް ނުވިސްނުނީ މިއަދު ޒެހެންގެ ކުރިމަތީ އޭނާއަށް އައި ބަދަލެވެ. އެކަން އަމިއްލަ ނަފްސަށް ފާހަގަނުވީ ނަމަވެސް ޒެހެންއަށް ފާހަގަވެއްޖެއެވެ.\n"މަންމި ސްކޫލުގަ އުޅޭ ކުއްޖެއް ދޯ އެއީ. ޔޫކް އެނގޭ... ގޯސް ކުއްޖެއް އެއީ." ޔޫކް ބުނެލިއެވެ. ހޫރައިން ހައިރާންވިއެވެ. ޔޫކްއަށް ޒެހެން ދެނެގަންނަން އެނގުނީމައެވެ. ޔުނިވަރސިޓީއަކީ ބޮޑެތި ކުދީން ކިޔަވަން އަންނަތަނެއްކަން ޔޫކަށް ބުނެދިނުމުން އޭނާއަށް އެތަންވީ "މަންމިގެ ސްކޫލަ"ށެވެ. ޒެހެންއާ ޔޫކް ބައްދަލުވީ މާދަރީބަހުގެ ދުވަހު ޔުނިވަރސިޓީއަށް އެކުއްޖާ ގޮވައިގެން ހޫރައިން އައީމައެވެ. އެކަމަކު އެއީ ކުޑަ ވަގުތުކޮޅަކަށެވެ. ޓީޝާޓު ލައްވާލުމާއެކު ޔޫކްގެ މޫނުގައި ހޫރައިން ހިފާލިއެވެ. ލޯބިން މޫނުގެ ދެފަރާތުގައި އޭނާ ބޮސްދިނެވެ. އެ ދަރިފުޅަށް ޒެހެން ކިޔާދޭނީ ކިހިނެއްބާއެ ހޫރައިން ހިތައް އެރިއެވެ. މި ހުރިހާ ދުވަހު އޭނާ ވެސް ޒެހެންއާމެދު ޢަމަލުތައް ބަހައްޓަމުން އައީ އޭނާއާ ދޭތެރޭ ޔޫކް މިހާރު އެބަލާ ގޮތަށެވެ. ހިތްހަމަނުޖެހުމާއި ކުޑަވެސް ގަޔާވުމެއްނެތިއެވެ. ދަރިފުޅުގެ ކައިރީ ކޮންމެވެސް އެއްޗެއް ބުނާން ޖެހޭނެކަމުގައި ހޫރައިންއަށް ގަބޫލުކުރެވުނެވެ. ދުވަހަކުވެސް ފިރިހެނަކު އޭނާގެ އަތުގައި ހިފިތަނެއް ޔޫކަށް ނުފެންނާނެއެވެ. ކަންތައްވީގޮތް ކޮންމެވެސް ގޮތަކުން އެ ދަރިފުޅަށް ވިސްނައިދޭން ހޫރައިން ބޭނުންވިއެވެ. އެ ވިސްނުމުގައި ހޫރައިންގެ ނަޒަރު ޔޫކަށް އަމާޒުކޮށްލިއެވެ. އެ ކުއްޖާ ވެސް މަންމަ ބުނަން އުޅޭ އެއްޗަކާމެދު ޝައުގުވެރިވެފައި ހުރި ކަހަލައެވެ. (ނުނިމޭ)


Samsung in badhalugai dhin Note7ves govaifi\nސެމްސަންގުން ބަދަލުގައި ދިން ނޯޓް7ވެސް ގޮވައިފި\nއެމެރިކާގެ ސައުތުވެސްޓް އެއާލައިންސްގެ މަތިންދާބޯޓެއްގެ ތެރޭގައި ގޮވި ސެމްސަންގު ގެލެކްސީ ނޯޓް7 ބޯޓުގެ ތެރެއަށް ވެއްޓިފައި.\nސެމްސަންގުގެ އެންމެފަހުގެ ސްމާޓްފޯނު، ގެލެކްސީ ނޯޓް7 އަށް ދިމާވި ބެޓެރީގެ މައްސަލާގައި އެ ކުންފުނިން ބަދަލުދިން ފަރާތެއްގެ ގެލެކްސީ ނޯޓް7 މަތިންދާބޯޓެއްގެ ތެރޭގައި ގޮވައިފި އެވެ.\nބެޓެރި ހޫނުވެ ގޮވައި، ފޯނުގައި އަލިފާން ރޯވުމުގެ މައްސަލަ ހައްލުކޮށްފައި އޮތް ފޯނެއްގެ ގޮތުގައި ސެމްސަންގުން އަނބުރާ ދިން މި ފޯނު ގޮވައި އޭގައި ރޯވެފައި ވަނީ، އެމެރިކާގެ ކެންޓަކީ އިން ފުރަން ތައްޔާރުވެފައި އޮތް އެގައުމުގެ ސައުތުވެސްޓް އެއާލައިންސްގެ މަތިންދާބޯޓެއްގަ އެވެ.\nނޯޓް7ގެ ބަދުނަސީބާ އެކު މި ފޯނުގެ މައްސަލަ ހައްލުކުރުމަށް ސެމްސަންގުން އެތައް މިލިއަން ފޯނުތަކެއް އަނބުރާ އެމީހުންގެ ފުރާޅުގެ ދަށަށް ގެންގޮސްފައިވެ އެވެ. މައްސަލަ ފާހަގަކުރެވި އެ މައްސަލަ ހައްލުކުރެވިއްޖެ ކަމަށް ބުނެ ސެމްސަންގުން އަލުން ފޯނުތައް ބާޒާރަށް ނެރެފައިވަނީ ނުވަތަ ބަދަލުގައި ފޯނުތައް ދޭން ފަށާފައި ވަނީ މި މަހު އެވެ.\nމައްސަލަ ހައްލުކޮށްފައި ދިން ފޯނެއް ގޮވި މައްސަލަ ބަލަމުން އަންނަ ކަމަށް ސެމްސަންގުން ވަނީ ބުނެފަ އެވެ.\nފޯނުގެ ބެޓެރީ އޯވާހީޓްވެގެން ގޮވުމުގެ މުސީބާތެއް ސެމްސަންގަށް ކުރިމަތިވީ ގެލެކްސީ ނޯޓް ސެވަންގެ 2.5 މިލިއަން ފޯނު ދުނިޔޭގެ އެކި ކަންކޮޅުތަކަށް ވިއްކާފައި ވަނިކޮށެވެ. ދެކުނު ކޮރެއާ އަށް ވިއްކި ފޯނުތަކުގެ 80 ޕަސެންޓް އަނބުރާ ގެން ގޮސްފައިވާއިރު ދުނިޔޭގެ އެހެން ހިސާބުތަކުގައި ވިކުނު ފޯނުގެ 50 ޕަސެންޓް ވަނީ އަނބުރާ ގެންގޮސްފަ އެވެ.\nސެމްސަންގް ފޯނުތައް ގޮވުމުގެ މައްސަލައާ އެކު ވަރަށް ގިނަ އެއާލައިންތަކުން ވަނީ ރައްކާތެރި ފިޔަވަޅެއްގެ ގޮތުން، ގެލެކްސީ ނޯޓް7 މަތިންދާބޯޓްތަކަށް ނޭރުވުމަށް ނުވަތަ ބޯޓަށް އަރާއިރު ފޯނުތައް ނިއްވާލުމަށް ޝަރުތުކޮށްފަ އެވެ. މަތިންދާބޯޓުގައި ނޯޓް7 ޗާޖުނުކުރުމަށް އެމެރިކާގެ ފެޑެރަލް އެވިއޭޝަން އެޑްމިނިސްޓްރޭޝަނުން ވެސް ވަނީ އިންޒާރު ނެރެފަ އެވެ.\nސައުތުވެސްޓް އެއާލައިންސްގެ ބޯޓެއްގައި ގޮވި ނޯޓް7ގެ ވެރިފަރާތުން ބުނެފައި ވަނީ އޭނާގެ ފޯނު ގޮވިއިރު އޮތީ ނިއްވާފައި ކަމަށާއި ޗާޖުވެސް ނުކުރާ ކަމަށެވެ. ޖީބުގައި އޮތްވައި އާދަޔާހިލާފަށް ހޫނުވެގެން އެންމެފަހުން ގޮވީ ކަމަށެވެ. --ބީބީސީ


ދެ ޖަމާޢަތް – DhiSalafiyyah\n27/10/2011 އެހެނިހެންއައްޝައިޚް މުޙައްމަދު ޝަމްޢޫން\nބިންމަތީގައި އިންސާނުން ލެއްވިއިރު، ﷲތަޢާލާވަނީ އެބައިމީހުންނަށް ކަންތައްތަކެއް ކުރުމަށް އަމުރުކުރައްވައި، ކަންތައްތަކަކުން ދުރުހެލިވެ ރައްކާތެރިވުމަށް އަންގަވާފައެވެ. އަދި އިމްތިޙާންކުރެއްވުމަށްޓަކައި ނިޢުމަތްތަކެއް ދެއްވައި، ނިޢުމަތްތަކަކުން މަޙުރޫމު ކުރައްވާފައެވެ. ދެންފަހެ، މީސްތަކުން ދެ ޖަމާޢަތަކަށް ބެހިގެން ހިނގައްޖެއެވެ.\nފުރަތަމަ ޖަމާޢަތަކީ، ﷲގެ އަމުރުފުޅުތަކަށް ފުރަގަސްދީ، ނަހީ ކުރައްވާފައިވާ ކަންތަކަށް އަރައިގަނެ، ޝުކުރުވެރިވުމުގެ ބަދަލުގައި ނިޢުމަތްތަކާމެދު ޣާފިލުވެ، ނިޢުމަތަކުން މަޙުރޫމްވެއްޖެހިނދު ﷲތަޢާލާ މިންވަރުކުރެއްވި ގޮތާމެދު ނުރުހުންތެރިވާ ޖަމާޢަތެވެ. މިއީ ﷲތަޢާލާގެ ޢަދުއްވުންނެވެ. އެމީހުންގެ ޢަދާވާތްތެރިކަން ވާހުށީ މިޞިފަތައް އެމީހުންގެ ކިބައިގައި ވާމިންވަރަށެވެ.\nއަދި ދެވަނަ ޖަމާޢަތަކީ ތިމަންމެންނީ ﷲގެ އަޅުންކަމުގައި ބުނެ، އެއިލާހުގެ އަމުރުފުޅުތަކަށް ތަބަޢަވުމުގައި އަވަސްވެގަނެ، ނަހީތަކުން ދުރުހެލިވެ، ނިޢުމަތްތަކަށް ބަހުންނާއި ޢަމަލުން ޙަމްދާއި ޝުކުރުކޮށް، ނިޢުމަތަކުން މަޙުރޫމްވެއްޖެހިނދު މަޑުމޮޅިކަމާއެކު ﷲތަޢާލާއަށް ދުޢާ ދަންނަވައި ޛިކުރުކުރުންމަތީ ދެމިތިބޭ ޖަމާޢަތެވެ.\nއެއުރެންނާއި ސުވަރުގެއާ ދެމެދު ހުރަހެއްކަމުގައި، މިދުނިޔޭގެ ޙަޔާތް މެނުވީ ނުވެއެވެ. މަރުއައިސް ބައްދަލުކޮށްފި ހިނދު، ލޮލުގެ ފިނިކަން ކަމުގައިވާ ދާއިމީނިޢުމަތް އެބައިމީހުންނަށް ހުއްޓެވެ. އަދި ފުރަތަމަ ޖަމާޢަތުގެ މީހުންނާއި ނަރަކައާއި ދެމެދުވެސް ހުރަހެއްކަމުގައި، މިދުނިޔޭގެ ޙަޔާތް މެނުވީ ނުވެއެވެ. މަރުއައިސް ބައްދަލުކޮށްފި ހިނދު، ވޭނާއި ކެކުޅުމާއި އަބާއްޖަވެރިކަން އެބައިމީހުންނަށް ހުއްޓެވެ.\nހިތުތެރޭގައި ދުނިޔަވީ ލަޝްކަރާއި، އުޚްރަވީ ލަޝްކަރު ބައްދަލުކޮށްފި ހިނދު، ތިބާވަނީ މި ދެ ޖަމާޢަތުގެ ތެރެއިން ކޮންޖަމާޢަތެއްގައިތޯ ބަލަން ބޭނުންވެއްޖެނަމަ، ތިބާ ބުރަވަނީ ކޮން ލަޝްކަރަކަށްތޯ ބަލާހުށިކަމެވެ. އަދި ތިބާ ހަނގުރާމަކުރަނީ ކޮން ލަޝްކަރެއްގައިތޯ ދެނެގަންނަހުށިކަމެވެ. އެހެނީ އެއްވެސް މީހަކު މި ދެލަޝްކަރުގެ މެދުގައި ނުހުންނާނެތެވެ. ކޮންމެވެސް އެއްލަޝްކަރެއްގައި ހިމެނޭނެތެވެ.\nދެންފަހެ އެބައިމީހުންގެ ގޮވައްޗެއް ކަމުގައި ސުވަރުގެ ވާނޭ ޖަމާޢަތުގެމީހުން ދަންނައެވެ. ހަވާނަފްސުގެ ކެހިވެރި މަޅިތަކާއި އެބައިމީހުން ޚިލާފުވިއެވެ. އޭގެ ޛަރީޢާއިން އެހެނިހެން މަޚްލޫޤުންގެ މައްޗަށް އާދަމުގެ ދަރިން މާތްކުރެވުނު ބުއްދީގެ ބޭނުން އެންމެ ހެޔޮގޮތުގައި އެބައިމީހުން ހިފިއެވެ. ޚަލްޤުކުރެވުނު މަޤްޞަދާމެދު ފިކުރުކުރުމުގައި އެބައިމީހުންގެ ހިތްތައް މަޝްޣޫލުކުރުވިއެވެ. އަމުރުކުރެވިގެންވާ ކަންތައް ކުރުމުގައި ގުނަންތައް ބޭނުންކުރިއެވެ. އުޚްރަވީ ޙަޔާތުގެ މަންޒިލް ބިނާކޮށް، ޢާބާދުކުރުމުގައި ވަގުތުތައް ހޭދަ ކުރިއެވެ. ދެންމެދެންމެ އަޖަލުޖެހިދާނޭ ކަމަށް ވިސްނައި ހެޔޮޢަމަލު ކުރުމުގައި އަވަސްވެގަތެވެ. މިދުނިޔޭގައި އުޅުނެއްކަމަކު އެބައިމީހުންގެ ހިތްތައްވަނީ އުޚްރަވީ ޙަޔާތާއި ގުޅިފައެވެ. ދާއިމީ ޙަޔާތާއި ބައްދަލުވުމުގެ ކުރިންވެސް، އެބައިމީހުން އެތަނުގައި ވަޒަންވެރިވެއްޖެއެވެ.


Vaahaka: Hayaathuge Kula thah (8) | Wathan.mv ވާހަކަ: ހަޔާތުގެ ކުލަތައް (8) | Wathan.mv\nވާހަކަ: ހަޔާތުގެ ކުލަތައް (8)\nކުރީ ބައި: ހަޔާތުގެ ކުލަތައް (7)\nޒުހުރާގެ ސުވާލަށް އެމީހާ އެއްވެސް ޖަވާބެއް ނުދިނެވެ. އެމީހާ އިރުކޮޅެއް ވަންދެން ޒުހުރާއާއި ދިމާލަށް ބަލަހައްޓައިގެން ހުއްޓެވެ. އެހެން ހުރެފައި އޭނާ ބަން ކިޔާފައި ކޮޓަރީގެ ދޮރު ލެއްޕިއެވެ. “އަހަރެން މީ ކާކު ކަމެއް ނޭންގޭތަ؟ އަހަރެންނެއް ނުދަންނަން؟.” އެމީހާ ކޮޓަރިއަށް ވަދެ ކޮޓަރި ތެރޭގައި ހުރި ސޯފާގައި އިށީންދެލިއެވެ. ޒުހުރާ އޭރުވެސް ހުރީ ހުރި ފިޔަވަޅު މަތީ ގުޑާލަން ނޭންގިފައެވެ. “އަހަ…އަހަރެންނެއް ނުދަންނަން ތީ ކާކު ކަމެއް!. ހަމަ މިހާރު މިތަނުން ނިކުމޭ!.” ޒުހުރާގެ އެ ހަރުކަށި ޖުމްލައާއި އެކު އެމީހާ ރޯކުރަން ނެގި ސިގިރޭޓު މޭޒުމަތީގައި ބޭއްވިއެވެ. އަދި ވައްތަރަކަށް ޒުހުރާއާއި ދިމާލަށް ބަލަންފެށިއެވެ. “އެހެންތަ؟. ހިހިހިހި. ނިކުންނާށޭ؟. އެނގޭތަ ކިހާ ވަރެއްގެ ކާކާ ދިމާލަށްކަން ތިހެން ތިބުނީ؟.” އެމީހާ އަނެއްކާވެސް ޒުހުރާ އާއި ކުރީ ސުވާލެކެވެ.\n“އަޖައިބެއްނު!. އާއެކޭ!. ނޭންގެޔޭ!. މިބުނީނު ނިކުންނާށޭ!.” ޒުހުރާ މިފަހަރު ބާރު ހިނގުމެއްގައި ހިނގާފައި ގޮސް އެމީހާ ކުރިމަތީގައި ހުއްޓުނެވެ. އެވަގުތު އެމީހާ އިންތަނުން ތެދުވިއެވެ. އަދި އައި ގޮތަށް އައިސް ޒުހުރާގެ ދެއަތުގައި ވަރަށް ބާރަށް ހިފާ އެމީހާއާއި ގާތްކޮށްލިއެވެ. “މަށަކީ ބާރުއޮތް މީހެއް. މަށަކީ މި ގައުމުގަ ބޭނުން ކަމެއް ކޮށްގެން އުޅޭ މީހެއް. ތިކަހަލަ ނިކަމެތި މީހުން އުޅެން ޖެހޭނީ އަހަރެމެން ބުނާ ގޮތް ހަދައިގެން، އަހަރެމެންގެ ތައްޕާހުގަ. މިތަނުން ނިކުންނަން ހިތަށް އެރުވިޔަސް ކަލޭ މަރާލާނަން.” އޭނާ ޒުހުރާގެ ދެއަތް ފުރަގަހަށް އަނބުރާލުމަށްފަހު އޭނާގެ ފަޓުލޫނު ޖީބުން ނައިލޯނު ޕްލާސްޓިކު ކޭބަލެއް ނަގައި ޒުހުރާގެ ދެއަތް ބަންދުކޮށްލިއެވެ. އެއާއެކު ޒުހުރާ ހަޅޭއްލަވައިގަތެވެ. ނަމަވެސް އޭނާ ޒުހުރާ ބަނޑު ވަތަށް އެނދުމައްޗަށް ކޮއްޕާލިއެވެ.\nއަދި އުއްޑުން ނުތެދުވެ އުޅެނިކޮށް ޒުހުރާގެ އަނގަމަތީގައި ޓޭޕް ގަނޑެއް އެޅިއެވެ. ޒުހުރާ ދުއްވައިގަންނަން ކުރި މަސައްކަތްވީ ނާކާމިޔާބެއެވެ. އެމީހާ ޒުހުރާގެ ފައިވެސް ބަނދެލިއެވެ. ޒުހުރާ ކަރުނަ އަޅާ ރޯން ފެށިއެވެ. ވާން އުޅޭގޮތް ރެއަކާލީ އެހިސާބުންނެވެ. ދާނިޝް ބުނި ވާހަކަ ވެސް ހަނދާންވީ ކުއްލިއަކަށެވެ. އެމީހާ ޒުހުރާގެ އިއްފަތްތެރިކަން ފޭރިގަންނަން ނެގީ މަދު ސިކުންތު ކޮޅެކެވެ. އެހާ އަނިޔާވެރި ގޮތަކަށް އޭނާގެ އިއްޒަތް ވެއްޔާއި މޮޑެވިގެން ދިޔައީ މަދަދުދާރެއް ނެތިއެވެ. އޭނާއަށް ހިތްހަމަ ޖެހޭ ވަރުވުމުން އޭނާ ހުއްޓާލާފައި އެއްޗެހި ލައިގެން އެތަނުން ނިކުމެގެން ދިޔައެވެ. ދަމުން ދިޔައީ ޒުހުރާގެ އަތް މޮހާލާފައި ނަމަވެސް އަނގަމަތީގައި އަޅާފައި އޮތް ޓޭޕުގަނޑު ނައްޓާނުލައެވެ. ޒުހުރާއަށް ހިމޭންވެފައި ފަންކާއާއި ދިމާލަށް ބަލަހައްޓައިގެން އޮއެވުނެވެ. އޭނާގެ ސިކުނޑިއަށް ކަމެއް ވިސްނައިގަންނަންވެސް ވީ ބޮޑު ކަމަކަށެވެ.\nސިކުނޑި ވަރުބަލިވެ، މީހާގެ ހަރަކާތް ހުއްޓުނެވެ. ހަށިގަނޑުގައި ތެދުވާނެ ހިތްވަރުވެސް ނެތެވެ. ހީވީ މުޅި މީހާގެ ހަށިގަނޑުން ވާގި ދޫވެފައިވާ ހެންނެވެ. އެގޮތުގައި ޒުހުރާއަށް އޮއެވުނީ ކިހާ އިރެއްވަންދެން ކަމެއް ވެސް ނޭންގުނެވެ. އެހެން އޮތްވާ އޭނާއަށް ނިދި، ހެނދުނުވީ ކަންވެސް ޒުހުރާއަށް އެނގުނީ ކޮޓަރީގެ ކުޑަދޮރުގައި ދަމާފައި ހުރި ދޮރުފޮތިގަނޑަށް އިރުގެ އަލި އެޅުމުންނެވެ. އެހިނދު މީހަކު އައިސް ދޮރުގައި ޓަކިޖެހިއެވެ. ޒުހުރާއަށް ޓަކި ޖަހާ އަޑުއިވުނު ނަމަވެސް، އެނދުން ތެދުވާ ހިތްނުވިއެވެ. ދޮރުގައި ފަސްވަރަކަށް ފަހަރު ޓަކި ދިނުމަށް ފަހު ދެން އެމީހާގެ ހިލަމެއް ނުވިއެވެ. ދެން އިވުނީ ކޮޓަރީގެ ދޮރު ހުޅުވާ އަޑެވެ. އެ އަޑަށްވެސް ޒުހުރާ ތެދުވާކަށް ބޭނުމެއް ނުވިއެވެ.\n“ޒުހޫ!.” ކޮޓަރިއަށް ވަނި ދާނިޝްއެވެ. ދާނިޝް އައި ގޮތަށް އައިސް އެނދުމަތީގައި އޮތް ޒުހުރާގެ ބޮލުގައި ފިރުމާލިއެވެ. ޒުހުރާ އަނގައިން ބަހެއްވެސް ނުކިޔާ އޮތެވެ. އޭނާ އޮތީ ހުއްޓުން އަރާފައެވެ. ދާނިޝް އިރުކޮޅެއް ވަންދެން ޒުހުރާގެ ބޮލުގައި ފިރުމާލިއެވެ. ހީވީ ޒުހުރާއަށް ހެޔޮއެދޭ ގާތް މީހެއްހެނެވެ. ޒުހުރާ އެ އިހުސާސް ކުރެވުމާއެކު، ތެދުވެ ދާނިޝް ގައިގައި އޮޅުލައިގަތެވެ. އަދި އަޑުން އަޑުނަގައި ރޯން ފެށިއެވެ. ދާނިޝް އެއްވެސް އެއްޗެކޭ ނުބުނެ، ހަމަ އެގޮތުގައި ޒުހުރާގެ ބޮލުގައި ފިރުމާލަ ފިރުމާލަ އިނެވެ. “ޒުހޫ އެއީ މައްސަލައެއް ނޫނޭ!. އަހަރެން ބުނިން ދޯ މިހުރިހާ ކަމަކަށް ހޭނެން ވަގުތު ނަގާނޭ. ކާމް ޑައުން ބޭބް!.” ދާނިޝްގެ ޖުމްލަތަށް ވިހަގަދަ ހަރުފައެއްގެ ވިހައަށް ދޫނުކުރެއެވެ. ޒުހުރާ އެ ހާލަތުގައި އޮތް އިރުވެސް އޭނާ ޒުހުރާއަށް ރަހުމުވެސް ނުކުރިއެވެ.\nދާނިޝް މިހެން ބުނުމާއެކު، އޭނާ ދާނިޝް ފޮޅާލިއެވެ. އަދި ދާނިޝްގާތު އެތަނުން ނިކުމެގެން ދިޔުމަށް އެދުމަށްފަހު އޭނާ ފާހާނާއަށް ވަނެވެ. ފާހާނާއަށް ވަދެ ފެންވަރާ މާގަނޑު ދަށުގައި ހުރެގެން އޭނާ ހިތް ފުރެންދެން ރޯލިއެވެ. އަދި މުޅި ހަށިގަނޑުގެ އެތަން މިތަނުގައި ވަރަށް ބާރަށް އަތް އުނގުޅަން ފެށިއެވެ. ކިތަންމެ ވަރަކަށް އަތް އުނގުޅައިގެން ސާފުކުރަން މަސައްކަތްކުރިއަސް، ޖެހިފައި ހުރި ލައްގަނޑެއް ދެނެއް ނުފިލާނެއެވެ.\nފާހާނާއިން ނިކުތްއިރު މޭޒުމަތީގައި ހެނދުނުގެ ނާސްތާ ހުއްޓެވެ. އޭގައި އެކި ވައްތަރުގެ މީރު ކާއެއްޗެހި ހުރި ނަމަވެސް، ޒުހުރާއަށް އެ ތަކެތިވެސް ސިފަވީ ޒަހަރުގެ ގޮތުގައެވެ. ތަށިތެރޭގައި އޮތް ވަޅި ފެނިފައި ކިތަންމެ ފަހަރަކު އަމިއްލައަށް މަރުވާންވެސް އޭނާ ހިތަށްއެރިއެވެ. ނަމަވެސް ޒުހުރާގެ އީމާންތެރިކަން އެކަމަށް ޖާހަގައެއް ނުދިނެވެ. ހިތްވަރުކޮށްލާފައި ބޮޑުވަރުވެގެންވެސް އޭނާއަށް ބޯލެވުނީ އޭގައި ހުރި ޖޫސްތައްޓާއި ފެންތައްޓެވެ. އެވެސްވީ ހިތި އެއްޗަކަށެވެ. އެނދުމަތީގައި އޮށޯވެލިތާ މާގިނަ އިރެއްނުވެ، ދާނިޝް އަނެއްކާވެސް އެ ރޫމަށް އައެވެ. މިފަހަރު އައީ އަތީކާއި އެކީގައެވެ. ދެމީހުން އައިސް ބުނީ ފުރަން ތައްޔާރުވުމަށާއި، ބޭރަށް ނިކުމެ މީހަކާއި އަންގައިވެސް ނުބުނުމަށެވެ. އަނގައިން ބުނެފިނަމަ ނަތީޖާ މާ ރަނގަޅުނުވާނެ ކަމުގެ އިންޒާރު އަތީކު ދިނެވެ.\nއެ ރިސޯޓުން ފުރައިގެން ގޮސް މާލެއާއި ހަމައަށް އާދެވެންދެން ޒުހުރާ އިނީ ބުދެއްހެން ހުއްޓިފައެވެ. އެއްވެސް މީހަކާއި އޭނާ އަނގައިން ނުބުނާތާ، އަދި މީހަކާއި ދިމާލަށް އިސްއުފުލާ ބަލާވެސް ނުލިއެވެ. މާލެ ފާބައި، ގެއަށް ދެވުމާއެކު، އޭނާ އަވަސްވެގަތީ އޭނާގެ ކޮޓަރިއަށް ވަނުމަށެވެ. ކޮޓަރިއަށް ހަމަ ވަދެވުމާއެކު، އޭނާ ކޮޓަރި ތަޅުލިއެވެ. އަދި އެއްޗެހި ބަދަލުވެސް ނުކޮށް އެނދުމަތީގައި ގޮސް އޮށޯތެވެ. ޒުހުރާ އިތުރަކަށް އެއްވެސް ކަމެއް ވިސްނާކަށް ބޭނުމެއް ނުވިއެވެ. ބޭނުންވީ ހަމަޖެހިލައިގެން ނިދާލަންށެވެ. ނަމަވެސް ލޯ މަރާލާ ކޮންމެ ފަހަރަކު ޒުހުރާއަށް ފެންނަނީ ރިސޯޓުން ދިމާވި މީހާއެވެ. އެއީ ކިހާވަރެއްގެ ކާކު ބާއެވެ.\nހެނދުނު ހެނދުނާއި ހޭލައިގެން ޒުހުރާ ނިކުތީ ބަދިގެއަށް ކާ އެއްޗެއް ހޯދުމަށެވެ. އޭރު އަތީކް ސިޓިންރޫމުގައި ކޮފީ ތައްޓެއް ގިރައިގެން ކޮފީ ބޯން އިނެވެ. ޒުހުރާ ފެނުމާއެކު، އަތީކް ފާޑަކަށް ހީލިއެވެ. ޒުހުރާ އަޅާވެސް ނުލާ އެ ދިޔަގޮތަށް ގޮސް ބަދިގެއަށް ވަނެވެ. ބަދިގެއިން އޭނާ ނިކުތީ ކޮފީ ތައްޓެއް ގިރައިގެންނެވެ. އޭނާ ނިކުންއިރު ވެސް އަތީކް އެތަނުގައި އިނުމާއެކު ޒުހުރާ ބޭނުންވީ ރިސޯޓުން ދިމާވި ހަޑި މުޑުދާރު މީހާގެ ވަނަވަރު އޭނާ ގާތުން އޮޅުންފިލުވަންށެވެ. “ރިސޯޓުން އަހަރެން ތި ވިއްކާލީ ކާކަށްތަ؟.” ޒުހުރާ ސިޓިންރޫމުގައި ހުރި ކުޑަ މޭޒުމަތީ ކޮފީތަށި ބަހައްޓަމުން ސުވާލުކުރިއެވެ. އެވަގުތު އަތީކު މަލާމާތްކުރާ ފާޑަށް ޒުހުރާއާއި ދިމާލަށް ބަލާލިއެވެ.\n“ލޮލް ޒުހޫ. އޭނާ ނުވެސް ދަންނަންތަ؟.” އަތީކް މަލާމާތްކުރާ ޒާތަށް ހީގަތެވެ. “ކަލޭމެން އަހަރެން ވިއްކާހާ މީހެއްގެ ވަނަވަރު އަހަރެންނަށް ދީފަތަ ވިއްކަނީ؟.” ޒުހުރާ ރުޅިއައެވެ. “އޫޕްސް. އޯކޭ އޯކޭ. ދެން ފޮނުވާ މީހަކު ފޮނުވާނީ ވަނަވަރު ކިޔާދީފަ. އެއީ ކުރީގެ މަޖިލިސް މެމްބަރެއް. މިހާރު ބޮޑު ވިޔަފާރިވެރިއެއް. ސިޔާސީ މައިދާނުގައި އަރާހުރި ތަރިއެއް.” އަތީކް ފޮނިވެލާފައި ބުންޏެވެ. “އޯހް!. އެހެންވީމަ އަހަރެމެން ނިކަމެތިންގެ ނާޖައިޒު ފައިދާ ނެގުން ދޯ އެމީހުންގެ ކަމަކަށް އޮންނަނީ؟ ވަރަށް ތާހިރެއްނު.” ޒުހުރާ ކޮފީ ތަށި އަތަށް ނަގައި ބިންމައްޗަށް ހޫރާލިއެވެ. “އޭ!. ކަލޭ ކައިރި ބުނިން ދޯ ނުފުއްޕާށޭ. ކަލެއަށް ގޮތެއް ނުހަދާ މިހުންނަނީ ދާނިޝް އަށް ބަލާފަ. ނޫން ނަމަ މިހާރު ކަލޭ ހަމަ މަރާލީސް.” އަތީކް އޭރު ރުޅިއައިސް ތުރުތުރު ލަނީއެވެ.\nއެވަގުތު ދާނިޝް ވެސް އެތަނަށް އައެވެ. ދާނިޝް އެތަނަށް އައުމާއެކު، ވެގެން އުޅޭ ގޮތް އަތީކް އޭނާއަށް ކިޔައިދިނެވެ. ދާނިޝް އަނގައިން ބަހެއް ނުކިޔާ އެތަނުގައި ހުއްޓެވެ. އެހެން ހުރެފައި އޭނާ ސޯފާގައި އިށީނެވެ. އެހިނދު ޒުހުރާ ބަދިގެއަށް ގޮސް ސާފުކުރާ ސާމާނު ގެނެސްގެން އެތަން ސާފުކުރިއެވެ. އޭރުވެސް ދާނިޝް އެ އިންގޮތަށް ހަމަ އިނީއެވެ. ތަން ސާފުކޮށް ނިމިގެން ފިހިގަނޑު ބަދިގެ ތެރެއަށް ލާފައި ސިޓިންރޫމާއި ހަމައަށް އެރިތަނާހެން އެޕާޓްމަންޓުގެ ދޮރުގައި މީހަކު ބެލް އެޅިއެވެ. ބެލް އެޅުމާއެކު، ފުންމައިންގެން ދާނިޝް ސޯފާއިން ތެދުވިއެވެ. އަދި ކޮޅަށް ހުރި ޒުހުރާ ކައިރިއަށް ޖެހިލުމަށްފަހު އޭނާގެ ޖިންސު ޖީބުން ކުޑަ ވަޅިއެއް ނެގިއެވެ. “ދޮރުމަތީގައި އެ ހުރީ ޒުހުރާއަށް ވަރަށް މުހިއްމު މީހެއް ޒުހުރާ ހޯދަން އައިސް. އެމީހާ ކައިރީ ބަހެއްވެސް ކިޔައިފިއްޔާ އެމީހާވެސް މަރާލާނަން. ގޮސް ދޮރުހުޅުވާ!. ދާނިޝް އަމުރުކުރިއެވެ. ޒުހުރާ މަޑުމަޑުން ހިނގާފައި ގޮސް އެޕާޓްމަންޓުގެ ދޮރު ހުޅުވިއެވެ. ދޮރުހުޅުވާލުމާއެކު، ޒުހުރާގެ ދެލޯ ބޮޑުވިއެވެ. ހޭނުނެތުނީ ހަމަ ކިރިޔާއެވެ. ޒުހުރާގެ ލޮލަށް ޖަމާވެފައި ހުރި ކަރުނަތައް ފާއްދާނުލާ ހިފަހައްޓާލެވުނީ ހަމަ ކިރިޔާއެވެ. މުޅި މީހާ އެއްކޮށް ގަނޑުވިއެވެ.


SunOnline: Lanka ge riyaasee website hack kuri zuvanaa aa Sirisena bahdhalukuravvai naseyhaiy dhevvaifi\nރިޔާސީ ވެބްސައިޓު ހެކްކުރި ޒުވާނާއަށް ސިރިސޭނާ ނަސޭހަތް ދެއްވަނީ -- ފޮޓޯ/ ލަންކާ ރައީސް އޮފީސް\nރިޔާސީ ވެބްސައިޓު ހެކްކުރި ޒުވާނާއާއި އޭނާގެ އާއިލާއާ އެކު ރައީސް ސިރިސޭނާ -- ފޮޓޯ/ ލަންކާ ރައީސް އޮފީސް\nލަންކާގެ ރިޔާސީ ވެބްސައިޓު ހެކްކުރި ޒުވާނާއާ ސިރިސޭނާ ބައްދަލުކުރައްވައި ނަސޭހަތް ދެއްވައިފި\n1 އަހަރު5މަސް ކުރިން - 17 ނޮވެމްބަރ 2016 0\nސްރީލަންކާގައި އަންނަ އަހަރު އޭލެވެލް އިމްތިހާނު ބާއްވާ ދުވަސްވަރާ މެދު ހިތްހަމަ ނުޖެހިގެން، ސްރީލަންކާގެ ރައީސްގެ ވެބްސައިޓު ހެކު ކުރި 17 އަހަރުގެ ޒުވާނާއާ އެގައުމުގެ ރައީސް މައިތުރިޕާލަ ސިރިސޭނާ ބައްދަލުކުރައްވައި، އޭނާއަށް ނަސޭހަތް ދެއްވައިފިއެވެ.\nމިދިޔަ އޯގަސްޓް މަހުގެ ފަހުކޮޅު، ސްރީލަންކާގެ ރިޔާސީ ވެބްސައިޓު "ޕްރެޒިޑެންޓް އެލްކޭ" ހެކް ކުރީ، އެގައުމުގެ މެދުތެރޭގެ ކެންޑީ އަވަށުގެ ކަޑުގަންނާވަ ޓައުނަށް ނިސްބަތްވާ، 17 އަހަރުގެ ކުއްޖެކެވެ.\nއެ މައްސަލައިގައި، މީޑިއާގައި ނަން ހާމަކޮށްފައި ނުވާ އެކުއްޖާ ވަނީ ހައްޔަރު ވެސް ކޮށްފައެވެ.\nސްރީލަންކާގެ ރައީސް މައިތުރިޕާލަ ސިރިސޭނާ މިއަދު ކުރެއްވި ޓްވީޓެއްގައި ވިދާޅުވީ، އެމަނިކުފާނުގެ ވެބްސައިޓު ހެކްކުރި ދަރިވަރާ މިއަދު ބައްދަލުކުރެއްވި ކަމަށެވެ.\nއެ ޓްވީޓާ އެކު އެމަނިކުފާނު ވަނީ، އެ ޒުވާނާގެ އާއިލާއާ އެކު ނަގާފައިވާ ފޮޓޯތަކެއް ވެސް އާންމު ކުރައްވައިފައެވެ. އަދި އެއް ފޮޓޯގައި، އެ ޒުވާނާއަށް ރައީސް ސިރިސޭނާ ނަސޭހަތް ދެއްވަނިކޮށް ވެސް ފެނެއެވެ.\nޓްވީޓުގައި ރައީސް ސިރިސޭނާ ވިދާޅުވީ، ޒުވާނުންނަށް ލިބިފައިވާ ހުނަރުތައް ރަނގަޅު، އެތިކަލް ގޮތެއްގައި ބޭނުންކުރުމަށް ބާރުއެޅުވުމަކީ މުޖުތަމަޢުގެ އެންމެންގެ ވެސް ޒިންމާއެއް ކަމަށެވެ.\nރައީސް ސިރިސޭނާގެ ވެބްސައިޓު ހެކް ކުރީ، ސްރީލަންކާގައި ބާއްވާ މަތީ ސާނަވީ އިމްތިހާނުތައް އޭޕްރިލް މަހުގެ ތެރޭގައި ބާއްވާ ގޮތަށް އެގައުމުގެ ސަރުކާރުން ނިންމުމުންނެވެ. އޭޕްރިލް މަހަކީ ސްރީލަންކާގައި ސިންހަލަ އަދި ތަމަޅައިންގެ އާ އަހަރު ފެށޭ މަސް ކަމަށް ވާ އިރު، އެ މުނާސަބަތާއި މަތީ ސާނަވީ އިމްތިހާނުތަކާ ދިމާވަނީ ދާދި އެއް ދުވަސްވަރަކަށެވެ.\nވެބްސައިޓު ހެކުކޮށް، އެއަށް އެރުވި މެސެޖުގައި ބުނެފައިވަނީ އިމްތިހާނުތައް އޮންނަ ތާރީޚު ކުރިން އޮތް ތާރީޚުތަކަށް ބަދަލު ކުރުމަށް ގޮވާލާ ކަމަށެވެ. އަދި ގައުމުގެ ކަންކަމާއި ގައުމުގެ ބޮޑުވަޒީރުގެ "ޒިންމާދާރުކަން ކުޑަ އަމަލުތައް" ކޮންޓްރޯލު ނުކުރެވޭ ނަމަ އިސްތިއުފާ ދެއްވައި، އާ އިންތިޚާބެއް ބޭއްވުމަށް ރައީސް މައިތުރިޕާލަ ސިރިސޭނާއަށް އިލްތިމާސް ކޮށްފައެވެ.\nޓެކްނޮލޮޖީ ސާކް ސްރީ ލަންކާ ސައިންސާއި ޓެކްނޯލޮޖީ މައިތުރިޕާލަ ސިރިސޭނާ\nދެން ނެރޭ އައިފޯނު އަގުހެޔޮވާނެ؟ 17 ގަޑި 56 މިނެޓް ކުރިން\nއިންސްޓަގްރާމް ސްޓޯރީއަށް އަނެއްކާވެސް ބަދަލެއް 18 ގަޑި 45 މިނެޓް ކުރިން\nއެކައުންޓްގެ ގިނަ މައުލޫމާތުތަކެއް އިންސްޓަގްރާމު ޔޫޒަރުންނަށް ދެނީ 18 ގަޑި7މިނެޓް ކުރިން\nއެމެޒޯންގެ ޕެކޭޖުތައް ކާރުގެ ޑިކީއަށް 18 ގަޑި4މިނެޓް ކުރިން\nއައިފޯނުގެ ވިޔަފާރި ދަށްވެދާނެ ކަމުގެ ބިރު އެބައޮތް2ދުވަސް 16 ގަޑި ކުރިން


"Gellunu" Nick Priyanka Ge Post Akun - Vaguthu\nއިންޑިއާގެ މަޝްހޫރު ބަތަލާ ޕްރިޔަންކާ ޗޯޕްރާއަކީ ތަފާތު ތަރިއެކެވެ. ތަފާތު ކަންކަމާއި ގުޅޭގޮތުން ވާހަކަދައްކާ ތަރިއެކެވެ. މިފަހަކުން އޭނާ ވަނީ ނެޓްފްލިކްސްގައި އާއްމު ކުރި "ޖޯނަސް ބްރަދާ ފެމެލީ ރޯސްޓް"ގައި ބައިވެރިވެފައެވެ. އަދި ނިކް އާއި ގުޅޭގޮތުން ތަފާތު ވާހަކަތައް ދައްކާފައި ވެއެވެ. އިއްޔެ ނެޓްފްލިކްސްގައި އެ ޝޯ އާއްމުކޮށްފައިވާއިރު، ޕްރިޔަންކާ ވަނީ އެ ވީޑިއޯގެ ކްލިޕެއް އޭނާގެ އިންސްޓަގްރާމްގައި ހިއްސާކޮށްފައެވެ.\nޕްރިޔަންކާ އެ ޕޯސްޓްގައި ބުނެފައި ވަނީ،އޭނާގެ ފިރިމީހާ އާއި ބޭބެއިން މި ގެނައީ "ރޯސްޓް" ކުރުމަށް ރޭގަނޑުގެ ކެެއުމަކަށް ކަަމަށެވެ.\nޕްރިޔަންކާ މިފަދަ ޕޯސްޓެއް އިންސްޓަގްރާމަށްލިއިރު، އޭނާއާ ފިރިމީހާގެ ވަރިވާން އުޅޭ ހަބަރުތައް މީސް މީޑިއާގައި ވަރަށް ބޮޑަށް ދައުރުވިއެވެ. މިގޮތަށް ވާހަކަދެެކެވެން ފެށީ ޕްރިޔަންކާ އިންސްޓަގްރާމުން ޗޯޕްރާ ޖޯނަސް ނަން ނެގި ހިސާބުންނެވެ. އޭގެ ފަހުން ނިކް ގެއްލިއްޖެކަމުގެ ވާހަކަވެސް ދެކެވެން ފެށިއެވެ.\nއެވާހަކަތައް ދެކެވެން ފެށިފަހުންވެސް މި ދެ މީހުންގެ ގުޅުން ގޯސް ނޫންކަން މީސް މީޑިއާގެ ޕޯސްޓްތަކަށް ކުރާ ކޮމެންޓްތަކުން ހާމަވެއެވެ. ނަމަވެސް އިއްޔެ ޕްރިޔަންކާ ލި ޕޯސްޓުން އެ މީހުންގެ ގުޅުން ގޯސް ނޫންކަން މި ވަނީ ކަށަވަރުވެފައެވެ.\nޕްރިޔަންކާ މިހާރުވެސް އުޅެނީ މަސައްކަތުގައި ވަރަށް ބުރަކޮށެވެ. އޭނާ އެންމެ އަވަހަށް ފެނިގެންދާ ފިލްމް ދަ މެޓްރިކްސް-ރިޒަރެކްޝަންސް އަންނަ މަސް ތެރޭގައި ނެރުމަށް ދަނީ ތައްޔާރުވަމުންނެވެ.


Majleehuge Jalsaathah Onlinekoh Baavvan Edhijje - Vaguthu\nމަޖިލީހުގެ ޖަލްސާތައް އޮންލައިންކޮށް ބާއްވަން އެދިއްޖެ\nމައްޗަންގޯޅި އުތުރު ދާއިރާގެ މެންބަރު އަހްމަދު ހައިތަމް - ފޮޓޯ: މަޖިލިސް\nރައްޔިތުންގެ މަޖިލީހުގެ ޖަލްސާތައް އޮންލައިންކޮށް ބާއްވާ ގޮތަށް ހަމަޖައްސައިދޭން ރައްޔިތުންގެ މަޖިލީހުގެ މައްޗަންގޯޅި ދެކުނު ދާއިރާގެ މެންބަރު އަހްމަދު ޚައިތަމް އެދިވަޑައިގެންފިއެވެ.\nމަޖިލީހުގެ ރައީސް މުހައްމަދު ނަޝީދަށް އެޑްރެސް ކުރައްވައި ހައިތަމް ފޮނުއްވި ސިޓީއެއްގައި ވަނީ، ކޮންމެހެން ހާޒިރުވެގެން ކުރަން ޖެހޭ މަސައްކަތްތައް ފިޔަވައި، ދައުލަތުގެ އިދާރާތަކުގެ މަސައްކަތްތައް އޮންލައިން ކުރަން އެޗްޕީއޭއިން އަންގާފައިވާތީ އެ ގޮތުގައި މަޖިލިސް ވެސް ކުރިއަށް ގެންދިއުމަށް އެދިވަޑައިގެންފައެވެ.\nމި ގޮތުން ރައްޔިތުންގެ މަޖިލީހަކީ 159 މުވައްޒަފުންނާއި 87 މެންބަރުން މަސައްކަތް ކުރާ މުއައްސަސާއެއް ކަން ހައިތަމް ފާހަގަކުރައްވާފައިވެއެވެ. އެހެންކަމުން އެ މުވައްޒަފުންގެ ރައްކާތެރިކަމަށްޓަކައި ވެސް ގިނަ މަސައްކަތްތަކާއި ޖަލްސާތައް އޮންލައިން ކުރަން އޭނާ އެދިވަޑައިގަންނަވައެވެ.\nޚައިތަމް މި ގޮތަށް އެދިވަޑައިގެންފައި މިވަނީ، މުޅި ރާއްޖޭގައި ކޮވިޑްގެ ބަލިމަޑުކަން ފެތުރި ހާލަތު ވަރަށް ބޮޑަށް ގޯސްވެ ގިނަ ބަޔަކު ނިޔާވެފައި ވެސް ވަނިކޮށެވެ. ރާއްޖޭގެ 70 ރަށް މޮނިޓަރިންގެ ހާލަތަށް ގެނެސް ބަންދުކޮށްފައި ވެސް ވެއެވެ.\nމަޖިލީހުގެ ޖަލްސާތައް އޮންލައިން ކުރުމަށް މެންބަރަކު އެދިވަޑައިގެންފައިވާއިރު، މީގެ ކުރިން މިދިޔަ އަހަރުގެ ތެރޭގައި ވެސް މުޅި ރާއްޖެ ފުރަބަންދުކޮށް މާލޭގައި 24 ގަޑިއިރު ކާފިއު ހިންގަން ފެށުމުން މަޖިލީހުގެ ޖަލްސާތައް ވަނީ އޮންލައިންކޮށް ކުރިއަށް ގެންގޮސްފައެވެ. އެކަމަކު އެ ގޮތަށް ގެންދެވެން ނެތް ކަމަށް ވިދާޅުވެ، އަލުން މަޖިލީހުގެ މާލަމަށް މެންބަރުން ޖަމާވެ ތިއްބަވައިގެން ޖަލްސާ ގެންދަން ފެށްޓެވީ ރައީސް ނަޝީދުގެ އިސްނެންގެވުމުގެ މަތިންނެވެ.\nރާއްޖެ އިން ކޮވިޑަށް ދުވާލަކު ފައްސިވާ މީހުންގެ އަދަދު މިހާރު ހުރީ 1،000 އިން މަތީގައެވެ. މިމަހުގެ 12 ވަނަ ދުވަހު ކޮވިޑް ކޮންޓްރޯލް ކުރަން ސަރުކާރުން ބައެއް ފިޔަވަޅުތައް އެޅި ނަމަވެސް އަދިވެސް ކޮވިޑަށް ފައްސިވާ މީހުންގެ އަދަދު މަދެއް ނުވިއެވެ.\nމިކަމާ ގުޅިގެން މާ ބޮޑު ފިޔަވަޅުތައް ނާޅާ ތިބޭތީއާއި ސިއްހީ ވަސީލަތްތައް އިތުރު ކުރުމުގައި ސަރުކާރުން މާ ބޮޑު އަހައްމިޔަތު ކަމެއް ނުދޭތީ ގިނަ ބަޔެއްގެ ކަންބޮޑުވުން ދަނީ އިތުރުވަމުންނެވެ. ހާލަތު ކޮންޓްރޯލް ކުރުމަށް ބޭނުންވާ ވަރަށް ސިއްހީ ޚިދުމަތްތެރިން ވެސް ނެތެވެ.\nހާލަތު ގޯސްވަމުންދާއިރު މި ބަލީގައި ނިޔާވާ މީހުންގެ އަދަދު ވެސް ދަނީ އިތުރުވަމުންނެވެ. މިހާތަނަށް 130 އަށް ވުރެ ގިނަ މީހުން މި ބަލީގައި ނިޔާވެފައިވާއިރު، ކުރު މުއްދަތެއްގެ ތެރޭގައި އެންމެ ގިނަ މީހުން ނިޔާވެފައި ވަނީ މި މަހުއެވެ. މި މަހު އެކަނި 60 އެއްހާ މީހުން ވަނީ ނިޔާވެފައެވެ. އެއީ ނިޔާވި ޖުމުލަ މީހުންގެ ގާތްގަނޑަކަށް 45 އިންސައްތައެވެ.\nފައްސިވާ މީހުން އިތުރުވެ ޓޯކިޔޯގެ ސިއްހީނިޒާމު ފެއިލްވެދާނެކަމުގެ ބިރު\nމެއި 24, 2021 15:01\nކޮވިޑްގެ ހާލަތު ގޯސް ކަމަށް މިމީހުންނަށް ގަބޫލު ކުރެވުނީބާ.... ކަލޯ އެާއީ ހަމަ އާދައިގެ ރޯގާާއެއް.. ކަލޯ މެން އެއްގޮތަ ކަށް ވެސް ގޭގަ ތިބެގެން ނުވާނެ... އައްނިއަށް ހަމަލާ ދިންމީހުން ހޯދޭތޯބަލާ.. މިވަގުތަށް އެންމެ މުހިންމު ކަންތަ އް އެއީ... މަރުވަނީ ގިނައިން ނި ކަމެތި މީހުން.. ވޯޓުލެވުނީމަ އެމީހުންގެ ބޭނުމެއް ނެތެއްނު...\nމެއި 24, 2021 15:04\nއެއީ ކީކުރަންތޯ ތިޔަތަނަކީ ކޮވިޑް ފުރީ ތަނެއްނޫންތޯ.


Kopee fathuge agu vetteykah neiy | Mihaaru\nދަތުރުވެރިންގެ މާރުކޭޓުގައި ހުރި އެކި ވައްތަރުގެ ފަތް: ކޮޕީފަތް ލިބުން ދަތި\n22 މެއި 2018 - 13:457comments\nރޯދަމަހުގެ ސުފުރާ މައްޗަށް ކޮޕީފަތުގެ މުހިންމުކަން ބޮޑު އާއިލާތަކަށް ހިތާމަވެރި ހަބަރެކެވެ؛ މި ރޯދަ މަހު މާލޭގެ ބާޒާރުގައި ކޮޕީފަތުގެ އަގު ހެޔޮވެދާނެކަމުގެ އެއްވެސް ނިޝާނެއް ފެންނާކަށް ނެތެވެ.\nއެންމެ ތިން ފަތުގެ ބޮނޑިއެއް 20ރ އަށް ލިބޭ ހާލަތަށް ކޮޕީފަތުގެ ތާށިކަން އައީ މާލެ އަށް ގިނަ އަދަދަކަށް އެ ފަތް ގެންނަ ކާށިދޫގެ ގަސްތައް ހަލާކުވުމާއި ތޮއްޑޫން ބާޒާރަށް ފަތް ނެރުމުގައި ކޮންޓްރޯލް އުސޫލުތަކެއް ގެންގުޅޭތީ އެވެ.\nލޯކަލް މާރުކޭޓްގެ ބައެއް ގޮޅިތަކުގެ މީހުން ބުނާ ގޮތުގައި ތޮއްޑޫން ކޮޕީފަތް ގެންނަ މިންވަރު ކޮންޓްރޯލްކޮށްގެން އުޅެނީ އަގު ހިފެހެއްޓުމަށް ކަމަށް ވެދާނެ އެވެ. ރޯދަމަހުގެ ކުރިން ދުވާލަކު ތިން ބާސްކެޓްގެ ކޮޕީފަތް ތޮއްޑޫ ދަނޑުވެރިންގެ އަތުން އޭނާ ގަންނަ އިރު ރޯދަ މަހު އެންމެ ބާސްކެޓެއްގެ ފަތް ވެސް، އެއްފަހަރާ ނުލިބޭ ކަމަށް އޭނާ ބުންޏެވެ.\n"ތޮއްޑޫ މީހުން ނުގެންނަނީ. އެ ރަށުން ފަތް ގެންނަ ނަމަ މިހާ ވަރަށް އަގު އަރައިގެންނެއް ނުދާނެ،" އޭނާ ބުންޏެވެ.\nމާރުކޭޓުގެ ގޮޅިއެއްގައި އެކި ވައްތަރުގެ ފަތާއި ތަރުކާރީ -- ފޮޓޯ/މިހާރު\nކޮޕީފަތުގެ އިތުރުން ކަންކުން ފަތާއި ކުއްޅަފިލާ ފަތާއި ލެޓިއުސް ވެސް ވަނީ ވަރަށް މަދުވެފަ އެވެ. ކުއްޅަފިލާ ފަތާއި ރަތް މައްސާގު ފަތުގެ ދެ ބޮނޑި 15ރ. އަށް ވިއްކާއިރު ލެޓިއުސްގެ އަގު އުޅެނީ ކިލޯއެއް 150ރ. އަށެވެ.\n"މިއިން ދުވަހަކު ވެސް ފަތުގެ އަގު ނުދާހާ މައްޗަށް ގޮސްފައި މިވަނީ. ކުރިޔަށް އޮތް ތަނުގައި ފަތުގެ އަގަށް ވާނެ ގޮތެއް ނޭނގެ. ޑިމާންޑާ އެއްވަރަކަށް ފަތެއް މާލޭގެ ބާޒާރަކަށް ނުގެނޭ،" އެހެން ގޮޅިއެއްގައި އިން މީހަކު ބުންޏެވެ.\nކާށިދޫގެ ކޮޕީފަތް ގަސްތަކަށް ގެއްލުން ލިބުނީ ހޫނު ގަދަވެގެން ކަމަށް، އެ ރަށު ކައުންސިލްގެ ރައީސް އަލީ ސުލްތާން ވިދާޅުވި އެވެ.\n"ހޫނު ގަދަވެ ވަރަށް ގިނަ ކޮޕީ ފަތް ގަސްތައް މަރުވި. މިރަށުން ވެސް ކޮޕީ ފަތެއް ވިއްކަނީ ފަސް ރުފިޔާއަށް،" އޭނާ ވިދާޅުވި އެވެ.\nތޮއްޑޫ ކައުންސިލްގެ މެމްބަރު ހަސަން އަބްދުﷲ ވިދާޅުވީ ދޯނިން ޖާގަ ލިބޭ ވަރަކުން ކޮންމެ ދުވަހަކު ވެސް މާލެ އަށް ފަތް ފޮނުވަމުން އަންނަ މަށެވެ.\n"އަބަދުވެސް ޖާގަ އޮންނަ މިންވަރަކުން ފޮނުވަމުން ގެންދަނީ. މާލޭގެ ބާޒާރުން ވެސް ޖާގަ ލިބޭ ނަމަ ފޮނުވާނެ،" އޭނާ ވިދާޅުވި އެވެ.\nއިތުރު ލިޔުންތައް ލޯކަލް މާރުކޭޓް ރޯދަ މަސް 2018 މާލެ ކ. ކާށިދޫ


SunOnline: Naajaaizu gothugai Vazeefaa dhey kamah bune ACC ah husha alhaa massala thah gina\nނާޖާއިޒު ގޮތުގައި ވަޒީފާ ދޭ ކަމަށް ބުނެ އޭސީސީއަށް ހުށަހަޅާ މައްސަލަތައް ގިނަ\nއައިޝަތު ފަރީޙާ 23 Oct 2019, 18:32\nމިދިޔަ ކުއާޓަރުގެ ތެރޭގައި އެންޓިކޮރަޕްޝަން ކޮމިޝަން (އޭސީސީ) އަށް ދެވަނައަށް އެންމެ ގިނައިން ހުށަހަޅާފައި ވަނީ ނާޖާއިޒު ގޮތުގައި ވަޒީފާ ދިނުމާއި ވަކިކުރުުމުގެ މައްސަލަތައް ކަމަށް އެ އިދާރާގެ ތަފާސް ހިސާބުތަކުން ހާމަވެއްޖެ އެވެ.\nއެސީސީއިން މިއަދު އާންމު މިއަހަރުގެ ތިން ވަނަ ކުއާޓަރުގެ ތަފާސްހިސާބުތަކުގައިވާ ގޮތުގައި، އޭސީސީއަށް އެންމެ ގިނައިން ހުށަހަޅާފައިވަނީ ޕްރޮކިޔުމެންޓާ ގުޅޭ މައްސަލަތަކެވެ. އެގޮތުން ޕްރޮކިއުމަންޓާ ގުޅޭ 157 މައްސަލައެއް އޭސީސީ އަށް ހުށަހެޅުނު ކަމަށް ތަފާސް ހިސާބުތަކުގައިވެ އެވެ.\nދެވަނަ އަށް ރެޖިސްޓްރީ ކޮށްފައިވަނީ ވަޒީފާއާ ގުޅުންހުރި މައްސަލަތަކެވެ. އެއީ ނާޖާއިޒު ގޮތުގައި ވަޒީފާ ދިނުމާއި ވަކިކުރުމުން ފަދަ މައްސަލަތަކެވެ. އެގޮތުން ތަފާސްހިސާބުތަކުގައިވާ ގޮތުން ވަޒީފާ އާއި ގުޅޭ 63 މައްސަލައެއް އޭސީސީގައި ރެޖިސްޓްރީ ކުރި އެވެ.\nކުއްޔަށް ދޫކުރެވޭ ތަންތަނާއި، ބިމާއި، ގޯތިގެދޮރާއި، ފައިސާއާއި ތަކެތި ބޭނުންކުރުމާއި، ލައިސަންސް އަދި ހުއްދަ ދިނުމާ ގުޅޭ 78 މައްސަލައެއްވެސް އޭސީސީގައި ރެޖިސްޓްރީ ކޮށްފައިވާކަމަށް އޭސީސީ އިން ވަނީ ބުނެފަ އެވެ.\nމިދިޔަ ކުއާޓަރުގައި އެކަނި ޖުމްލަ 371 މައްސަލަ ވަނީ އޭސީސީއަށް ހުށަހަޅައިފަ އެވެ.\nތަފާސް ހިސާބުތަކަށް ބަލާއިރު މިއަހަރުގެ ފުރަތަމަ ނުވަ މަސް ދުވަހުގެ ތެރޭގައި 917 މައްސަލަ އެ ކޮމިޝަނުގައި ވަނީ ރެޖިސްޓްރީ ކޮށްފަ އެވެ.\nމިދިޔަ ކުއާޓަރުގައި އޭސީސީގައި ރެޖިސްޓްރީ ކުރި މައްސަލަ ތަކުގެ ތެރެއިން ކޮމިޝަނުން ދިރާސާ ކުރުމަށް ފަހު 364 މައްސަލައެއް ތަހުގީގު ކުރަން ވަނީ ނިންމައިފަ އެވެ. ކޮމިޝަނަށް ހުށަހެޅުނު މައްސަލަތަކުގެ ތެރެއިން ކޮމިޝަނުގެ މެންޑޭޓަށް ނުފެތޭ 27 މައްސަލައެއް އެ މައްސަލަތަކާ ގުޅުންހުރި އިދާރާތަކަށް ފޮނުވާފައިވާ ކަމަށްވެސް އޭސީސީ އިން ބުންޏެވެ.\nއޭސީސީގެ މެންޑޭޓަށް ނުފެތޭތިއްޔާއި އެކަށީގެންވާ ވަރަށް މަޢުލޫމާތު ލިބިފައިނުވާތީ 41 މައްސަލަ ނުބަލައި ދޫކޮށްލަންވެސް އޭސީސީ އިންވަނީ ނިންމައިފައެވެ.


މުދައްރިސުންގެ ދުވަހު މުދައްރިސެއްގެ ދުލުން..... — Ihavandhoo.com\nމިއަދަކީ މުދައްރިސުންގެ ދުވަހެވެ. ވަރުބަލިކަމެއްނެތި ދަރިވަރުންނަށް އުނގަންނައި ދިނުމުގެ މައިދާނުގާ ހީވާގިކަމާއެކު މަސައްކަތް ކުރަމުންދާ އެދުރުންގެ ދުވަހެވެ. ދުވަހުގެ ހެޔޮއެދުމާއި ތަޙްނިޔާ އެންމެހައި މުދައްރިސުންނަށް އަރިސްކުރަމެވެ. މުޖުތަމައަށްޓަކައި ތިޔަކޮށްދެއްވާ އަގުހުރި މަސައްކަތަށް އަމިއްލަ ނަފުސަށާއި ތިއެންމެ މުދައްރިސުންނަށް ޝުކުރުވެރިވާ ޙާލުގައެވެ.\nދުވަހަކީ ކިތައްމެހައިވެސް އުފާވެރި ދުވަހެކެވެ. ފާހަގަކުރަން މުހިންމު ދުވަހެކެވެ. ދުވަހުގެ އުފާވެރިކަން އިތުރުވެގެންދަނީ ދަރިވަރުންގެ ފަރާތުން އެދުރުންނަށް ތަޙްނިޔާ ދެންނެވުމަށްޓަކައި ވެފައިވާ އަދި ވަމުންދާ ތައްޔާރީތައް ފެނުމުންނެވެ. އެކަމަށް ދަރިވަރުން ބަހައްޓާ ސަމާލުކަމާއި ޝައުޤުވެރިކަމެއްގެ ސަބަބުންނެވެ. އޮކްޓޯބަރ މަހުގެ5ވަނަ ދުވަހަށް ދަރިވަރުން އެތައް ދުވަހެއްކުރިން އިންތިޒާރު ކުރެއެވެ. އިންތިޒާރުގެ ނިމުން އަންނަނީ ވަރަށްވެސް ފޮނިކޮށެވެ. ދަރިވަރުންގެ "ރޭވުމާ" އެއްގޮތަށް ހުރިހާ ކަމެއް ދުވަހުގެ އުފައުވެރިކަމާއެކު ނިމިގެން ދެއެވެ.\nލޮބުވެތި ދަރިވަރުންނޭ..! ތިޔަ ދަރިވަރުންނެކޭ އެއްފަދައިން ތިޔަދަރިވަރުންގެ މުދައްރިސުންގެވެސް އުއްމީދު ތަކެއް ވެއެވެ. ހުވަފެންތަކެއް ދެކެއެވެ. ތިޔަކުދިންގެ ފަރާތުން ކަމަކަށްއެދި އިންތިޒާރު ކުރެވެމުން ދެއެވެ. ފަހަރެއްގައިވެސް އެއީ "ކޭކް" އަކަށް ނޫނެވެ. ނުވަތަ "ވިޝް" ކޮށްލާފައިދޭ ކާރޑަކަށް ނޫނެވެ. ތިކުދިންގެ ފަރާތުން އަބަދުވެސް މުދައްރިސުން ބޭނުންވަނީ ރަނގަޅު ނަތީޖާއެކެވ. ރިވެތި އަޙްލާޤެވެ.\nއެހެންކަމަށް ވީހިނދު މުދައްރިސުންގެ ދުވަހުގެ ހަދިޔާއެއްގެ ގޮތުން ތިޔަދަރިވަރުންގެ ފަރާތުން މުދައްރިސުންނަށް ދެވޭނެ އެންމެ އަގުބޮޑު ހަދިޔާއަކީ މިދެންނެވިފަދަ ރަނގަޅު ނަތީޖާއަކާއި ތިކުދިންގެ ފަރާތުން ރިވެތި އަޙްލާޤެއް ދައްކައިދިނުންކަން މިހިނދު މިހިނދަށްވެސް ހަނދާން ކޮށްދެމެވެ. އެކަން ތިޔަ ދަރިވަރުންނަށް ކޮށްދެވޭނީ މުދައްރިސުންގެ ދުވަހަށް ނުވަތަ އެދުވަސް ފާހަގަ ކުރުމަށް ތިޔަ ދަރިވަރުން ބަހަށްޓާ ސަމާލުކަން ކިޔެވުމަށްވެސް ދީގެންނެވެ. މުދައްރިސުންނަށް އަދަބު އިޙްތިރާމު އަދާކުރުމުގައި ލާމަސީލު ނަމޫނާއެއް ދައްކައި ދެވިގެންނެވެ.\nމިއަހަރު، އާދެ ހިނގަމުންމިދާ 2012 ވަނަ އަހަރުގެ މުދައްރިސުންގެ ދުވަހުގެ ޝިޔާރެއްގެ ގޮތުން ޔުނިސެފުން ކަނޑައަޅާފައިވާ ޝިޔާރަކީ "ޓޭކް އަ ސްޓޭންޑް ފޯރ ދަ ޓީޗަރސް" ނުވަތަ މުދައްރިސުންނަށްޓަކައި ތެދުވާށެވެ. މިއީ މިފަދަ ދުވަހެއް ފާހަގަ ކުރުމުގައި މިއަދު ބޭނުންކުރަން އެންމެ މުނާސަބް ޝީޔާރުކަމުގައި ޤަބޫލުކުރަން ޖެހެއެވެ. އެހެނީ މުދައްރިސުން އަދާކުރަމުންދާ ބުރަ މަސްއޫލިއްޔަތު އެންމެ ފުރިހަމައަށް އަދާކުރުމަށްޓަކައި މުޅި މުޖުތަމަޢުގެ އެހީތެރިކަން މުދައްރިސުންނަށް ބޭނުންވެއެވެ. ބަލައިލި ކޮންމެ ރޮނގަކުންނެވެ. މުދައްރިސުންގެ އަގުހުރި ޚިދުމަތްތަކުގެ ތެރެއިން ސޮފުހާއެއް ހުޅުވައިލެވޭ ކޮންމެ ދަނޑިވަޅެއްގައި އެންމެ ފޯރިޔާއެކު ދެކެވޭ އެއްވާހަކަ އަކީ މުސާރައިގެ ވާހަކަ އެވެ. ކުރަމުން އަންނަ މަސައްކަތާ އެއްވަރުގެ އުޖޫރައެއް މުދައްރިސުންނަށް ނުދެވޭ ވާހަކައެވެ. އެއީ އަޅުގަނޑުވެސް ހިތާމަކުރާ ކަމެކެވެ. ނަމަވެސް ޤަބޫލުކުރަންޖހޭ ހަޤީގަތަކީ އުނގަނނައި ދިނުމުގެ ދާއިރާގައި މަސައްކަތްކުރާ މުދައްރިސުންނަށް އެކަށީގެންވާ އުޖޫރައެއް ދިނުމަކީ ދަތިކަމެއް ކަމެވެ. އެހެނެއްކަމަކު މިއަދު އެވާހަކަ ދައްކާކަށް އަޅުގަނޑު ބޭނުމެން ނޫނެވެ. ދައްކާންހުރި އެހެން ވާހަކަތައް ގިނަވުމާވެސް އެކުގައެވެ.\nމުދައްރިސުން ކޮށްދެނީ ކޮންކަމެއްތޯ ވިސްނާލާށެވެ. ދަރިވަރުން މީހަކަށް ހަދައިދިނުމުގެ މަސައްކަތެވެ. އެންމެހައި ރިވެތި އަޙުލާޤުގެ ސިފަތަކުން ދަރުވަރު ޒީނަތްތެރި ކުރުމުގެ މަސައްކަތެވެ. ދަރިވަރުންނަށް އުފާވެރި ދިރިއުޅުމެއް ހޯދައިދިނުމުގެ މަސައްކަތެވެ. މާދަމާ ޤައުމުގެ އެކި ވުޒާރާތަކުގެ މަޤާމުތަކަށް ފައްކާވެފައިތިބި ޤާބިލު މީހުން ތައްޔާރު ކުރުމުގެ މަސައްކަތެވެ. ކުރުކޮށް ބުނަނީނަމަ ޤައުމު ޤައުމަކަށް ހަދައިދިނުމުގެ މަސައްކަތެވެ. މިއަށްވުރެ ވަކީން މުހިންމު މަސައްކަތެއްކުރާ ބަޔަކު މިޤައުމުގައި ތިބެދާނެކަމަށް ޤަބޫލުކުރެވޭ ހެއްޔެވެ؟\nކޮންމެ މުދައްރިސެއްގެވެސް އަމިއްލަ ޢާއިލާއެއް ވާނެކަން ޔަޤީނެވެ. މަންމައާއި ބައްޕައެވެ. އަނބި ދަރީންނެވެ. އެހެންކަމުން މިބުނެވިދިޔަ އެންމެހައި މަސައްކަތްތަކަށް މުދައްރިސުން ވަގުތު ހޯދަނީ ވަރަށްގިނަ ކަންތައްތަކެއް ޤުރުބާން ކުރުމަށްފަހުގަ އެވެ. އަމިއްލަ އުފާތަކަކަށް ފުރަގަސް ދިނުމަށްފަހުގަ އެވެ. އެހެން ބަޔަކަށްޓަކައެވެ. އެހެން ބަޔެއްގެ ދަރީންނަށްޓަކައެވެ. މިހުރިހައި ކަމެއްވެސް ކުރަނީ ދިވެހި ޤައުމަށްޓަކަ އެވެ. މާތްވެގެންވާ އިސްލާމް ދީނަށްޓަކައެވެ. އެހެންކަމުން މުދައްރިސުންނަށްޓަކައި އެމީހުންގެ ހައްޤުގައި ތެދުނުވާންވީ އެއްވެސް ސަބަބެއް ނެތެވެ.\nމުދައްރިސުންގެ ދުވަހުގެ އުފާ ފާހަގަ ކުރަމުންދާ މިދުވަހުގައި މުދައްރިސަކަށްވިތީ އުފާކުރާ ކުރާޙާލު އަޅުގަނޑަށް ލިބިފައިވާ ޢިލްމަކުން ދިވެހި ދަރީންތަކަކަށް ކޮންމެވެސް އެއްޗެއް އުނގަންނައި ދިނުމުގެ ފުރުސަތު މިންވަރުކޮށްދެއްވި ކަމަށްޓަކައި ﷲ ސުބުޙާނަހޫ ވަތަޢާލާގެ ހަޟުރަތަށް ޝުކުރު ފަށްފަށް ކުރަމެވެ. އަދި މިކަމުގައި ކުރިއަށް ދިއުމުގައި އަޅުގަނޑުގެ ޢާއިލާއިން ލިބޭ ފުރިހަމަ އެއްބާރުލުމަށް ވަރަށް ބޮޑަށް ޝުކުރު އަދާކުރާހާލު ނިހާޔަތަށް މަޢާފަށް އެދެމެވެ. އެހެނީ އަލަތު ކައިވެންޏަށްފަހު ބައްޕައަކަށް ވުމަށް ކުޑަތަންވެފައިވާއިރު ޢާއިލާއާއެކު އެކަށީގެންވާ ވަގުތު ހޭދަނުކުރެވުމަކީ ކުށެކެވެ. ޝަކުވާ ނުކުރިކަމުގައި ވިއަސް ހިތްދަތިވާނެކަން ޤަބޫލުކުރާ ޙާލު އަމިއްލަ ނަފުސު ކުށްވެރިކޮށް މަޢާފަށް މިއެދެވެނީ އެހެންވެގެންނެވެ.\nމިއަހަރުގެ މުދައްރިސުންގެ ދުވަހުގެ ޝިޔާރަކަށް "ޓޭކް އަ ސްޓޭންޑް ފޯރ ދަ ޓީޗަރސް" ވީހިނދު، އިހަވަންދޫ މަދަރުސާގެ މުދައްރިސުންގެ އިސްނެންގެވުމުގެ މަތިން ވަރަށް ހާއްސަ ހަރަކާތެއް5އޮކްޓޯބަރ، އާދެ މުދައްރިސުންގެ ދުވަހާ ދިމާކޮށް ރާވާފައިވާކަން މިފުރުސަތުގައި ފާހަގަ ކުރަމެވެ. އެއީ އަހަރެމެންގެ މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމް އަށް ފުރައްސާރަކޮށް އެކަލޭގެފާނަށް ނިސްބަތް ކުރައްވައި، ހަޤީގަތާ ހިލާފު ދޮގު ވާހަކަތަކެއް ހިމަނައިގެން ދާދި ފަހުން ޔަހޫދީޔަކު އުފެއްދި ފިލްމާ ދެކޮޅަށް އަޑުއުފުލުމަށްޓަކައި ބާއްވައި ހިނގާލުމެވެ.\nދުނިޔޭގެ ތާރީޙް ހެކިދީފައިވާގޮތުން އެކަލޭގެފާނަކީ މިދުނިޔެ ދެކެފައިވާ އެންމެ ޤާބިލް އެންމެ ކުޅަދާނަ މުދައްރިސެވެ. ޖަހާލަތުގެ އަނދިރިން މުޅި ދުނިޔެ ނިދާފައިވަނިކޮށް އެނިދިން ހޭލައްވާލައި، ދުނިޔޭގެ އެކިކަންކޮޅުތަކަށް ޢިލްމުގެ ނޫރު ފޯރުކޮށްދިނީ އެކަލޭގެ ފާނެވެ. އެކަލޭގެ ފާނު ފޮނުވިގެންވަނީ ހެވާއި ނުބައި ބުނެދެއްވުމަށެވެ. އެމަސައްކަތް ފުރިހަމަ ކުރެއްވުމަށްޓަކައި ދިމާވި އެކި އުނދަގޫތަކާ ކުރިމަތިލައްވައި ކެތްތެރިކަމާއެކު އެކަލޭގެފާނު ވަނީ އެބުރަ މައްސޫލިއްޔަތު އަދާ ކުރައްވާފައެވެ. ކަންތައް ކުރަންވީ ގޮތް އަމަލުފުޅުން ދައްކަވަމުންނެވެ. އެހެން ކަމުން ދިނިޔެ މިހާތަނަށް ދުށް އެންމެ ކުޅަދާނަ މުދައްރިސްގެ ޝަހުސިއްޔަތުގެ ޙައްޤުގައި ތެދުވުމަށް މާދަމާއަކީ މުނާސަބު ދުވަހެއްކަމުގައި ދެކެމެވެ. އުއްމީދު ކުރަނީ މާދަމާ ހަވީރު 4:00 ގައި އިހަވަންދޫ މަދަރުސާ ކައިރިން ފެށުމަށް ހަމަޖެހިފައިވާ މިހިނގާލުމުގައި އިހަވަންދޫގެ އެންމެހައި ރައްޔިތުން ބައިވެރިވާނެ ކަމަށެވެ.\nޢިލްމުގެ ކޯރަކުން ފެންވަރުވައިދީ ދަރިވަރުންގެ އުޅުމާއި ވިސްނުން ތަރަށްޤީ ކުރުމަށް ދިއްލިފައިވާ ދަންމަރެއްފަދަ މުދައްރިސުންގެ އަގުވަޒަން ކޮށްދެވޭނީ އެމުދައްރިސުންގެ އުއްމީދުތައް ތިކުންދިން ހާސިލްކޮށްދިނީމައިކަން ވަކިވެލުމުގެ ކުރިންވެސް ހަނދާންކޮށްދެމެވެ. އުނގަންނައި ދިނުމުގެ ދާއިރާގައި މަސައްކަތްކުރަމުންދާ އެންމެހައި މުދައްރިސުންނަށް ކެތްތެރިކަން ދެއްވައި އެރޮނގުން ކުރިއަށްދިއުމުގެ ހެޔޮ ތަޢުފީޤު ދެއްވާށި! އާމީން...!


ލޯބިވާވަރު އަންގަދޭހިތްވޭ2| Esfiya - Dhivehi Vaahaka Site\nކާރުގެ ދޮރުހުޅުވައިފައި ނިކުތް ވިޝާލް މިސްރާބުޖެހީ ކާރުގެ އަނެއް ފަރާތާއި ދިމާއަށެވެ. ވިޝާލް ކާރުގެ ދޮރު ހުޅުވާލަމުން ނިކުތް އަންހެން ކުއްޖާފެނި ލައުރާގެ އަނގަމަތީގައި އަތްއެޅުނެވެ.\n“ޒިލާ..!!!” ލައުރާ ހައިރާންވެފައި ބުނެލިއެވެ. “ލައުރާ…!!!” ޒިލާވެސް ހައިރާން ކަމާއި އެކު ބުނެލިއެވެ. “ތިދެމީހުން ދަންނަންތަ..؟” ވިޝާލް ހައިރާންވެފައި އެހިއެވެ. “އޮފް ކޯސް.. އެންޑް ނުދަނެ ކިހިނެތްވާނީ.. ޒިލް އިޒް މައި ބެސްޓް ފްރެންޑް..” ލައުރާ އުފާވެފައި އެހިއެވެ.\n“މިއޮތް ހުރިހާދުވަހު ޒިލް ބުނީ ޝާލް އަކީ އަހަރެންގެ ދޮންބެތަ..؟ އޯހް ހައު ސްޓުޕިޑް އައިއޭމް..” ލައުރާ އޭނާގެ ބޮލުގައި ޖަހާލަމުން ބުނެލިއެވެ. ޒިލާވެސް ބަހެން ނުބުނެ އިނީ ވިޝާލްގެ މަންމަ އާއި ބައްޕަ ތިބުމުންނެވެ. “ޒިލާ ގޮވައިގެން ބޭރުގަތަ ވިޝާލް އިންނަނީ.. އާދޭ އެތެރެއަށް..” ލައިޝާ ގިތްހެޔޮ ކަމާއެކީ ވާހަކަ ދެއްކުމުން ޒިލާގެ ތެޅެމުން ދިޔަ ހިތް ހަމައަކަށް އެޅުނެވެ. އެންމެ ހިތްހަމަ ޖެހުނީ ވިޝާލް އަކީ ލައުރާގެ ބޭބެ އަށް ވީތީއެވެ.\n“ބުނީމެއްނު އަހަރެންގެ ޕޭރަންޓްސް ވަރަށް ކޫލް ވާނޭ.. ހިނގާ އެތެރެއަށް..” ވިޝާލް ޒިލާގެ ކަންފަތް ދަށައް ގުދުވަމުން ބުނެލިއެވެ. ވިޝާލް ހިނގައިގަތުމުން ފަހަތުން ޒިލާވެސް ހިނގައިގަތެވެ. ލައުރާ ހިނގައިގަތީ ޒިލާ އާއި އެއް ކޮށެވެ.\nހުރިހާ އެންމެން ސޯފާގައި އިށީންދެލިއިރު ލައުރާ އާއި ޒިލާ އާއި ވިޝާލް ތިބީ އެއް ސޯފާގައެވެ. ވަސީލް އާއި ލިއުޝާ އެއް ސޯފާގައެވެ. “ދަރިފުޅާ ޒިލާ ކިހިނެތްތަ..؟” ވަސީލް ‘ދަރިފުޅު’ ކިޔައިގެން މުޚާތަބު ކުރުމުން ޒިލާގެ ހިތް ފުރިގެން އައެވެ.\n“ރަނގަޅު ބޭބޭ..” ޒިލާވެސް ޖަވާބު ދިނެވެ. “ދެން ބޭބެ އޭ ނުކިޔާ.. މިހާރު ތީ މިގޭގެ ކުއްޖެކޭ.. ބައްޕަ އާއި މަންމަ ކިޔައިގެން މުޚާތަބު ކުރޭ އިނގޭ..” ވަސީލް ނުހަނު ލޯބިން ބުނެލިއެވެ. “ކޮބާ ޒިލާގެ މަންމަ އާއި ބައްޕަ..” ޒިލާ އެންމެ ޖެހިލުންވި ސުވާލު ލިއުޝާ ކޮށްލިއެވެ.\nޒިލާ ވަގުތުން އިސްއޮބާލީ ދެލޮލަށް ޖަމާވެފައި ހުރި ކަރުނަތައް ނުދައްކަން ވެގެނެވެ. ވިޝާލް ހަށިގަނޑު ސީދާ ކޮށްލީ އެސިވާލައް ޖަވާބު ދޭން ތައްޔާރުވި ފަދައިންނެވެ. “މަންމާ.. ބައްޕާ..” ވިޝާލް އެދެމީހުންނަށް ވަކިން ބަލާލައިފައި އޭނާގެ ވާހަކަ ކުރިއަށް ގެންދަން ފެށިއެވެ.\n“ޒީގެ މަންމަ އާއި ބައްޕަ ވަނީ ޒީގެ އުމުރުން ސާދަ އަހަރުގައި ނިޔާވެފައި..” ވިޝާލް ބުނެލިއެވެ. “ވަރަށް ސޮރީ އެނގޭ ޒިލާ ދަރުފުޅާ.. އާދެބަލަ މަންމަ ކައިރިއަށް..” ލިއުޝާ އޭނާގެ ކަނާތް ފަރާތުގައި އޮތް ހުސްތަނަށް އިޝާރާތް ކުރަމުން ބުނެލިއެވެ.\nޒިލާވެސް ކިޔަމަންތެރިކަމާއެކީ ގޮސް ލިއުޝާ ކައިރީގައި އިށީންދެލިއެވެ. ލިއުޝާ ޒިލާގެ ބުރަކަށީގައި ފިރުމާލީ ހިތްވަރު ދޭފަދައިންނެވެ. “އެއީ ޒިލާ ތީނީ ވަރަށް ބިރުންދޯ.. އެއްވެސް ބިރެއް ގަންނާނެ ކަމެއްނެތް.. ޒިލާ ދެކެންވީ މިއި ހަމަ ޒިލާގެ މަންމަ އާއި ބައްޕަ ކަމަށް.. އެނގޭ.. މިގޭގެ ދޮރު އަބަދުވެސް ހުންނާނެ ޒިލާ އަށް ކަމެއް ޖެހޭދުވަހަކުން ހުޅުވިފައި..” ޒިލާގެ ދަތްދޮޅި ދަށް އަތް ލައްވާލައި ޒިލާގެ އިސްއުފުލާލަމުން ލިއުޝާ ބުނެލިއެވެ.\n“ދެން ހިނގާ ކާން ދާން..” ލިއުޝާ އެންމެންނާއި މުޚާތަބު ކުރަމުން ބުނެލިއެވެ. ވަސީލް ސޯފާއި ތެދުވުމުން އޭނާގެ ފަހަތުން ލިއުޝާ ހިނގައިގަތެވެ. ލިއުޝާގެ ފަހަތުން ވިޝާލް ހިނގައިގަތް އިރު ލައުރާ އާއި ޒިލާ ހިނގައިގަތީ އެއްކޮށެވެ. ދެމީހުން ވާހަކަ ކައިގައި ދިޔައިރު އެތާގައި ބަޔަކު ތިބިހެންންވެސް ހީނުވެއެވެ.\nވަސީލް އޭނާ އަބަދުވެސް އިށިންނަ ގޮނޑީގައި އިށިންނުމުން ލިއުޝާ ވަސީލްގެ ކަނާތް ފަރާތައް އިން ގޮނޑީގައި އިށިންނެވެ. ވަސީލްގެ ކަނާތް ފަރާތައް އިން ގޮނޑީގައި ވިޝާލް އިން އިރު އޭނާ އާއި ޖެހިގެން އަބަދުވެސް އިންނަނީ ލައުރާކަމަކު މިފަހަރު އެތާގައި އިނީ ޒިލާއެވެ.\nލިއުޝާ އާއި ޖެހިގެން އިންގޮނޑީގައި ލައުރާ އިށީންނެވެ. ކުރިމަތީގައި އިން އެކުވެރިޔާ އަށް ހިނިތުން ވުނެއް ދީފައި ލައުރާ މަޑުކުރީ ފުރަތަމަ ބައްޕަ ބަތްކާތަށި ނަގަންދެންނެވެ. ވަސީލް ތަށިނެގުމުން ފަހަރަކު މީހަކު ތަށިނަގާފައި އެމީހަކު ބޭނުންވާވަރަކަށް އެއްޗެހި އަޅަންފެށިއެވެ.\nލައުރާ ފުރަތަމަވެސް ކައިރި ކޮށްލީ ޕާސްޓާ ތައްޓެވެ. ޕާސްޓާ ކޮޅެއް އެޅުމަށްފަހު ސްޕެގެޓީ ކޮޅެއްވެސް އޭނާގެ ތައްޓައް ލިއެވެ. އަދި ދެވައްތަރުގެ ސަޓަނި ލުމަށްފަހު ނިކަން މީރުކޮށް ލައުރާ ކާންފެށިއެވެ. “ދަރިފުޅާ.. މަންމަ އަބަދުވެސް ބުނަމެއްނު ލަސްލަހުން ކާށޭ.. އެހެން ނޫނީ ކުށި އަރާފާނެއޭ.. ތިލަސްލަހުން ކެއަސް މީހަކު ތިތަށިން ކާކަށް ނާންނާނޭ..” އަވަސް އަވަހަށް ކަމުން ދިޔަ ލައުރާފެނި ލިއުޝާ ދެފަރާތައް ބޯހޫރުވާލިއެވެ.\nލިއުޝާ މިހެން ބުނުމުން ކުޑައިރުކޮޅަކަށް ލަސްވިއަސް އަނެއްކާވެސް ލައުރާ އަށް ކެވެން ފެށުނީ އެގޮތަށެވެ. ވަސީލްވެސް މިޙާރު އެއްފަހަރު ލައުރާގާތު ބުނެފިއެވެ.\nކައިނިމުމުން ވިޝާލް ގާތު ވަސީލް އެދުނީ ލަސްނުކޮށް ޒިލާ އޭނާގެ ގެއަށް ލުމަށެވެ. އަދި ހުރިހާ އެންމެންވެސް ޒިލާ އާއި ވިޝާލް އާއި އެއްކޮށް ދޮރާއި ހަމައަށް ދިޔައެވެ. “ދަރިފުޅާ.. ދަރިފުޅުގެ އެއްވެސް ބެލެނިވެރިއެއް ހުރޭތަ..؟” ލިއުޝާ ޒިލާގެ ބޮލުގައި ފިރުމާލަމުން ބުނެލިއެވެ.\n“ލައްބަ.. އަޅުގަނޑު މާލޭގައި އުޅެނީ ބޮޑުދައިތަ ކައިރީގައި..” ޒިލާވެސް ހިނިތުން ވެލަމުން ޖަވާބު ދިނެވެ. “އެހެންތަ..؟ މާދަން އެހެންވީރު ހަވީރުގައި ބޮޑުދައިތަ ގޮވައިގެން އަންނަން ވީއެއްނު މިގެއަށް..” ލިއުޝާގެ މިބަހަށް ޒިލާ ބޯޖަހާލިއެވެ.\nވިޝާލް އާއި ޒިލާ ކާރުގައި ގޭޓުން ނިކުންނަން ދެން ލިއުޝާއާއި ވަސީލް އަދި ލައުރާ މަޑުކުރުމަށްފަހު އެދެމީހުން ލޯމަތިން ގެއްލުމުން އެތިން މީހުން އެތެރެއަށް ވަންނަން ހިނގައިގަތެވެ. ލައުރާވެސް އިތުރަށް މަޑު ކުރަން ނަހަދައި ގޮސް ކޮޓަރިއަށް ވަދެ އެނދުމައްޗައް ވެއްޓިގަތެވެ.\nކައިރީގައި އޮތް ފޯނު ބަލާލިއިރު ނުދަންނަ ނަންބަރަކުން މެސެޖުކޮށްފައި އޮތެވެ. ޖަހާފައި އިނީ ހަމަ އެކަނި ހައި އެކެވެ. ލައުރާ އަޅާވެސް ނުލައި ފޯނު ބާއްވާފައި ލިޔާމޭޒުކައިރިއަށް ޖެހިލީ ކޮލެއްޖު ފިލާވަޅުތައް ނިންމާށެވެ.\nލައުރާ ހަދަމުން ދަނީ ބިސްނަސް މެނޭޖްމެންޓް ކޯހެކެވެ. އަދިކިރިޔާ އެކޯސް ފެށުނު އިރު ލައުރާ ދަނީ ކަށިން ހިތްވަރު ނެރެ ބައްޕަމެން ފަޚުރުވެރިވާފަދަ ވަނައެއް ހޯދުމަށް މަސްކަތް ކުރަމުންނެވެ. ވަސީލްމެން ލައުރާ އެހެން ގައުމަކަށް ކިޔަވަން ފޮނުވަން އުޅުމުންވެސް ލައުރާ އެކަމާއި އެއްބަސް ނުވީ މަންމަ އާއި ބައްޕަ ކައިރީގައި ތިބެ ކިޔަވަން ބޭނުންވާތީވެއެވެ.\nއެކަމާއި ވަސީލް އާއި ލިއުޝާވެސް އެއްޗެކޭ ނުބުނީ ލައުރާ އެދޭކަމަކަށް ފުރަގަސް ނުދޭންވެގެންނެވެ.\nކޮލެޖަށް ވަދެގެން އައި ލައުރާގެ ނަޒަރު ހުއްޓުނީ ބެންޗެއްގައި އިން ޒިލާ އަށެވެ. އަދި ފުރަތަމަ ގަޑި ފެށެން ވަގުތު އޮތުމާއެކު ލައުރާ މިސްރާބު ޖެހީ އެދިމާއަށެވެ. “ހެއި ޒިލް..” ލައުރާ ގޮވާލިއެވެ. “ލައު..” ލައުރާ ފެނުމުން ޒިލާގެ މޫނުމައްޗައް ރީތި ހިނިތުންވުމެއް ވެރިވިއެވެ. “ހުމްމްމ.. ޒިލް އެއް ނޫންދޯ ކިޔަންވީ.. ދެން މިހާރު ކިޔަންވީ ފަހަރި..” ލައުރާ ޒިލާ އާއި ސަމާސާ ކޮށްލަމުން ބުނެލިއެވެ.\n“ހުމްމް.. މި ލައުގެ ކަންތައް ވަރަށް ބޮޑު ވާނެ…” ލައުރާގެ އަތްމަތީގައި ޖަހާލަމުން ޒިލާ ބުނެލިއެވެ. “އޭއި.. ކޮލެޖައް އާ ކުއްޖެއް އައިސްގެން އެބައުޅޭ.. ލައު ނުދެކެންތަ..؟” ޒިލާ ލައުރާގެ ކަންފަތް ދަށުގައި ބުނެލިއެވެ.\n“ހުމްމްމ.. މިޙާރު އޭނަ އަށް ހިތް ކިއީ ދޯ..؟” ލައުރާ ސަމާސާ ރާގަކަށް ބުނެލިއެވެ. “ހުއް.. އަހަންނެއް ނޫޅެން އަހަރެންގެ ޝާލް ދޫކޮށްލައިފައި އެހެން މީހެއްގެ ގާތައް އަންނާކަށް..” ޒިލާ ފޮނިވެލާފައި ބުނެލިއެވެ. “ހޫންންނ.. އަހަރެންގެ ދޮންބެ ދެކެ ހާދަ ލޯތްބެކޭ ދޯ ތިވަނީ.. ޖޭ ވެއްޖެ..” ލައުރާ ރާގު އަޅުވާލަމުން ބުނެލިއެވެ.\n“ހުއް.. މި ލައުރާގެ އަނގައިން އެރުމަކީ ނާދިރު ކަމެއް..” ކައިރީގައި އިން ދަބަސް ނަގައި ކުލާހަށް ދާން މިސްރާބު ޖަހަމުން ބުނެލިއެވެ. ޒިލާގެ ފަހަތުން ކަހަލަ ގޮތަކަށް ލައުރާވެސް ދިޔައެވެ. ލައުރާ ގޮސް ކުލާހަށް ވަތް އިރު އިނީ އެންމެ ފަހަތުން ހުސް ދެގޮނޑި އެވެ. އޭގެތެރެއިން އެންމެ އެތެރޭގައި އިން ގޮނޑީގައި ލައުރާ ގޮސް އިށީންނެވެ.\nއޭރު ކިޔަވައިދޭ އަންހެން ޓީޗަރެއް އައިސް ކުލާހައް ވަންނަނީ އެވެ. ލައުރާ އިނީ ބޭރު ބަލަންށެވެ. އެމިސް އައިސް ވަތްއިރުވެސް ލައުރާއަކަށް ނޭނގުނެވެ. މިސްވެސް ކޮންމެހެން ލައުރާ އާއި ވެގެން ނޫޅެއެވެ.\nއިރުކޮޅަކުން އިވުނީ ރީތި ހިތްގައިމު ބަރު ފިރިހިން އަޑަކުން މީހަކު ސަލާން ގޮވާލި އަޑެވެ. “އޮހް.. އާކުއްޖެއް ދޯ.. އެންމެ ފަހަތުގައި އިން ގޮނޑީގައި އިށީންނަން ދޭ..” ބޯޑުގައި ކޮންމެވެސް އެއްޗެއް ލިޔަން އިން ޓީޗަރު ބުނެލިއެވެ.\nމާލޭގެ ހަލަބޮލި މަގިމައްޗައް ނަޒަރު ހުއްޓާލައިގެން އިން ލައުރާ ސިހުނީ ދާދި ގާތުން މީހަކު ހިލަންވެގެނެވެ. ލައުރާ އެނބުރި ބަލައިލި އިރު ނުވެސް ދަންނަ ޒުވާނަކު އިނުމުން ލައުރާ ސިހުނެވެ. ލައުރާ ބަލާލި ވަގުތަކީ އެޒުވާނާވެސް ބަލާލި ވަގުތެވެ. ވަގުތުން ދެމީހުންގެ ހަތަރު ކަޅި ހަމަވިއެވެ. ލައުރާގެ ހިތައް އެނގުން ވެލައިގެން ދިޔައެވެ.\nކައިރީގައި އިން ޒުވާނާ އަޅައިވެސް ނުލައި އަނެއް ފަރާތައް އެނބުރުމުން ލައުރާގެ ހިތައް ތަދުވެގެން ދިޔައީ ކީއްވެ ކަމެއް ނޭނގެއެވެ. ނަމަވެސް ޓީޗަރު ކިޔައިދެން ފެށުމުން ލައުރާ އަށް އެދިމާ އަށް ސަމާލުކަން ހުއްޓުނެވެ.\nއެދުވަހު ގެއަށް ދިޔައިރުވެސް ލައުރާގެ ހިތުން އެޒުވާނާގެ ތަސްވީރު ފުހެވިގެން ދާގޮތެއް ނުވިއެވެ. ސިކުނަޑީގައ ކޮއްޓަމުން ދިޔައީ އޭނާގެ ހިތްގައިމު އަޑެވެ. ހިތުގެ އަޑިގައި ކުރެހުނީ އޭނާގެ ތަސްވީރެވެ.\nކަޅު ފަން އިސްތަށިގަނޑެވެ. ގަދަ މުށި ކުލައިގެ ކަޅިން ލައުރާ އަށް ހުސްކަން ފިޔަވައި އެއްވެސް އެޗެއް ނުފެނުނެވެ. ބޯވަރުގަދަ ބުމައެވެ. ތުނިކޮށް ބަހައްޓާފައިވާ ތުނބުޅިން އެފިރިހެން ވަންތަކަން އިތުރު ކޮށްދެއޭ ލައުރާގެ ހިތައް އެރިއެވެ. ބާމަތި ފުޅާ ދިގުއިސްކޮޅެއްގެ ޒުވާނާ ލައިގެން އިން މުށިކުލައުގެ ޓީޝާޓާއި ކަޅު ޖިންސައް ދަންދެން ލައުރާ އަށް ކަމުދިޔައެވެ. ގަޔަށް ހިފާލައިފައިވާ ޓީޝާޓު އޭނާގެ ލޮލާއި ނިކަން ގުޅެއޭ ލައިރާގެ ހިތައް އަރަމުން ދިޔައެވެ.\nދެވަނަ ސިކުންތުގައި ލައުރާ ހައިރާންވީ އެނުދަންނަ ޒުވާނާ އާއި މެދު އެހާވަރަށް ވިސްނެންވީ ސަބަބެއް ޚުދު ލައުރާ އަށް ވެސް ނޭނގުމުންނެވެ. ލައުރާ އޭނާ އާއި މެދު އެކަހަލަ ވިސްނުންތައް ގެންގުޅެވެންވީ ސަބަބެއް ނޭނގުމުންނެވެ.\nއޭނާ އަށް މިވަނީ ކިހިނެތް ހެއްޔެވެ؟ އެޒުވާނާ ފެނުމުން ހިތައް އެނގުން ވެލަނީ ކީއްވެހެއްޔެވެ؟ އެޒުވާނާގެ ތަސްވީރު ދެލޯމަރާލުމުންވެސް ސިފަވަނީ ކީއްވެހެއްޔެވެ؟ އެޒުވާނާ އާއި މެދު ޚިޔާލު ކުރެވުމުން ލަދުގަންނަ ގޮތް ވަނީ ކީއްވެހެއްޔެވެ؟ އެޒުވާނާ ފެނުމުން އޭނާގެ ބަނޑުގައި ކޮކާ އުދުހޭހެން ހީވަނީ ކީއްވެހެއްޔެވެ؟ އެގޮތްނޭނގޭ ޒުވާނާ އާއި މެދު ތަފާތު ނަޒަރަކުން ދެކެވެނީ ކީއްވެހެއްޔެވެ؟\nހުސް ޖަވާބު ނުލިބޭ ސުވާލުތަކުން ލައުރާގެ ސިކުނޑި ގޮއްވަމުން ދިޔައެވެ. އެސުވާލު ތަކުގެ ޖަވާބު އިންޓަނެޓުން ވެސް ލިބުމަކީ ނުވާނެ ކަމެކެވެ. ދެން އެސުވާލުތަކުގެ ޖަވާބު ހޯދަން އަހާނީވެސް ވަކި ކާކު ކައިރީގަހެއްޔެވެ؟\nHere is the 2nd prt.. hope you would love it.. next prt soon.. 🙂 insha Allah..\nVrh reethi mi part ves❤❤❤🙂Masha Allah curiously waiting for the next part……………… stay safe and sound\nJazaakallah khairan anaa naako.. stay safe too\nVarah reethi mi part ves curiously waiting for the next part next part mi ah vure dhogu kohlachcheyyy pleaseeeee\nI mean dhigu*\nJazaakallah khairan starlight vixx.. it’s more than 1000 words..\nVrrreeeethi salhi kamun obinovey 😍😍😍😍😍😍😍😍😍☺☺☺Curiously waiting for the next part Luv ya sis\nJazaakallah khairan shaima shaee\nVarah reethi😍😍 masha allah\nJazaakallah khairan unknown\nMaasha Allah sisoo..varah reethi…curiously waiting 💯💯💯💯😘😘😘😘\nJazaakallah khairan Ryn\nWow mi part ves vrh sali ❤❤\nVrh sali ingey 🥰🥰🥰❤❤❤\nOmg zilaa aa Lauraa evy enme fahun best frnds ah dhw heheh😂😂😂😂\nVrh guley zilaa aa vishaala aa 😁😁😍😍😍😊😊🥰🥰🥰🥰🥰🥰❤❤❤\nAnd Laura is in love thooche dhw hehe\nAndeboy akee saahil dhw heevany😀😀😀😀😀😀😀❤❤❤🥰🥰🥰🥰\nWaiting for the next part 🥰🥰🥰\nJazaakallah khairan Ril.. dhen balama dho.. lyt.. 🙂 stay safe 2\nWoow..💖💖💖💖💖💖💖mi bai ves hama superb…💕💕💕💕💕💕…curiously waiting for the nxt prt🥰🥰🥰🥰🥰\nކޮބާ އެއްވަނަ ބައި😭😭\nއެ ތޫފާނީ ރޭ (6)\nބިރުވެރި ލޯބި July 9, 2017


ޕަބްލިކް ރިލޭޝަންސް ކޯރޑިނޭޓަރ (ކޮންޓްރެކްޓް)\nޕަބްލިކް ރިލޭޝަންސް ކޯރޑިނޭޓަރ\nއާންމުން ހޭލުންތެރިކަން އިތުރުކުރުމަށް ސިޓީ ކައުންސިލުން ހިންގާ އެކިއެކި ޕްރޮގްރާމްތަކާއި، ސޯޝަލް މީޑިއަރ އެކައުންޓުތައް އޮޕަރޭޓްކުރުމަށްބޭނުންވާ ކޮންޓެންޓްތައް ތައްޔާރުކުރުން.\nމާލޭ ސިޓީ ކައުންސިލުން ނިންމާ ނިންމުންތައް ކައުންސިލްގެ ވެބްސައިޓަށް އަޕްލޯޑް ކުރުމާއި، ކައުންސިލްގެ ރަސްމީ ސޯޝަލްމީޑިއާ އެކައުންޓްތައް މެދުވެރިކޮށް ޢާއްމުއްނަށް ޚަބަރު ފޯރުކޮށްދިނުން.\nމާލޭ ސިޓީ ކައުންސިލުން ބާއްވާ ބައްދަލުވުންތަކާއި ހަފްލާތަކުގެ މައުލޫމާތު ރޭޑިއޯ، ޓީވީ ސްޓޭޝަންތަކާއި އަދި އެހެނިހެން ސޯސަލް މީޑިއާގެ ވަޞީލަތްތައް މެދުވެރިކޮށް އާއްމުންނަށް ފޯރުކޮށްދިނުމުގެ މަސައްކަތްކުރުން.\nމާލޭ ސިޓީ ކައުންސިލުން ކުރާ އެހެނިހެން މަސައްކަތްތަކާއި ހިންގާ ޙަރަކާތްތަކުގައި ބައިވެރިވެ މައުލޫމާތު ފޯރުކޮށްދޭންޖެހޭ ފަރާތްތަކަށް މައުލޫމާތު ހިއްޞާކުރުން.\nމާލޭ ސިޓީ ކައުންސިލުން ނެރޭ ނޫސްބަޔާންތަކާއި، މާލޭ ސިޓީ ކައުންސިލުން ކުރަމުންގެންދާ މަސައްކަތާ ގުޅިގެން ސާއިރުކޮށް ނެރޭ ލިޔެކިޔުންތައް އާކައިވްކޮށް ބެލެހެއްޓުން.\nމާލޭ ސިޓީ ކައުންސިލުގެ އެކި ސެކްޝަންތަކުން ކުރާ މަސައްކަތްތަކާ ގުޅިގެން ޖަވާބުދާރީ ވާންޖެހޭ ކަންކަމުގައި ތައްޔާރުކުރަންޖެހޭ ލިޔެކިޔުންތައް ކަމާބެހޭ ސެކްޝަންތަކުގެ ލަފާގެ މަތިން ތައްޔާރުކޮށް އާންމުކުރުމުގެ އެންމެހައި ކަންކަން ބެލެހެއްޓުން.\nމާލޭ ސިޓީ ކައުންސިލުން ކުރާ މަސައްކަތްތަކާއި ގުޅިގެން ނެރެންޖެހޭ އިންހައުސް މަޖައްލާ އަދި ލީފްލެޓްފަދަ ތަކެތި ތައްޔާރުކުރުމަށް ބޭނުންވާ ލިޔުންތައް ތައްޔާރުކޮށް މިކަންކަމާއި ގުޅިގެން ކުރަންޖެހޭ އެއްމެހާ މަސައްކަތްތައް ބެލެހެއްޓުން.\nމާލޭ ސިޓީ ކައުންސިލްގެ ޓުވިޓަރ، ފޭސްބުކް، ވެބްސައިޓް އަދިވެސް އެހެނިހެން ސޯސަލް މީޑިއާ އެކައުންޓްތައް ޖުމްލަކޮށް ބެލެހެއްޓުން.\nމުނިސިޕަލް މަސައްކަތްތަކާ ސިސާސަތުތަކާގުޅިގެން ފޯރުކޮށްދޭންޖެހޭ މައުލޫމާތުތަކާއި ހޭލުންތެރިކުރުމުގެ މަސައްކަތްކުރުން.\nމާލޭސިޓީ ކައުންސިލާއި ބޭރުގެފަރާތްތަކާއި ގުޅިގެން ހިންގާ ހަރަކާތްތަކާއި ކުރަންޖެހޭ މަސައްކަތްތައް އިދާރާގެ ވެބްސައިޓަށް އަޕްލޯޑް ކުރުން.\nޕަބްލިކް ރިލޭޝަންސް، އިންޓަރނޭޝަނަލ/ފޮރިން ރިލޭޝަންސް، ޖާނަލިޒްމްސް، ކޮމިއުނިކޭޝަންސް، މާރކެޓިންގ ނުވަތަ މިނޫންވެސް ގުޅުންހުރި ދާއިރާއިން ދަށްވެގެން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލްކޮށްފައިވުމާއެކު، މަސައްކަތާ ގުޅުން ހުރި ދާއިރާއިން މަދުވެގެން 1 އަހަރު ދުވަހުގެ ތަޖުރިބާ ލިބިފައިވުން.\nމި މަޤާމަށް އެދި ހުށަހަޅާ ފަރާތްތަކުގެ ތެރެއިން އިންޓަރވިއު ކުރެވޭނީ މަޤާމުގެ އަސާސީ ޝަރުތު ފުރިހަމަވާ ފަރާތްތަކާއި އެވެ. އިންޓަރވިއު އާއި ޕްރެޒެންޓޭޝަން އޮންނާނީ 08-20 އޮކްޓޯބަރ 2019 އާ ދެމެދު މާލޭ ސިޓީ ކައުންސިލް އިދާރާ (މަށްޗަންގޮޅީ ބައި) ގައެވެ. މަޤާމަށް ޝަރުތު ހަމަވާ ފަރާތްތަކުން ޕްރެޒެންޓޭޝަން ތައްޔާރުކުރައްވާނީ ތިރީގައި މިދަންނަވާ ބައިތައް އެކުލެވޭ ގޮތަށް ދިވެހި ބަހުންނެވެ. މަޤާމަށް ޝަރުތުހަމަވާ ފަރާތްތަކަށް އިންޓަރވިއުއަށް އޮންނަ ތާރީޚާއި ގަޑި މި އިދާރާއިން އަންގާނެއެވެ.\nނަންބަރު: (IUL) 425-C1/1/2019/ 77


Midhiya2Hafthaa Ambulance Aun Lasvefaeh Nuwey - Naseem - Vaguthu\nމިދިޔަ ދެ ހަފްތާ އެމްބިއުލާންސް އައުން ލަސްވެފައެއް ނުވޭ - ނަސީމް\nއެމްބިއުލާންސްގެ ހިދުމަތް ރަނގަޅު ކުރުމަށް މަސައްކަތް ކުރަމުން އަންނަ މިދަނޑިވަޅުގައި ފާއިތުވެދިޔަ ދެ ހަފްތާ ތެރޭގައި އެމްބިއުލާންސް އައުން ލަސްވެފައި ނުވާ ކަަމަށް ހެލްތް މިނިސްޓަރ އަހުމަދު ނަސީމު ވިދާޅުވެއްޖެއެވެ.\nނަސީމް މިހެން ވިދާޅުވީ، ހިއުމަން ރައިޓްސް އެންޑް ޖެންޑާ ކޮމެޓީގައި ވާހަކަދައްަވަމުންނެވެ.\nނަސީމް ވިދާޅުވީ، އެމްބިއުލާންސް އައުން ލަސްވެގެން ޝަކުވާ، އޭނާ އެ ވުޒާރާއާ ހަވާލުވި ފަހުން ފާހަގަކުރެވިފައި ނުވާ ކަމަށެވެ.\n"އެކަމަކު އެ އަޅުގަނޑާއި ހަމައަށް ނައިސްވެސް އޮވެދާނެ، އެހެންވީމަ އަޅުގަނޑު އެެއެއް ދަންނަވާކަށް ނޭނގެ". މިނިސްޓަރ ވިދާޅުވިއެެވެ.\nއަދި ދާދި ފަހުން ނިޔާވި ފާތުމަތު މިޝްކާގެ ކޭސްގައި އެމްބިއުލާންސްއަށް އެންގުމާއެކު 10 މިނުޓް ތެރޭގައި އެމްބިއުލާންސްގައި އެ ކުއްޖާ ހޮސްޕިޓަލަށް ގެންދެވުނު ކަން މިނިސްޓަރ ފާހަގަކުރެއްވިއެވެ.\nމިނިސްޓަރ ވިދާޅުވީ، މިހާރު އެމްބިއުލާންސްގެ ހިދުމަތް ވަކިން ފަށާފައިވާ ކަމަށެވެ.\n"އަދި މިހާރު އެންމެ ލަސްވެގެންވެސް މި ކޮވިޑްގެ ވޭދަނަތަކުގައިވެސް ދުރުން މިހެން ޑިލޭއެއް އައިސްފައި އޮތީ، މިކަމާއި ވިދިގެން އަޅުގަނޑުމެން އެމްބިއުލާންސްގެ ހިދުމަތް ތަންކޮޅެއް ރަނގަޅަށް ހެލްތް މިނިސްޓްރީގެ ފަރާތުން ކުރަމުން މި އަންނަނީ".\nމިނިސްޓަރ ވިދާޅުވީ، މިދިޔަ ދެ ހަފްތާ ތެރޭގައި އެމްބިއުލާންސް ލަސްވެފައި އޮތީ 20 މިނުޓަށް ކަމަށެވެ.\n"އެއީ ލަހެއް ކަމަކަށް ނުވޭ، ބައެއް ފަހަރު، އެ އެމްބިއުލާންސް ދާއިރު ބަލި މީހާ ތައްޔާރުނުވެ މިހުރީ އަންނަން، އެހެންވީމަ އެހެންވެސް ވެފައި އެބަ ހުރި، އެހެންވީމަ މިހާރު އަޅުގަނޑުމެންނަކަށް ނުފެނޭ އެ ދަތިތަކެއް، ވަރަށް ބޮޑެތި އިމްޕްރޫވްމެންޓެއް ގެނެވިއްޖެ މިހާތަނަށް މި އޮޕަރޭޝަނާއި ގުޅިގެން".\nކުއްލި ހާލަތުގައި އެމްބިއުލާންސް ހޯދަން ބޭނުންވާ ފަރާތްތަކަށް އެ ހިދުމަތް ދިނުމަށް އިމަޖެންސީ މެޑިކަލް ސަރވިސް ވަނީ ތައާރަފްކޮށްފައެވެ. އެގޮތުން އިމަޖަންސީ މެޑިކަލް ސަރވިސް އަށް ގުޅަން ޖެހޭނެ ނަމްބަރަކީ 100 އެވެ.\nވެކްސިންގެ ދެ ޑޯޒު ޖެހި މީހުންނަށް ލުޔެއް ނެތް!\nޖޫން 21, 2021 18:16\nމުސްކުޅިބޭ ނުކުމެ ގޮވާނޭ މަޔޯ މަޔޯ ބުޅާ ގޮވާނޭ\nމުސްކުޅިބޭއަށްވުރެ ގިނަ ޒުވާނުންގެ ހާލުމާބޮޑު. ގިނަޒުވާނުން މިތިބެނީ ފެންތައްޓެއްބޯލައިގެން މަގުމަތީގަ ރަބަރުދޫވެފަހުރި ފަޓްލޫނެއްލައިގެން.\nޖޫން 21, 2021 18:48\nއަޅެ ހާދަ ބޮޑު ތެދެއް 😠\nޖޫން 21, 2021 19:13\nތިކަމުންވެސް އިނގޭ ނަސީމުގެ ޒިންމާ. ނަސީމު ރަނގަޅަށް ބެލީމަ އެބަ ވާނުވާ އެނގެއެއްނު! ނަސީމަށް އެތުއްތު ކުއްޖާގެ މަރަކުން ނުރެކެވޭނެ.\nޖޫން 21, 2021 19:18\nމީނަބުނެފި ނަމަ ޒުވާނަކުވެސް މުސްކުޅިވެދާނެ އިސްތިއުފާދީފަ ގެޔަށްވަންނަންޖެހޭ އުމުރުގަ ކޮސްނުގޮވަބަލަ.\nޖޫން 21, 2021 20:27\nތިބޭ2އަހަރުވިއަސް ބުނާނީ ލަހެއްނުވޭ ކަލޭ ތީ ދިވެހިންގެ އަދުއްވެއް\nޖޫން 21, 2021 20:32\nމަނިކުފާނަށް ފީކޮއި ކުޅެން އެނގޭތޯ\nޖޫން 21, 2021 20:58\nކަލޭ ދުނިޔެއަށް އައީ އަންހެނެއްގެ ބަނޑުން، ނަމަވެސް ކަލޭ މަރުވީމަ ދާން ޖެހެނީ ކައްވަޅަށް\nޖޫން 21, 2021 21:05\nއެހެންވީމަ ކުރިން ގަސްތުގަ ކުރިކަމެއް ކަމަށް ތިއެއްބަސް ވެވުނީ. ޝުކުރިއްޔާ\nޖޫން 22, 2021 01:16\nވަރަށް ބޮޑު ކުރިއެރުމެއް.ހަވާ އަރުވަންފެނޭ..\nޖޫން 22, 2021 02:59\nމެޑަލް އަޅުވަންވީ؟ އިޓްސް ޔޯރ ޖޮބް


Mi aharu nimeyiru MIFCO akee gellun nuvaa kunfunyakah badhalu vaane: Raees\nއަހަރު ނިމޭއިރު ގެއްލުން ނުވާ ކުންފުންޏަކަށް މިފްކޯވާނެ: ރައީސް\nތިނަދޫގައި ރައީސް ސޯލިހު މިރޭ ވާހަކަފުޅު ދައްކަވަނީ\nމި ސަރުކާރުން މިފްކޯގެ ހިންގުމަށް ބޮޑެތި ބަދަލުތަކެއް ގެންނަން ރާވާފައިވާ ކަމަށާއި އެގޮތުން މި އަހަރު ނިމޭއިރު އެ ކުންފުންޏަކީ ގެއްލުން ނުވެ ހިނގާ ކުންފުންޏަކަށް ބަދަލު ވާނެ ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nމަސްވެރިކަަމުގެ ދާއިރާއާ ގުޅޭ ގޮތުން ރައްޔިތުންގެ ހިޔާލު ހޯދުމަށް ގދ. ތިނަދޫގައި މިހާރު ކުރިޔަށް ދާ "ޖަޒީރާ ހޮޅުއަށި" ބައްދަލުވުން ފެއްޓެވުމުގެ ގޮތުން ރައީސް ސޯލިހު ވިދާޅުވީ ޓޫރިޒަމްގެ ފައިދާ ރާއްޖެއަށް ލިބެން ފެށުމުގެ ކުރިން ދައުލަތަށް ލިބޭ އާމްދަނީގެ އެންމެ ބޮޑު ހިއްސާއެއް ކުރަމުން އައި މަސްވެރިކަމުން ކަމަށެވެ. އަދި މިއަދު އާމްދަނީގެ އެންމެ ބޮޑު ހިއްސާއެއް އަދާ ކުރާ ބަޔަކަށް ނުވި ނަމަވެސް މަސްވެރިކަަމަކީ ސީދާ ރައްޔިތުންގެ އަތަށް އެންމެ ގިނަ ފައިސާ އަރާ މަސައްކަތް ކަމަށް ރައީސް ވިދާޅުވި އެވެ. އެގޮތުން މިފްކޯ އިން މިދިޔަ އަހަރު މަސް ގަތުމަށް 813 މިލިއަން ރުފިޔާ ހަރަދުކޮށްފައިވާ ކަމަށާއި މި އަހަރުގެ މިހާތަނަށް އައިއިރު ވެސް 467 މިލިއަން ރުފިޔާ ހަރަދުކޮށްފައިވާ ކަމަށް ރައީސް ވިދާޅުވި އެވެ.\nއިތުރު ހިސާބުތަކަށް އަލިއަޅުވާލައްވަމުން ރައީސް ސޯލިހު ވިދާޅުވީ ރާއްޖެ އިން ބާނަނީ 150،000 ޓަނުގެ މަސް ކަމަށާއި އޭގެ ތެރެއިން މިފްކޯއަށް ގަނެވެނީ 42،000 ޓަނު ކަމަށެވެ. އަދި އެހެން ފަރާތްތަކަށް 100،000 އެއްހާ ޓަނުގެ މަސް ގަނެވޭ ކަމަށް ރައީސް ވިދާޅުވި އެވެ. މިފްކޯއަށް ގަންނަ މަހުގެ ތެރެއިން ބަންދު ކުރެވެނީ 28 ނުވަތަ 30 ޕަސަންޓު މަސް ކަމަށާއި ނަމަވެސް ފިނިކޮށްގެން ބޭރު ކުރާ މަހަށް ވުރެ ބަންދުކޮށްގެން ބޭރު ކުރުރުމުން ލިބޭ އަގު ހަތަރު ގުނަ އިތުރުވެގެން ދާ ކަމަށް ރައީސް ސޯލިހު ވިދާޅުވި އެވެ.\n"ފެންނަން އޮތް ހަގީގަތަކީ މިފްކޯގައި ފައިދާ ވާ ހަމައެކަނި ތަނެއްގެ ގޮތުގައި މިއަދު މިއޮތީ ފެލިވަރު. ފެލިވަރަކީ މަސް ބަންދުކޮށްގެން ބޭރު ކުރާ ތަނެއް. ކޫއްޑޫ ވިޔަސް އައްޑޫ ވިޔަސް ކަނޑުއޮތްގިރި ވިޔަސް މިވަގުތު އެ ހިންގަނީ ގެއްލުމުގައި. އެހެންކަމުން ރާއްޖެއަށް މި ބާނާ މަސް އަދި މިފްކޯއަށް މި ގަންނަ މަސް ޕްރޮސަސްކޮށްގެން ބަންދުކޮށްގެން ބޭރު ކުރެވިއްޖެއާ މިހާރު މިލިބޭ އަގަށް ވުރެ ބޮޑު އަގެއް ލިބޭނެ،" ރައީސް ވިދާޅުވި އެވެ.\nރައީސް ވިދާޅުވީ ރާއްޖޭގައި ބާނާ މަހުގެ ބޮޑު ބައެއް ޕްރޮސަސް ކުރެވި ބަންދުކޮށްގެން އެކްސްޕޯޓު ކުރުން ގިނަ ކުރަން ޖެހޭ ކަމަށާއި އޭގެން ލިބޭ އާމްދަނީ އިން މިފްކޯއަށް މަސް ގަންނެވޭ މިންވަރު އިތުރު ކުރެވޭނެ ކަމަށެވެ. އެ ކުންފުންޏަށް އެފަދަ ބޮޑެތި ބަދަލުތަކެއް ގެންނަން މި ސަރުކާރުން ނިންމާފައިވާ ކަމަށާއި އެ ބަދަލުތަކާއެކު މި އަހަރު ނިމޭއިރު މިފްކޯއަކީ ގެއްލުން ނުވާ ކުންފުންޏަކަށް ބަދަލުވާނެ ކަމަށް ރައީސް ސޯލިހު ވިދާޅުވި އެވެ.\n"ކެމްޕެއިން ތެރޭގައި ވައުދުވީ ފަަދައިން ފުރަތަމަ ކަމަކަށް މިފްކޯއަކީ ގެއްލުން ނުވެ ހިންގާ ތަނެއްގެ ގޮތުގައި ހެދުމުގެ މަސައްކަތް ކުރަމުން މި ދަނީ. އިރާދަކުރެއްވީއާ މި އަހަރު ނިމޭއިރު މިފްކޯއަކީ ގެއްލުން ނުވެ ހިނގޭ ތަނެއްގެ ގޮތުގައި ބަދަލުގެން ދާނެ އަދި އެއަށް ފަހުގައި މި ދެންނެވި ފަދައިން ރާއްޖެއަށް ބާނާ މަސް އިތުރަށް ޕްރޮސަސްކޮށް އިތުރު އަގު ހޯދޭނެ ކަމީ ޝައްކެއް އޮތް ކަމެއް ނޫން،" ރައީސް ވިދާޅުވި އެވެ.\nމިހާރު އޮންނަނީ ރާއްޖޭގައި ބާނާ މަސް ޒޯނުތަކަކަށް ބެހާލުމަށް ފަހު ވަކި ފަރާތްތަކަށް އޭގެ ކޮންޓްރޯލު ދީފައި ކަމަށާއި ނަމަވެސް އެއީ ހުޅުވާލެވިދާނެ ކަމެއް ކަމަށް ރައީސް ސޯލިހު ވިދާޅުވި އެވެ. އެގޮތުން ރާއްޖޭގެ ކޮންމެ ސަރަހައްދަކުން ކޮންމެ މީހަކަށް މަސް ގަތުމުގެ ފުރުސަތު ހުޅުވާލުމުން އޭގެ ފައިދާ މަސްވެރިންނަށް ވަރަށް ބޮޑަށް ކުރާނެ ކަމަށް ވެސް ރައީސް ވިދާޅުވި އެވެ. އެކަމާ ބެހޭ ގޮތުން ދިރާސާއެއްކޮށް އެ މައްސަލަ އިކޮނޮމިކް ކައުންސިލްއަށް ހުށަހަޅާފައިވާ ކަމަށާއި މިއަދު ސަރުކާރުން ހުރީ އެ މަސަައްކަތް ނިންމުމުގެ މަރުހަލާގައި ކަމަށް އެމަނިކުފާނު ވިދާޅުވި އެވެ.\nރައީސް އިބްރާހިމް މުހައްމަދު ސޯލިހު މިފްކޯ ފިޝަރީޒް އެންޑް އެގްރިކަލްޗާ މިނިސްޓްރީ + ގދ. ތިނަދޫ ޖަޒީރާ ހޮޅުއަށި\nމަސްވެރިންގެ ޝަކުވާތައް ސަރުކާރަށް އޮއްސާލައިފި\nމީރާގެ ޖޫރިމަނާތައް ހުއްޓުވަން ގާނޫނު ބަދަލު ކުރާނަން: ރައީސް\nޖަޒީރާ ހޮޅުއަށީގެ ބައްދަލުވުމަށް ރައީސް ތިނަދޫއަށް